Split (1)

train · 21.9k rows

Subsets and Splits

No community queries yet

The top public SQL queries from the community will appear here once available.

url stringlengths 32 35	title stringlengths 14 1.84k ⌀	content_paragraphs stringlengths 2 44.4k
https://yktnews.com/2023/04/97973/	အကြမ်းဖက် စစ်တပ်၏ ဝါဇီစက်ရုံနှင့် ကပစ စက်ရုံတို့ကို ရှော့တိုက်ဒုံး ၅ လုံးဖြင့် ပစ်ခတ် တိုက်ခိုက်	["အကြမ်းဖက် စစ်တပ်၏ ဝါဇီစက်ရုံနှင့် ကပစ စက်ရုံတို့ကို ရှော့တိုက်ဒုံး ၅ လုံးဖြင့် ပစ်ခတ် တိုက်ခိုက်", "ရန်ကုန်၊ ဧပြီ ၁၇", "မကွေးတိုင်းရှိ အကြမ်းဖက် စစ်တပ်၏ ငွေစက္ကူ ရိုက်ထုတ်သည့် ဝါဇီစက်ရုံနှင့် ကပစ စက်ရုံ တို့ကို ဧပြီလ ၁၆ ရက်နေ့တွင် ရှော့တိုက်ဒုံး ၅ လုံးပစ်သွင်း တိုက်ခိုက်ခဲ့ကြောင်း Black Hawk Seinkphyu Revolution Front အဖွဲ့မှ တာဝန်ရှိသူက ရန်ကုန်ခေတ်သစ်သတင်းဌာနသို့ ပြောကြားသည်။", "“နံနက် ၆ နာရီဝန်းကျင်က အဖွဲ့ ၃ ဖွဲ့ခွဲလှုပ်ရှားခဲ့ပါတယ်။ ထိခိုက်မှုတော့ ရှိတယ်ဗျ။ အခြေအနေအတိအကျတော့ မသိရပေမယ့် ရှော့တိုက်ဒုံးပစ်တဲ့နေရာကိုတော့ ဝါဇီတပ်က စစ်ခွေးတွေ လာရောက်စစ်ဆေးတာတော့ရှိတယ်” ဟု Black Hawk Seinkphyu Revolution Front အဖွဲ့မှ တာဝန်ရှိသူက ရန်ကုန်ခေတ်သစ်သတင်းဌာနသို့ ပြောဆိုသည်။", "ထို့ပြင် ဆိပ်ဖြူ အနောက်ပိုင်း အုပ်ချုပ်ရေးမှူး အောင်မိုးဝင်း အိမ်ကိုလည်း ဝင်ရောက်တိုက်ခိုက်ခဲ့ပြီး သင်္ကြန် လုံခြုံရေး ယူနေသည့် စစ်သားနှင့် ရဲများ ရောက်လာသည့်အတွက် ဆုတ်ခွာခဲ့ရကြောင်း သိရှိရသည်။", "အဆိုပါ တိုက်ခိုက်မှုကို Black Hawk Seinkphyu Revolution Front အဖွဲ့နှင့်အတူ စလေမြို့အခြေစိုက် OAK AWE UG အဖွဲ့တို့ ပူးပေါင်း လုပ်ဆောင်ခဲ့ခြင်းဖြစ်ကြောင်း သိရသည်။"]
https://yktnews.com/2024/11/193247/	အကြမ်းဖက် စစ်အုပ်စုကို ILO ဖွဲ့စည်းပုံ အခြေခံဥပဒေ၊ ပုဒ်မ ၃၃ နှင့် အညီ အရေးယူရန် ဆုံးဖြတ်ခဲ့မှု NUG အစိုးရ ဦးဆောင်သည့် သုံးပွင့်ဆိုင်ကိုယ်စားလှယ်အဖွဲ့က ကြိုဆို	["အကြမ်းဖက် စစ်အုပ်စုကို ILO ဖွဲ့စည်းပုံ အခြေခံဥပဒေ၊ ပုဒ်မ ၃၃ နှင့် အညီ အရေးယူရန် ဆုံးဖြတ်ခဲ့မှု NUG အစိုးရ ဦးဆောင်သည့် သုံးပွင့်ဆိုင်ကိုယ်စားလှယ်အဖွဲ့က ကြိုဆို", "ရန်ကုန်၊ နိုဝင်ဘာ ၂၄", "အကြမ်းဖက် စစ်အုပ်စုကို ILO ဖွဲ့စည်းပုံ အခြေခံ ဥပဒေ၊ ပုဒ်မ ၃၃ နှင့် အညီ အရေးယူရန် ဆုံးဖြတ်ခဲ့မှု NUG အစိုးရ ၊ အလုပ်သမား ဝန်ကြီးဌာန ဦးဆောင်သော အလုပ်ရှင်နှင့် အလုပ်သမားများဖြင့် ဖွဲ့စည်းထားသည့် သုံးပွင့်ဆိုင် ကိုယ်စားလှယ်အဖွဲ့က ကြိုဆိုကြောင်း နိုဝင်ဘာလ ၂၃ ရက်နေ့တွင် ထုတ်ပြန်လိုက်သည်။", "အကြမ်းဖက် မြန်မာစစ်အုပ်စုက လိုက်နာရန် ပျက်ကွက်ခဲ့သည့် ၂၀၂၁ ခုနှစ်၊ ၁၀၉ ကြိမ်မြောက် အပြည်ပြည်ဆိုင်ရာ အလုပ်သမားရေးရာ ညီလာခံ၏ ဆုံးဖြတ်ချက် နှင့် အခြေခံအလုပ်သမား အခွင့်အရေး၊ လူ့အခွင့် အရေး ချိုးဖောက်မှုများ အတွက် ILO စုံစမ်းစစ်ဆေးရေးကော်မရှင် (COI) က ၂၀၂၃ ခုနှစ်၊ ဩဂုတ်လတွင် တင်သွင်းခဲ့သည့် အစီရင်ခံစာပါ တိုက်တွန်းချက်များကို ဆက်လက် ကျူးလွန်နေခြင်းကြောင့် ၃၅၂ ကြိမ်မြောက် ILO အုပ်ချုပ်မှုအဖွဲ့ (ILO Governing Body) အစည်းအဝေးက ILO အနေဖြင့် နည်းပညာရပ်ဆိုင်ရာ ပံ့ပိုးကူညီမှုများနှင့် ပူးပေါင်းဆောင်ရွက်မှုများ မပြုရန်နှင့် စစ်အုပ်စုအား ILO ဖွဲ့စည်းပုံ အခြေခံ ဥပဒေ၊ ပုဒ်မ ၃၃ နှင့်အညီ အရေးယူရန် ဆုံးဖြတ်ခဲ့ခြင်းဖြစ်ကြောင်း သိရသည်။", "အထူးသဖြင့် မြန်မာ စစ်အုပ်စုသည် အဖွဲ့ဝင်နိုင်ငံများ မဖြစ်မနေ လိုက်နာရန် လိုအပ်သည့် ILO ၏ အခြေခံ ပြဋ္ဌာန်းချက်များအနက် လွတ်လပ်စွာ သင်းပင်းဖွဲ့စည်းခွင့်နှင့် စုဝေးတောင်းဆိုခွင့်ဆိုင်ရာ ပြဋ္ဌာန်းချက်အမှတ် ၈၇ (၁၉၄၈) နှင့် အဓမ္မလုပ်အားခိုင်းစေခြင်းဆိုင်ရာ ပြဋ္ဌာန်းချက် အမှတ် ၂၉ (၁၉၃၀) ကို ချိုးဖောက်ခဲ့ကြောင်း သိရှိရသည်။", "အကြမ်းဖက် စစ်အုပ်စုကို ထိရောက်သည့် အပြစ်ပေး အရေးယူမှုများ အမြန်ဆုံး ပြုလုပ်နိုင်ရေး သက်ဆိုင်ရာ မိတ်ဖက်အဖွဲ့အစည်းများ နှင့် ဆက်လက်ပူးပေါင်းဆောင်ရွက်သွားမည် ဖြစ်ကြောင်း၊ အမျိုးသားညီညွတ်ရေးအစိုးရ ဦးဆောင်သည့် သုံးပွင့်ဆိုင်ကိုယ်စားလှယ်အဖွဲ့ အနေ ဖြင့် လာမည့် ၂၀၂၅ ခုနှစ်၊ ဇွန်လတွင် ကျင်းပမည့် ၁၁၃ ကြိမ်မြောက် အပြည်ပြည်ဆိုင်ရာ အလုပ်သမားရေးရာ ညီလာခံတွင် မြန်မာနိုင်ငံကို ကိုယ်စားပြု၍ ILO သုံးပွင့်ဆိုင်ယန္တရား၌ တရားဝင် ပူးပေါင်းဆောင်ရွက်ခွင့် ရရှိရေး ဆက်လက်ကြိုးပမ်းဆောင်ရွက်သွားမည် ဖြစ်ကြောင်း သိရသည်။", "ထို့ကြောင့် အဖွဲ့ဝင်နိုင်ငံများ၏ အခြေခံ အလုပ်သမားအခွင့်အရေးကို အစဉ်အလေးထားသော ILO အဖွဲ့နှင့် လွတ်လပ်မှု၊ တရားမျှတမှုနှင့် ဒီမိုကရေစီရေး လိုလားသော ILO အဖွဲ့ဝင် နိုင်ငံများ၊ နိုင်ငံတကာ အလုပ်သမားသမဂ္ဂများ နှင့် အလုပ်ရှင် အဖွဲ့အစည်းများအနေဖြင့် မြန်မာပြည်သူများ ဆုံးရှုံးလျက်ရှိသည့် အခြေခံ အလုပ်သမားအခွင့်အရေး၊ လူ့အခွင့်အရေးများကို အမြန် ဆုံး ပြန်လည်ဆောင်ကျဉ်းပေးနိုင်ရေးအတွက် မြန်မာပြည်သူများကို အမှန်တကယ် ကိုယ်စားပြုသည့် သုံးပွင့်ဆိုင်ကိုယ်စားလှယ်အဖွဲ့နှင့် လက်တွဲ ပူးပေါင်းဆောင်ရွက်ကြရန် NUG အစိုးရက တိုက်တွန်းထားသည်။", "အခြေခံအလုပ်သမား အခွင့်အရေး၊ လုပ်ငန်းခွင် ဆက်ဆံရေးနှင့် အလုပ်သမားရေးရာစံနှုန်းများ မြှင့်တင်ရေးတို့အတွက် အပြည်ပြည်ဆိုင်ရာ အလုပ်သမားရေးရာအဖွဲ့ (ILO) ၏ ဖွဲ့စည်းပုံအခြေခံဥပဒေ၊ ပြဋ္ဌာန်းချက်များနှင့်အညီ ဖွဲ့စည်း ထားရှိပြီး မြန်မာနိုင်ငံတွင် ၂၀၂၁ ခုနှစ်၊ ဖေဖော်ဝါရီလ ၁ ရက်နေ့၊ အကြမ်းဖက်စစ်တပ်က နိုင်ငံတော်၏ အချုပ်အခြာအာဏာကို လုယူခဲ့ပြီးနောက် ပြည်တွင်း၊ ပြည်ပရှိ မြန်မာအလုပ်သမားထု အပါအဝင် ပြည်သူတစ်ရပ်လုံး ဆုံးရှုံးသွားသည့် အခြေခံ အခွင့်အရေးများ ပြန်လည်ရရှိရေး၊ အခွင့်အရေးချိုးဖောက်ကျူးလွန်လျက်ရှိသည့် မြန်မာစစ်အုပ်စုကို ILO အပါအဝင် နိုင်ငံတကာက ထိရောက်စွာ အပြစ်ပေးအရေးယူရေး၊ အမျိုးသားညီညွတ်ရေးအစိုးရဦးဆောင်သည့် သုံးပွင့်ဆိုင် ကိုယ်စားလှယ်အဖွဲ့အား ILO မှ ထောက်ခံ အသိအမှတ်ပြုခြင်းဖြင့် အမျိုးသားညီညွတ်ရေးအစိုးရ အား တရားဝင်အစိုးရအဖြစ် အသိအမှတ်ပြုမှု ရရှိရေးနှင့် ဖက်ဒရယ်ဒီမိုကရေစီ ပြည်ထောင်စု တည်ဆောက်ရေးတို့အတွက် အထူးကြိုးပမ်းဆောင်ရွက်လျက်ရှိကြောင်း NUG အစိုးရက ပြောဆိုထားသည်။"]
https://yktnews.com/2023/06/107898/	အကြမ်းဖက် စစ်အုပ်စုထံ ဩစတြီးယားကုမ္ပဏီက စစ်ထောက်လှမ်းရေး လေယာဉ်အစိတ်အပိုင်း တပ်ဆင်ခြင်းနဲ့ နည်းပညာများ ကူညီပံ့ပိုးနေ	["အကြမ်းဖက် စစ်အုပ်စုထံ ဩစတြီးယားကုမ္ပဏီက စစ်ထောက်လှမ်းရေး လေယာဉ်အစိတ်အပိုင်း တပ်ဆင်ခြင်းနဲ့ နည်းပညာများ ကူညီပံ့ပိုးနေ", "ရန်ကုန်၊ ဇွန် ၁၆", "အကြမ်းဖက် စစ်ကောင်စီထံ ဩစတြီးယား နည်းပညာ ကုမ္ပဏီတစ်ခုဖြစ်တဲ့ Diamond Aircraft Industries က အီးယူရဲ့ လက်နက်ပိတ်ဆို့ ကန့်သတ်မှုတွေကြားထဲက စစ်ဘက်ဆိုင်ရာ နည်းပညာ လွှဲပြောင်း ပေးအပ်မှုတွေ ပြုလုပ်ခဲ့တယ်လို့ Justice For Myanmar က ထုတ်ပြန်လိုက်ပါတယ်။", "ဩစတြီးယားကုမ္ပဏီ Diamond Aircraft Industries နဲ့ မြန်မာစစ်ကောင်စီ အကြား မြန်မာနိုင်ငံအတွင်း DART-450 လေယာဉ်တပ်ဆင်ရေးနဲ့ ထုတ်လုပ်ရေးစီမံကိန်း ကိစ္စရပ်တွေမှာ ပူးပေါင်းပါဝင်ခဲ့တာပဲ ဖြစ်ပါတယ်။", "မြန်မာပြည်သူတွေကို အကြမ်းဖက် စစ်ဆင်ရေးတွေမှာ အသုံးပြုနေတဲ့ လေယာဉ်တွေထဲက DART-450 လေယာဉ်တွေ ကိုအသုံးပြုနိုင်ရေး ကိစ္စရပ်တွေမှာ အဓိက ကူညီပံ့ပိုးခဲ့တာလည်း ဖြစ်ပါတယ်။", "DARR-450 လေယာဉ်တွေဟာ စစ်ကောင်စီအတွက် ဝေဟင်ကနေ ထောက်လှမ်းရေး ကိစ္စရပ်တွေမှာ အဓိက အသုံးချနိုင်တာကြောင့် မြန်မာပြည်သူတွေကို အကြမ်းဖက် သတ်ဖြတ်နိုင်ဖို့ အထောက်အကူ ပြုစေတာပဲ ဖြစ်ပါတယ်။", "ဒီလေယာဉ်တွေနဲ့ ပတ်သက်ပြီး နည်းပညာ ရောင်းချလွှဲပြောင်းရေး သဘောတူညီချက်အရ Diamond Aircraft Industries က မြန်မာစစ်အုပ်စု အတွက် လေယာဉ်အစိတ်အပိုင်း ပစ္စည်းတွေနဲ့ အပိုပစ္စည်းတွေကို ရောင်းချပေးအပ်ခဲ့ပါတယ်။", "ဒါ့အပြင် လေယာဉ် ပြန်လည်တပ်ဆင်ရေးနဲ့ အဓိကအစိတ်အပိုင်းတွေ ထုတ်လုပ်ရေးအတွက် မြန်မာနိုင်ငံကို လာရောက်ပြီး နည်းပညာ အကူအညီတွေ ပေးအပ်ခဲ့ပြီး ဩစတြီးယားနိုင်ငံမှာလည်း စစ်အုပ်စုအဖွဲ့ဝင်တွေကို လေ့ကျင့်သင်တန်းတွေ ပို့ချပေးခဲတာဖြစ်ပါတယ်။", "Diamond Aircraft Industries က ဩစတြီးယားနိုင်ငံ အခြေစိုက် လေယာဉ်ထုတ်လုပ်ရေး ကုမ္ပဏီဖြစ်ပြီး၊ ကုမ္ပဏီကို ယူကေဦးပိုင် ကုမ္ပဏီတစ်ခုကတဆင့် တရုတ် ကော်ပိုရေးရှင်း Wanfeng Aviation Industry က ပိုင်ဆိုင်ပါတယ်။", "Wanfeng Aviation Industry ရဲ့ မူရင်းပိုင်ဆိုင်သူက ရှန်ကျန်း စတော့အိတ်ချိန်းစာရင်းဝင်ကုမ္ပဏီ Zhejiang Wanfeng Auto Wheel Company Limited ဖြစ်ပါတယ်။", "စစ်အုပ်စုအတွက် ပံ့ပိုးပေးမှုတွေကို ၂၀၁၇ ခုနှစ်က စတင်ခဲ့တာဖြစ်ပြီး ရိုဟင်ဂျာတွေအပေါ် စစ်ရာဇဝတ်မှု ကျူးလွန်ခဲ့တဲ့ ကာလတွေ ကိုဗစ်ကာလတွေမှာပါ အကူအညီပေးမှုတွေ စဉ်ဆက်မပြတ်ရှိခဲ့တယ်လို့ Justice For Myanmar ရဲ့ ထုတ်ပြန်ချက်ထဲမှာ ဖော်ပြထားပါတယ်။", "မြန်မာနိုင်ငံအပေါ် အီးယူရဲ့ ၂၀၁၃ ခုနှစ် လက်နက်ပိတ်ဆို့မှုတွေအရ အသုံးပြုမယ့် စစ်လက်နက်တွေ၊ အရပ်ဘက်-စစ်ဘက်နှစ်မျိုးသုံးပစ္စည်းတွေနဲ့ ပစ္စည်းကိရိယာတွေကို မြန်မာနိုင်ငံကို တင်သွင်းတာဟာ တရားမဝင်လုပ်ရပ်ပဲ ဖြစ်ပါတယ်။", "ဒါ့အပြင် စစ်ရေးအရ စစ်လက်နက် နည်းပညာတွေ မျှဝေတာ၊ သင်တန်းပို့ချခြင်း တွေကိုလည်း EU က ကန့်သတ်ပိတ်ဆို့ထားမှုကို ရဲတင်းစွာ ချိုးဖောက်လိုက်ခြင်းပဲ ဖြစ်ပါတယ်။", "Justice For Myanmar က ရရှိထားတဲ့ အချက်အလက်တွေအရ ဒီစီမံကိန်းကို အဆင့် ၆ ဆင့် နဲ့ ဆောင်ရွက်ပြီး စစ်အုပ်စုက အဓိက လေယာဉ် ပစ္စည်းအစိတ်အပိုင်းတွေနဲ့ အပိုပစ္စည်းတွေကို မြန်မာနိုင်ငံအတွင်း ထုတ်လုပ်ပြီး ပြည်တွင်းမှာပဲ တပ်ဆင်မယ့် DART လေယာဉ်တွေကို မြန်မာ့လေတပ်က ရမှာဖြစ်ကြောင်း ဖော်ပြထားပါတယ်။", "မြန်မာနိုင်ငံအတွင်း DART 450 ထုတ်လုပ်ရေးစီမံကိန်းရဲ့ ပထမအဆင့်မှာ ၂၀၁၉ ခုနှစ်အတွင်း DART-450 လေယာဉ် ၆ စင်းကို ဩစတြီးယားနိုင်ငံမှာ ထုတ်လုပ်ပြီး၊ မြန်မာနိုင်ငံကို လေကြောင်းကနေ ထုတ်ပိုးတင်ပို့ပြီး မြန်မာနိုင်ငံမှာ အပြီးသတ် တပ်ဆင်သွားမှာဖြစ်ပါတယ်။", "ဩစတြီးယားနဲ့ ဂျာမဏီနိုင်ငံတို့က ပညာရှင်တွေရဲ့ ကွင်းဆင်း ကူညီမှုတွေနဲ့ မြန်မာနိုင်ငံအတွင်းမှာ လေယာဉ်တစ်စင်းတပ်ဆင်တဲ့ လုပ်ငန်းတွေ ပြီးမြောက်ထားပြီ ဖြစ်ပါတယ်။", "အဲ့ဒီစီမံကိန်းမှာ နိုင်ငံပေါင်းများစွာက ကုမ္ပဏီတွေ ပါဝင်ပတ်သက်နေပြီး မြန်မာနိုင်ငံ အတွင်း DART-450 စီမံကိန်းအတွက် အသုံးပြုခဲ့တဲ့ အဓိက ပစ္စည်းအစိတ်အပိုင်းတွေကို ဝင်ရောက် ရောင်းချမှုတွေလည်းရှိခဲ့တာပါ။", "မြန်မာနိုင်ငံအပေါ် စစ်လက်နက်တင်ပို့မှုပိတ်ပင်ရေး ပြဌာန်းထားတဲ့ နိုင်ငံတွေမှာ အခြေစိုက်တဲ့ ဥရောပ ကုမ္ပဏီတွေလည်း ပါဝင်ပတ်သတ်ခဲ့တယ်လို့ JFM ရဲ့ အစီရင်ခံစာအရ ဆိုပါတယ်။", "အဲ့ဒီ့ကုမ္ပဏီတွေဟာ ဆွမ်ဇာလမ်၊ ပြင်သစ်၊ အမေရိကန်၊ ယူကေ အစရှိတဲ့ နိုင်ငံတွေမှာ အခြေစိုက်နေတာလည်း ဖြစ်ပါတယ်။", "စစ်ကောင်စီ အသုံးပြုမယ့် DART-450 လေယာဉ်တွေမှာ OTUS-U250 အာရုံခံကိရိယာတွေ တင်ဆင်ဖို့အတွက် Diamond Aircraft Industries နဲ့ ဆွီဒင်ကုမ္ပဏီ DST Control AB တို့ အကြား ညှိနှိုင်းဆွေးနွေးမှုတွေကိုလည်း လုပ်ဆောင်ထားပြီး ဖြစ်ပါတယ်။", "မြန်မာနိုင်ငံက မိတ္တီလာ ရှမ်းတဲလေတပ်ဌာနချုပ်မှာ DART 450 လေယာဉ်တွေ ထုတ်လုပ်တပ်ဆင်ရေးအတွက် အသုံးပြုခဲ့တဲ့ ကွန်ပျူတာ ကိန်းဂဏန်းဆိုင်ရာ ထိန်းချုပ်ရေးစက်တွေရဲ့ မူရင်းထုတ်လုပ်သူ ကုမ္ပဏီတွေကတော့ Schuko (ဂျာမဏီ)၊ Styrotec (Germany) နဲ့ Felder (ဩစတြီးယား) တို့ပဲဖြစ်ပါတယ်။", "ဒီလို လုပ်ငန်းစဉ်တွေမှာ ကြားခံ ပွဲစားအဖြစ် မြန်မာခရိုနီကုမ္ပဏီ စစ်လက်နက်ပွဲစား Miya Win International က Diamond Aircraft နဲ့ စစ်ကောင်စီအတွက် ဝင်ရောက်ဆောင်ရွက်ပေးခဲ့တာ ဖြစ်ပါတယ်။", "ဒါ့အပြင် Miya Win International ကုမ္ပဏီဟာ chiebel Corporation ဆီက မောင်းသူမဲ့ဝေဟင်ယာဉ်တွေ ဝယ်ယူတာ၊ Axis Simulation ဆီက လေယာဉ်မောင်း လေ့ကျင့်ရေးစက်တစ်ခု ဝယ်ယူတာအပါအဝင် ဩစတြီးယားနိုင်ငံက အခြားစစ်သုံးပစ္စည်းတွေ ဝယ်ယူရေးမှာ ပါဝင်ဖူးခဲ့တာ ဖြစ်ပါတယ်။", "ဒီလိုကိစ္စတွေမှာ ပါဝင်ဖူးတာကြောင့် လက်ရှိမှာ Miya Win International ကုမ္ပဏီဟာ ယူကေနိုင်ငံရဲ့ အရေးယူပိတ်ဆို့ ဒဏ်ခတ်မှုတွေမှ စာရင်းသွင်းခံထားရပြီး ဖြစ်ပါတယ်။", "Justice For Myanmar အနေနဲ့ Diamond Aircraft Industries က စစ်အုပ်စုအပေါ် ပံ့ပိုးကူညီနေမှုအပေါ် ဥရောပသမဂ္ဂရဲ့ ဒဏ်ခတ်ပိတ်ဆို့မှုဆိုင်ရာ ထုတ်ဖော်ပြောဆိုရေးနေရာကို ပေးပို့ထားပြီး အမြန်ဆုံး ဒဏ်ခတ်ပိတ်ဆို့ အရေးယူဖို့ တောင်းဆိုထားပါတယ်။", "Justice For Myanmar ရဲ့ ပြောရေးဆိုခွင့်ရှိသူ မရတနာမောင်က", "“လေယာဉ်တွေကို ပြည်တွင်းမှာတပ်ဆင်နိုင်ဖို့ Diamond Aircraft Industries က ပစ္စည်းတွေရောင်းချပေးအပ်ပြီး၊ မြန်မာစစ်အုပ်စုအဖွဲ့ဝင်တွေကို လေ့ကျင့်သင်ကြားမှုတွေ လုပ်ဆောင်ခဲ့တာ ဖြစ်ပါတယ်။ဒီဖြစ်ရပ်က သီးခြားဖြစ်ပွားခဲ့တဲ့ ဖြစ်ရပ် တစ်ခုထဲမဟုတ်ပါဘူး”", "“ဩစတြီးယားအနေနဲ့ သူတို့ရဲ့ ကုမ္ပဏီတွေကို ၂၀၂၁ ခုနှစ်၊ ဖေဖော်ဝါရီ ၁ ရက်နေ့ စစ်အုပ်စုရဲ့ တရားမဝင် အာဏာသိမ်း ကြိုးပမ်းမှုနောက်ပိုင်း မြန်မာစစ်အုပ်စုဆီ ပစ္စည်းကိရိယာတွေနဲ့ နည်းပညာတွေရောင်းချနေတာကို ရပ်တန့်ဖို့ ပျက်ကွက်ခဲ့တဲ့ ဖြစ်စဉ်အားလုံးရဲ့ အစိတ်အပိုင်း တစ်ရပ် ဖြစ်ပါတယ်။ဩစတြီးယားအနေနဲ့ မြန်မာနိုင်ငံအပေါ် အီးယူပိတ်ဆို့အရေးယူမှုတွေကို ချိုးဖောက်ခဲ့သူအားလုံးအပေါ် အရေးတကြီး စုံစမ်းစစ်ဆေးမှုလုပ်ဆောင်ဖို့ လိုအပ်ပြီး၊ သူတို့ကို တာဝန်ခံမှုရှိလာအောင် အရေးယူဖို့ လိုအပ်ပါတယ်” လို့ ပြောကြားခဲ့ပါတယ်။"]
https://yktnews.com/2022/12/77839/	အကြမ်းဖက် ဒုစစ်ခေါင်းဆောင် စိုးဝင်း ရန်ကုန်ရောက်နေချိန် လသာမြို့နယ်၊ ထွေအုပ်ရုံးရှေ့ရှိ လုံခြုံရေးကင်းတဲတွင် ဗုံးပေါက်ကွဲ	["အကြမ်းဖက် ဒုစစ်ခေါင်းဆောင် စိုးဝင်း ရန်ကုန်ရောက်နေချိန် လသာမြို့နယ်၊ ထွေအုပ်ရုံးရှေ့ရှိ လုံခြုံရေးကင်းတဲတွင် ဗုံးပေါက်ကွဲ", "ရန်ကုန်၊ ဒီဇင်ဘာ ၂၈", "အကြမ်းဖက် ဒုစစ်ခေါင်းဆောင် စိုးဝင်း ရန်ကုန်ရောက်နေချိန် ရန်ကုန်မြို့၊ လ သာ မြို့နယ်၊ အမှတ် ၄ ရပ်ကွက်၊ လသာလမ်းရှိ လသာမြို့နယ် အထွေထွေ အုပ်ချုပ်ရေးရုံး ရှေ့ရှိ လုံခြုံရေး ကင်းတဲဂိတ်တွင် ယနေ့ ညနေပိုင်း ဗုံးပေါက်ကွဲ ခဲ့ကြောင်း ဒေသပြည်သူများထံမှ သိရှိရသည်။", "ယနေ့ဒီဇင်ဘာလ ၂၈ ရက်နေ့ ညနေ ၄ နာရီခွဲခန့်အချိန် လသာမြို့နယ်၊ ထွေအုပ် ရုံးရှေ့ရှိ လုံခြုံရေးကင်းတဲကို လက်ပစ်ဗုံးတစ်လုံးဖြင့် ပစ်ခတ် တိုက် ခိုက်ခဲ့ကြောင်း Freeland Attack Force (FLA) အဖွဲ့က သတင်း ထုတ် ပြန်သည်။", "လသာမြို့နယ်တွင် ဗုံးပေါက်ကွဲချိန်သည် အကြမ်းဖက် ဒုစစ်ခေါင်းဆောင် စိုးဝင်း ရန်ကုန်ရောက်ရှိ၍ လုံခြုံရေး အထူးတင်းကျပ်ထားချိန်တွင် ဗုံးပေါက် ကွဲခြင်းဖြစ်ပြီး စစ်တပ်၏ သတင်းထုတ်ပြန်ချက်တွင် ဗုံးကွဲမှု ကြောင့် တစ်စုံ တစ်ရာ ထိခိုက်မှုမရှိဟု သိရှိရသည်။", "လသာမြို့နယ် ထွေ/အုပ်ရုံး လုံခြုံရေးကင်းတဲ ဗုံးခွဲတိုက်ခိုက်မှုကို Freeland Attack Force (FLA) ၊ Emerald Girls Army(RGA)၊ Revolution of 21 Century အဖွဲ့တို့ပူပေါင်းကာ တိုက်ခိုက်ခဲ့ခြင်းဖြစ်ကြောင်း၊ မစ်ရှင် ဖြစ်မြောက် ရေးအတွက် ဝိုင်းဝန်းပံ့ ပိုးပေးကြသော အလှူရှင်များနှင့် Milk Tea Alliance Yangon အဖွဲ့သားများကို ကျေးဇူတင်ရှိပါကြောင်း FLA အဖွဲ့က ပြောသည်။", "ရန်ကုန်မြို့တွင်နေထိုင်သော မိဘပြည်သူများအနေဖြင့် အကြမ်းဖက် စစ် ကောင် စီ တပ်သားများရှိသည့်‌‌ နေရာ၊ ဝန်ကြီးဌာန အဆောက်အအုံများနှင့် အကြမ်း ဖက်စစ်ကောင်စီသစ္စာတော်ခံလောက်ကောင်များနှင့် တတ်နိုင်သမျှ ရှောင်ရှားသွားလာကြရန် အသိပေးနှိုးဆော်ထားသည်။", "ဓာတ်ပုံ- လသာမြို့နယ်အတွင်း နေရာတစ်ခု။"]
https://yktnews.com/2023/12/137268/	အကြမ်းဖက် ဒုစစ်ခေါင်းဆောင် စိုးဝင်း ရန်ကုန်ရောက်ရှိနေချိန် မြို့နယ် ၃ ခုတွင် ဗုံးများပေါက်ကွဲ	["အကြမ်းဖက် ဒုစစ်ခေါင်းဆောင် စိုးဝင်း ရန်ကုန်ရောက်ရှိနေချိန် မြို့နယ် ၃ ခုတွင် ဗုံးများပေါက်ကွဲ", "ရန်ကုန်၊ ဒီဇင်ဘာ ၂၅", "အကြမ်းဖက် ဒုစစ်ခေါင်းဆောင် စိုးဝင်း ၇၆ နှစ်နှစ်ပြည့် ရေတပ်အခမ်းအနားကို ရန်ကုန်တွင် လာရောက် တက်ရောက်စဉ် မြို့နယ် ၃ ခုတွင် ယမန်နေ့ညပိုင်း ဗုံးများပေါက်ကွဲခဲ့ကြောင်း ဒေသပြည်သူများထံမှ သိရှိရသည်။", "ဒီဇင်ဘာလ ၂၄ ရက်နေ့ ည ၈ နာရီဝန်းကျင်အချိန် ဒဂုံမြို့သစ်မြောက်ပိုင်း၊ ကျောင်းလမ်းမှတ်တိုင်အနီးတွင် ဗုံးပေါက်ကွဲမှုများ ဆက်တိုက်ဖြစ်ပေါ်ခဲ့ကြောင်း သိရှိရသည်။", "“မနေ့ည ၇ နာရီ ၅၀ မိနစ်လောက်မှာ မြောက်ဒဂုံ၊ ကျောင်းလမ်းမှတ်တိုင်နားမှာ ဗုံးပေါက်ကွဲသံ ကျယ်ကျယ်လောင်လောင်ကြားရတယ်။ ၃ ချက်ဆက်တိုက်ပေါက်တာ။ ပင်လုံအိမ်ရာဘက်က လာတယ်လို့လည်းပြောတယ်။ မြောက်ဒဂုံနေရာတော်တော်များများက ကြားရတာ” ဟု ဒေသပြည်သူတစ်ဦးက ပြောဆိုသည်။", "ထို့ပြင် ယမန်နေ့ ည ၈ နာရီဝန်းကျင်အချိန် မရမ်းကုန်းမြို့နယ်၊ သမိုင်းလမ်းဆုံရှိ စစ်တပ်၏ လုံခြုံရေးဘန်ကာအနီးတွင်လည်း ဗုံးပေါက်ကွဲမှုဖြစ်ပွားခဲ့ပြီး ဗုံးပေါက်ကွဲပြီးနောက် စစ်တပ်က လမ်းတချို့ကို ပိတ်ဆို့စစ်ဆေးခဲ့ကြောင်း သိရှိရသည်။", "“ကျနော်တို့ Myanmar People Revolutionary Army ,Yangon UGအဖွဲ့က ဒီဇင်ဘာလ ၂၄ ရက်နေ့ ည ၈ နာရီ ၁၆ မိနစ်အချိန် သမိုင်းလမ်းဆုံမှာရှိတဲ့ စစ်ခွေးဘန်ကာကို ဖောက်ခွဲတိုက်ခိုက်ခဲ့ပါတယ်။ ကျနော်တို့ MPRA Yangonက စစ်ကောင်စီကို အာဏာရှင်စနစ်အမြစ်ပြတ်တဲ့အထိ တိုက်ပွဲဝင်တိုက်ခိုက်သွားမယ်လို့ ကတိပြုထားပါတယ်” ဟု Myanmar People Revolutionary Army မှ တာဝန်ရှိသူတစ်ဦးက ရန်ကုန်ခေတ်သစ်သတင်းဌာနထံသို့ ပြောဆိုသည်။", "အလားတူ သာကတေမြို့နယ်တွင်လည်း ည ၁၀ နာရီဝန်းကျင်အချိန် ဗုံးပေါက် ကွဲသံကြားရပြီး နေရာကိုမူ အတိအကျ မသိရှိရကြောင်း၊ အကြမ်းဖက်စစ် ဒုစစ်ခေါင်းဆောင် စိုးဝင်း၏ ခရီးစဉ်အတွက် သာကေတမြို့နယ်နှင့် သန်လျင်မြို့နယ်တို့တွင် လုံခြုံရေးထူထူထပ်ထပ် ချထားချိန် ဗုံးပေါက်ကွဲခြင်းဖြစ်ကြောင်း သိရှိရသည်။", "ယင်းအပြင် ယမန်နေ့ ညပိုင်း ရန်ကုန်လေဆိပ်ပတ်ဝန်းကျင်တစ်ခုလုံးတွင် လုံခြုံရေးများ ထူထပ်စွာ ချထားပြီး ပြင်ပမှ ကားများ၊ ဆိုင်ကယ်များ ဝင်ထွက် အထူးစိစစ်ခဲ့ကြောင်း သိရှိရသည်။", "ဓာတ်ပုံ- ယမန်နေ့ ရန်ကုန်တွင် ၇၆ နှစ်ပြည့် ရေတပ်အခမ်းအနား တက်ရောက်နေသည့် အကြမ်းဖက် စိုးဝင်း။"]
https://yktnews.com/2024/11/192422/	အကြမ်းဖက် မင်းအောင်လှိုင် တရုတ်နိုင်ငံမှ ပြန်လာပြီးနောက် ဘက်စုံသုံး ဒရုန်းများ ထပ်မံဝယ်ယူဦးမည်	["အကြမ်းဖက် မင်းအောင်လှိုင် တရုတ်နိုင်ငံမှ ပြန်လာပြီးနောက် ဘက်စုံသုံး ဒရုန်းများ ထပ်မံဝယ်ယူဦးမည်", "ရန်ကုန်၊ နိုဝင်ဘာ ၁၈", "အကြမ်းဖက် မင်းအောင်လှိုင်က တရုတ်နိုင်ငံမှ ပြန်လာပြီးနောက် စိုက်ပျိုးရေး၊ လူမှုကယ်ဆယ်ရေးလုပ်ငန်းများတွင် အသုံးပြုရန်အတွက် ဘက်စုံသုံးဒရုန်းများ ဝယ်ယူဦးမည်ဖြစ်ကြောင်း နေပြည်တော်စစ်ဘက်သ တင်းရင်းမြစ်က ရန်ကုန်ခေတ်သစ်သတင်းဌာနထံသို့ ပြောဆိုသည်။", "စစ်ခေါင်းဆောင် မင်းအောင်လှိုင်က နိုဝင်ဘာလ ၈ ရက်နေ့ တရုတ်နိုင်ငံ၊ ချုံချင်းပြည်နယ်ရှိ စိုက်ပျိုးရေး၊ လယ်ယာထွက်ကုန်စက်ရုံနှင့် ဒရုန်းထုတ်လုပ်ရေး စက်ရုံများသို့ သွားရောက်လေ့လာခဲ့ပြီးနောက် စိုက်ပျိုးရေး၊ လူမှုကယ်ဆယ်ရေးလုပ်ငန်းများတွင်ပါ ဒရုန်းများကို တွင်တွင်ကျယ်ကျယ်အသုံးပြုနိုင်ရေး၊ ဒရုန်းလေ့လာရေးနှင့် ဒရုန်းဝယ်ယူရေးများကို စီစဉ်လာခြင်းဖြစ်ကြောင်း သိရှိရသည်။", "မင်းအောင်လှိုင်က တရုတ်နိုင်ငံ၊ ချုံချင်းပြည်နယ်သို့ရောက်ရှိနေစဉ် Zhongyue Aviation UAV Firefighting-Drone Co.Ltd ၊ Weima Agricultural Machinery Company အပါအဝင် ကုမ္ပဏီနှင့် စက်ရုံများ သို့သွားရောက် လေ့လာခဲ့ခြင်းဖြစ်သည်။", "“ဒရုန်းတွေကို စိုက်ပျိုးရေးနဲ့ လူမှုကယ်ဆယ်ရေးလုပ်ငန်းတွေမှာ ထိထိရောက်ရောက် စမ်းသပ်အသုံးချကြည့်ဖိုနဲ့ ဝယ်ယူရေးကတော့ ဝန်ကြီးဌာနတွေဘက်က လုပ်ရမယ်လို့ သိရတယ်။ ဘက်စုံသုံး ဒရုန်းတွေကို စမ်းသပ်သုံးစွဲခိုင်းတာ။ ရလဒ်ပေါ်မူတည်ပြီး စိုက်ပျိုးရေးနဲ့ လူမှုကယ်ဆယ်ရေးတွေမှာ ခေတ်မီ နည်းပညာတွေနဲ့ ပေါင်းစပ်ခိုင်းတာ ” ဟု နေပြည်တော်စစ်ဘက်သတင်းရင်းမြစ်က ဆိုသည်။", "လက်ရှိတွင်လည်း စစ်ကောင်စီက တရုတ်နိုင်ငံလုပ် စိုက်ပျိုးရေးနှင့်ဘက်စုံသုံးဒရုန်းများကို ဝယ်ယူပြီးနောက် ကာကွယ်ရေးပစ္စည်းစက်ရုံ (ကပစ)များတွင် စစ်ရေးအတွက် အသုံးပြုနိုင်သည်အထိ ပြန်လည် ပြုပြင်ကြောင်း၊ ထို့ပြင် ကာကွယ်ရေးပစ္စည်းစက်ရုံ(ကပစ)များက ဒရုန်းဖြင့် ဗုံးကျဲရာတွင် အသုံးပြုသည့် ဒရုန်းဗုံးများကိုလည်း အမျိုးအစားအလိုက် တိုးမြှင့်ထုတ်လုပ်နေကြောင်း သိရှိရသည်။", "ကချင်ပြည်နယ်၊ မိုးမောက်မြို့နယ်နှင့်ဗန်းမော်မြို့အကြားတွင် စစ်ကောင်စီတပ်က ထိုးစစ်များ လုပ်ဆောင်နေရာတွင် ဒရုန်းများကို တွင်တွင်ကျယ်ကျယ်အသုံးပြုလာပြီး ၁၂၀ မမ လက်နက်ကြီးများ အများအပြား သယ်ဆောင် ဗုံးကျဲနိုင်သည့် အကြီးစား ဒရုန်းများကို အသုံးပြု လာကြောင်း သိရှိရသည်။"]
https://yktnews.com/2024/10/188437/	အကြမ်းဖက် မင်းအောင်လှိုင် နိုဝင်ဘာတွင် တရုတ်နိုင်ငံသို့ သွားရောက်မည်	["အကြမ်းဖက် မင်းအောင်လှိုင် နိုဝင်ဘာတွင် တရုတ်နိုင်ငံသို့ သွားရောက်မည်", "ရန်ကုန်၊ အောက်တိုဘာ ၁၇", "အကြမ်းဖက်စစ်ခေါင်းဆောင် မင်းအောင်လှိုင်သည် နိုဝင်ဘာလတွင် တရုတ်နိုင်ငံသို့ သွားရောက်မည်ဖြစ်ကြောင်း စစ်တပ် သတင်းရင်းမြစ်များကို ကိုးကား၍ အေအက်ဖ်ပီသတင်းဌာနက သတင်းဖော်ပြသည်။", "အကြမ်းဖက် စစ်ခေါင်းဆောင် မင်းအောင်လှိုင်သည် လာမည့်လတွင် တရုတ်နိုင်ငံသို့ သွားရောက်မည်ဖြစ်ကြောင်း တပ်မတော်နှင့် နီးစပ်သည့် သတင်းရင်းမြစ်နှစ်ခုက အေအက်ဖ်ပီသို့ ပြောကြားကြောင်း၊ အဆိုပါ ခရီးစဉ်သည် တရုတ်နိုင်ငံခြားရေးဝန်ကြီး ဝမ်ယိ မြန်မာနိုင်ငံသို့ လာရောက်ခဲ့သည့်ဩဂုတ်လကတည်းက စီစဉ်ထားခဲ့ခြင်းဖြစ်ကြောင်း အေအက်ဖ်ပီသတင်းက ဆိုသည်။", "အကြမ်းဖက် မင်းအောင်လှိုင် တရုတ်နိုင်ငံသို့ သွားရောက်မည့် အချိန်တွင် ရှမ်းပြည်နယ်မြောက်ပိုင်းတွင် တိုက်ပွဲများ ဆက်လက်ဖြစ်ပွားနေပြီး မကြာသေးမီ ရက်ပိုင်းအတွင်း TNLA က သီပေါမြို့နယ်တစ်ခုလုံးကို အပြီး သတ်သိမ်းပိုက်ခဲ့ချိန်လည်းဖြစ်သည်။ ထို့ပြင် စစ်ကောင်စီက လားရှိုးမြို့ အပါ အဝင် ရှမ်းပြည်နယ်မြောက်ပိုင်းရှိ မြောက်ပိုင်းမဟာမိတ်တပ်ဖွဲ့များ သိမ်းပိုက်ထားသော နယ်မြေများကို လေကြောင်းတိုက်ခိုက် မှုများ အရှိန်မြှင့်လုပ်ဆောင်နေသော အချိန်လည်းဖြစ်သည်။", "မကြာသေးမီက အကြမ်းဖက် မင်းအောင်လှိုင်က လက်နက်ကိုင် တောင်းဆိုမှုများကို လိုက်လျော ဖြေရှင်းမည်မဟုတ်ဘဲ စစ်ကောင်စီက နိုင်ငံတစ်ဝန်းတွင် နှိမ်နင်းရေးလုပ်ငန်းများ ဆက်လက် လုပ် ဆောင်မည်ဖြစ်ကြောင်း အောက်တိုဘာလ ၁၆ ရက်နေ့ တစ်နိုင်ငံလုံး အပစ်အခတ်ရပ်စဲရေး စာချုပ် NCA ၉ နှစ်ပြည့် နှစ်ပတ်လည်နေ့တွင် တရားဝင် ကြေညာထားသည်။"]
https://yktnews.com/2024/06/165404/	အကြမ်းဖက် မင်းအောင်လှိုင် ပုဂံလာရောက်ပြီးနောက် မြို့လယ်ရှိ ဗိုလ်ချုပ်အောင်ဆန်းကြေးရုပ် ဖယ်ရှားခံရ	["အကြမ်းဖက် မင်းအောင်လှိုင် ပုဂံလာရောက်ပြီးနောက် မြို့လယ်ရှိ ဗိုလ်ချုပ်အောင်ဆန်းကြေးရုပ် ဖယ်ရှားခံရ", "ပုဂံ ထီးလိုမင်းလိုဘုရားတွင် မင်းအောင်လှိုင်က ယတြာချေခဲ့ပြီး ပုဂံညောင်ဦးရှိ တိမ်ကောနေသော ရေကန်မှန်သမျှ ပြန် ဆယ်ခိုင်းသည့် ယတြာ ပြုလုပ်သွားဟုဆို", "ရန်ကုန်၊ ဇွန် ၁", "အကြမ်းဖက် စစ်ခေါင်းဆောင် မင်းအောင်လှိုင် ပုဂံမြို့သို့ လာရောက်ပြီးနောက် ပုဂံမြို့သစ်၊ မြို့လယ်ဘုရားအနီးရှိ ဗိုလ်ချုပ်အောင်ဆန်းကြေးရုပ်ကို ယမန်နေ့ညပိုင်းတွင် လျှပ်စစ်မီးများ ဖြတ်တောက်၍ ဒေသအာဏာပိုင်များက ဖယ်ရှား ရှင်းလင်းသွားကြောင်း တပ်သတင်းရင်းမြစ်နှင့်ဒေသပြည်သူများ၏ ပြောဆိုချက်အရ သိရှိရသည်။", "မေလ ၂၆ ရက်နေ့တွင် အကြမ်းဖက်စစ်ခေါင်းဆောင် မင်းအောင်လှိုင်နှင့် ကြူကြူလှတို့က ပုဂံ၊ ညောင်ဦးသို့ လာရောက်ခဲ့ကြောင်း၊ ယင်းသို့ လာရောက်စဉ် ပုဂံထီးလိုမင်းလိုဘုရားတွင် ယတြာချေခြင်း၊ ရွှေစင် ၅၀ ကျပ်သား လှူဒါန်းခြင်းများ လုပ်ဆောင်ခဲ့ကြောင်း၊ ယင်းနောက် ပုဂံမြို့သစ်သို့ လှည့်ပတ်ကြည့်ရှုသွားခဲ့ကြောင်း၊ မေလ ၃၁ ရက်နေ့ ည ၁၁ နာရီအချိန်တွင် ပုဂံမြို့သစ်၊ မြို့လယ်ဘုရားအနီးရှိ ဗိုလ်ချုပ်ကြေးရုပ်ကို ဖယ်ရှားသွားခြင်းဖြစ်ကြောင်း သိရှိရသည်။", "“မနေ့ည ၁၁ နာရီလောက်မှာ မီးတွေဖြတ်ပြီး ဗိုလ်ချုပ်ကြေးရုပ်ကို သယ်သွားတယ်။ အဲဒီအနားမှာ ရှင်းလင်းပြီး အလှပန်းအိုးတွေချသန့်ရှင်းရေးတွေ လုပ်တယ်။ မနေ့ညနေ ဝန်ထမ်းတွေ အုပ်လိုက်လာကြည့်ပြီးမှ ညပိုင်းမီးဖြတ်ပြီး ဗိုလ်ချုပ်ကြေးရုပ်ကို သယ်သွားတာ။ အခု ဗိုလ်ချုပ်အောင်ဆန်းကြေးရုပ်က ဘယ်ကို ရောက်သွားမှန်းကိုမသိတော့ဘူး” ဟု ဒေသပြည်သူတစ်ဦးက ပြောဆိုသည်။", "အဆိုပါဗိုလ်ချုပ်ကြေးရုပ်သည် ၂၀၁၅ ခုနှစ်တွင် NLD က ဦးစီး၍ စိုက်ထူခဲ့သော ကြေးရုပ်ဖြစ်ကြောင်း သိရှိရသည်။", "ထို့ပြင် အကြမ်းဖက်မင်းအောင်လှိုင်သည် ပုဂံမြို့သို့ရောက်ရှိစဉ် ထီးလိုမင်းလိုဘုရားတွင် ယတြာချေမှုများပြုလုပ်ပြီးနောက် ပုဂံနှင့်ညောင်ဦးတွင် ရှိသောတိမ်ကောနေသည့် ရေကန်များအားလုံး ဆယ်ယူရန် မင်းအောင်လှိုင်က ယတြာအဖြစ် အမိန့်ပေးခဲ့ကြောင်း ဒေသ သတင်းရင်းမြစ်က ပြောဆိုသည်။", "“ထီးလိုမင်းလိုဘုရားမှာ သူက ရွှေစင်တွေလှူတယ်။ ယတြာတွေချေတယ်။ ပြီးတော့ ပုဂံညောင်ဦးမှာရှိတဲ့ ရေကန်တွေသမျှ အကုန်ဆယ်ခိုင်းတာ။ ချိုင့်ခွက်လောက်ရှိတဲ့ ကန်တောင် ဆယ်ခိုင်းတာ။ ကန်ဆယ်တာဆိုတော့ အညံ့ ပျောက်ဖို့ လုပ်တဲ့ယတြာမျိုးလို့ ပြောတယ်” ဟု ဒေသသတင်းရင်းမြစ်က ရှင်းပြသည်။", "ဓာတ်ပုံ- မေလ ၂၆ ရက်နေ့ ပုဂံ ထီးလိုမင်းလိုဘုရားတွင် ရွှေစင် ၅၀ ကျပ်သားလှူဒါန်းယတြာချေနေသော မင်းအောင်လှိုင် နှင့် ၂၀၁၅ ခုနှစ် ပုဂံမြို့လယ်တွင် ထားရှိခဲ့သော ဗိုလ်ချုပ်ကြေးရုပ်။"]
https://yktnews.com/2023/07/110988/	အကြမ်းဖက် မင်းအောင်လှိုင် မွေးနေ့မှစ၍ မြန်မြန်သေပါစေ ကျိန်စာတိုက်၊ မင်းအောင်လှိုင်ပုံကို ဖိနပ်အောက်ကပ်၍ ရန်ကုန်မြို့အနှံ့လှည့်လည်	["အကြမ်းဖက် မင်းအောင်လှိုင် မွေးနေ့မှစ၍ မြန်မြန်သေပါစေ ကျိန်စာတိုက်၊ မင်းအောင်လှိုင်ပုံကို ဖိနပ်အောက်ကပ်၍ ရန်ကုန်မြို့အနှံ့လှည့်လည်", "ရန်ကုန်၊ ဇူလိုင် ၃", "ရန်ကုန်မြို့တွင် အကြမ်းဖက် မင်းအောင်လှိုင် မွေးနေ့မှစ၍ မြန်မြန်သေပါစေ ကျိန်စာတိုက်ပြီး မင်းအောင်လှိုင်ပုံကို ဖိနပ်အောက်ကပ်၍ လူငယ်တချို့က ရန်ကုန်မြို့အနှံ့လှည့်လည်ကြကြောင်း သိရှိရသည်။", "Kyimyindaing Networks (KMD18) နှင့် Mayangone Democratic Front (MDF) တော်လှန်ရေးအင်အားစုများပူးပေါင်းပြီး ယနေ့ ဇူလိုင်လ ၃ရက်၊ လုံခြုံရေးတင်းကျပ်ထားသော ရန်ကုန်မြို့တွင်အကြမ်းဖက်စစ်တပ် ဆန့်ကျင်ရေး လှုပ်ရှားမှုကို ပြုလုပ်ကြခြင်းဖြစ်ကြောင်း သိရှိရသည်။", "“ကျွန်တော်တို့လူထုခေါင်းဆောင် ဒေါ်အောင်ဆန်းစုကြည်ကို အမြတ်တနိုးနဲ့ ပန်းလို ခေါင်းပေါ်တင်ခဲ့ကြပေမယ့်၊ အောက်တန်းစား အကြမ်းဖက်သမား မင်းအောင်လှိုင်ကိုတော့ ခြေနဲ့ပဲ တန်လို့ မြေမှာခင်း၊ ခြေမှာနင်းလို့ အပါယ်အမြန်ဆုံးဆင်းဖို့ ဆုတောင်းပေးလိုက်ပါတယ်….”မွေးနေ့.မှစ၍ မြန်မြန်သေပါစေကြောင်း” ဟု သပိတ်ဦးဆောင်လူငယ်တစ်ဦးက ပြောဆိုသည်။"]
https://yktnews.com/2025/01/200848/	အကြမ်းဖက် မင်းအောင်လှိုင် ရန်ကုန်၊ သု၀ဏ္ဏအားကစားကွင်းတွင် ကျင်းပသည့် တရုတ်နှစ်သစ်ကူးပွဲတော် တက်နေပြီး လုံခြုံရေး တင်းကျပ်ထား	["အကြမ်းဖက် မင်းအောင်လှိုင် ရန်ကုန်၊ သု၀ဏ္ဏအားကစားကွင်းတွင် ကျင်းပသည့် တရုတ်နှစ်သစ်ကူးပွဲတော် တက်နေပြီး လုံခြုံရေး တင်းကျပ်ထား", "ရန်ကုန်၊ ဇန်နဝါရီ ၂၅", "အကြမ်းဖက် စစ်ခေါင်းဆောင် မင်းအောင်လှိုင်သည် ရန်ကုန်မြို့ ၊ သု၀ဏ္ဏအားကစားကွင်းတွင် ကျင်းပပြုလုပ်သည့် တရုတ်နှစ်သစ်ကူးပွဲတော် တက်နေပြီး လုံခြုံရေး တင်းကျပ်ထားထားကြောင်း တပ်သတင်းရင်းမြစ်က ပြောဆိုသည်။", "ယနေ့ ဇန်နဝါရီလ ၂၅ ရက်နေ့ ရန်ကုန်တိုင်း၊ သင်္ဃန်းကျွန်းမြို့နယ်၊ သု၀ဏ္ဏမိုးလုံလေလုံ အားကစားကွင်းတွင် ပြုလုပ်သည့် တရုတ် နှစ်သစ်ကူးပွဲသို့ တက်ရောက်နေခြင်းဖြစ်ကြောင်း သိရှိရသည်။", "“သင်္ဃန်းကျွန်းနဲ့ သကေတမှာ မီးလည်းမပြတ်ဘူး။ လမ်းကြောင်းတွေလည်းရှင်းနေတယ်။ ဆိုက်ကား လမ်းဘေးဆိုင် ဆိုင်ကယ်ကယ်ရီတွေ အကုန် ရှင်းထားတယ်။ လမ်းပေါ် ပေးမတက်ဘူး။ လမ်းပေါ်နဲ့ မီးပွိုင့်တိုင်းမှာ စစ်သား၊ ရဲနဲ့ ယာဉ်ထိန်းရဲတွေချည်းပဲ။ လမ်းတွေလည်း ပိတ်ထားတယ်” ဟု ရန်ကုန်မြို့ခံတစ်ဦးက ပြောဆိုသည်။", "ဇန်နဝါရီလ ၂၃ ရက်နေ့ကလည်း အင်လျားလိတ်ဟိုတယ်တွင် တရုတ်နှစ်သစ်ကူးပွဲ လုပ်ခဲ့ပြီး ဗိုလ်ချုပ်ကြီး တင်အောင်စန်း တက်ရောက်ခဲ့သည်။"]
https://yktnews.com/2023/12/135085/	အကြမ်းဖက် မင်းအောင်လှိုင် လက်အောက်ခံ ကရင် နယ်ခြားစောင့်တပ် BGF ခေါင်းဆောင် ဗိုလ်မှူးကြီး စောချစ်သူ အပါအဝင် လူပုဂ္ဂိုလ် ၃ ဦးကို ဗြိတိန်နဲ့ မိတ်ဖက်နိုင်ငံတွေက ဒဏ်ခတ်ပိတ်ဆို့အရေးယူ	["အကြမ်းဖက် မင်းအောင်လှိုင် လက်အောက်ခံ ကရင် နယ်ခြားစောင့်တပ် BGF ခေါင်းဆောင် ဗိုလ်မှူးကြီး စောချစ်သူ အပါအဝင် လူပုဂ္ဂိုလ် ၃ ဦးကို ဗြိတိန်နဲ့ မိတ်ဖက်နိုင်ငံတွေက ဒဏ်ခတ်ပိတ်ဆို့အရေးယူ", "ရန်ကုန်\| ဒီဇင်ဘာ ၉", "အပြည်ပြည်ဆိုင်ရာလူ့အခွင့်အရေးကြေညာစာတမ်း အတည်ပြုလက်မှတ်ထိုးတဲ့ ၇၅နှစ်ပြည့် နေ့မှာ ကရင်ပြည်နယ် နယ်ခြားစောင့်တပ်ဖွဲ့ (BGF)က ဗိုလ် မှူးကြီး စောချစ်သူ အပါအဝင် မြန်မာနိုင်ငံမှ လူပုဂ္ဂိုလ် ၃ ဦးကို ဗြိတိန်နဲ့ မိတ်ဖက်နိုင်ငံတွေက ဒဏ်ခတ်ပိတ်ဆို့ အရေးယူတဲ့ စာရင်းထဲ ထည့်သွင်းလိုက်ပါတယ်။", "မြန်မာနိုင်ငံမှ စစ်တပ်လက်အောက်ခံ BGF ဗိုလ်မှူးကြီး စောချစ်သူနဲ့ အတူ ဒဏ်ခတ်ပိတ်ဆို့ အရေးယူခံရသူတွေဟာ ချစ်လင်းမြိုင် ကုမ္ပဏီ ဒါရိုက်တာတဦးဖြစ်တဲ့ စောမင်းမင်းဦးနဲ့ မြန်မာရထိုက် ကုမ္ပဏီက ရှယ်ယာရှင်တဦးဖြစ်တဲ့ ရှီကျွာကျန်း ( She Zhijiang )တို့ ဖြစ်တယ်လို့ သိရပါတယ်။", "မနေ့က ထုတ်ပြန်လိုက်တဲ့ ဒဏ်ခတ်ပိတ်ဆို့ အရေးယူမှုစာရင်းမှာ ကမ္ဘော ဒီးယား၊ လာအိုနဲ့မြန်မာနိုင်ငံမှ လူပုဂ္ဂိုလ် ၉ဦးနဲ့ အဖွဲ့အစည်း ၅ ခုပါဝင်လာပြီး ဒီအထဲမှာ ဗိုလ်မှူကြီးစောချစ်သူလည်း ပါဝင်တာဖြစ်ပါတယ်။", "အခုလို ဒဏ်ခတ်ပိတ်ဆို့အရေးယူရတာဟာ အရှေ့တောင်အာရှဒေသ အတွင်းမှာ အတင်း အဓမ္မခိုင်းစေမှုတွေ၊ လူကုန်ကူးမှုတွေ ပြုလုပ်နေတဲ့ လုပ်ငန်းတွေနဲ့ ပတ်သက်နေလို့ အရေးယူတာလို့ သိရပါတယ်။", "အခု ပိတ်ဆို့အရေးယူခံရသူတွေနဲ့ အဖွဲ့အစည်းတွေဟာ ကမ္ဘောဒီးယား၊ လာအိုနဲ့ မြန်မာနိုင်ငံအတွင်း လူကုန်ကူးမှုတွေမှာ ပါဝင်ခဲ့ပြီး ကျူးလွန်ခံရသူတွေကို အွန်လိုင်း လိမ်လည်မှုလုပ်ငန်းတွေမှာ အဓမ္မစေခိုင်းကာ လိမ်လည်မှုလုပ်ငန်းကြီးတွေ ဖြစ်လာစေဖို့ ဦးတည်လုပ်ဆောင်တဲ့နေရာမှာ ပါဝင်ပတ်သက်ခဲ့တာတွေကြောင့်လို့ ဗြိတိန် အစိုးရရဲ့ ထုတ်ပြန်ချက်က ဆိုပါတယ်။", "Burma Campaign UK ကတော့ မြန်မာနိုင်ငံ ကရင်ပြည်နယ်မှာရှိတဲ့ လောင်းကစားမြို့တော် ရွှေက္ကိုလ်မြို့သစ်စီမံကိန်းမှာ ပါဝင်တဲ့ စောချစ်သူ၊ စောမင်းမင်းဦးနဲ့ Zhijiang She တို့ ၃ ဦးကို အရေးယူမှုအပေါ် ကြိုဆိုလိုက်ပါတယ်။", "Burma Campaign UK က ကလေးစစ်သားစုဆောင်းမှု၊ အရပ်သားများကို ကွပ်မျက်မှု၊ ညှဉ်းပန်းနှိပ်စက်မှု၊ အဓမ္မလုပ်အားပေးခိုင်းစေမှု၊ အရပ်သားများအပေါ် နိုင်ထက်စီးနင်း ခွဲခြားဆက်ဆံမှု အပါအဝင် လူ့အခွင့်အရေးချိုးဖောက်မှုများကို ဆယ်စုနှစ်များစွာကြာ မှတ်တမ်းပြုစုခဲ့ရာမှာ နယ်ခြားစောင့်တပ် ခေါင်းဆောင် စောချစ်သူဟာ မူးယစ်ဆေးဝါးမှု၊ ငွေညှစ်မှု၊ လူကုန်ကူးမှု၊ အကျင့်ပျက်စီးပွားရေး ကိစ္စရပ်များတွင် ပါဝင်ပတ်သက်ခဲ့တယ်လို့ ဆိုပါတယ်။", "Burma Campaign UK က ၂၀၀၀ ခုနှစ်မှာ စောချစ်သူ၊ DKBA နှင့် အပေါင်းအပါတွေကို စစ်ရာဇ၀တ်မှုများနှင့် လူသားမျိုးနွယ်အပေါ် ကျူးလွန်သည့် ရာဇ၀တ်မှုများတွင် ပါဝင်ပတ်သက်မှုကြောင့် ဗြိတိသျှအစိုးရအနေနဲ့ ပိတ်ဆို့အရေးယူပေးဖို့ တောင်းဆိုခဲ့ဖူးပါတယ်။", "“ချစ်သူဟာ ထောင်ထဲမှာပဲ ရှိသင့်ပြီး ဒီပိတ်ဆို့အရေးယူမှုတွေက သူ့ကွပ်ကဲမှုအောက်က စစ်သားတွေရဲ့ ဆယ်စုနှစ်ပေါင်းများစွာ လူ့အခွင့်အရေး ချိုးဖောက်မှုတွေအတွက် အရေးယူမှုနဲ့ တာဝန်ယူမှု အတွက် အစခြေလှမ်းဖြစ်သင့်ပါတယ်”လို့ Burma Campaign UK ၏ ဒါရိုက်တာ Mark Farmaner က ပြောပါတယ်။", "“ဒီဒဏ်ခတ်ပိတ်ဆို့မှုဟာ ရွှေကိုကိုကိုတင်ပြခဲ့တဲ့ အန္တရာယ်တွေကို သတိပေးဖို့ ကြိုးစားခဲ့တဲ့ ကရင်ငြိမ်းချမ်းရေး အထောက်အကူပြုကွန်ရက်အဖွဲ့ဝင်တွေလို ကရင်အရပ်ဘက်အဖွဲ့အစည်းတွေအတွက် အောင်ပွဲတစ်ခုပါပဲ။”လို့ သူက ဆက်ပြောပါတယ်။"]
https://yktnews.com/2025/04/210064/	အကြမ်းဖက် မင်းအောင်လှိုင် လေယာဉ်မှူး ဒုဗိုလ်မှူးကြီး မင်းမင်းစိုး မောင်းနှင်သော စစ်တပ်အထူးလေယာဉ် Fokker 70 (F-28-0070) လေယာဉ်အမှတ် 002 ဖြင့် ထိုင်းနိုင်ငံ၊ ဘန်ကောက်သို့ ရောက်ရှိ	["အကြမ်းဖက် မင်းအောင်လှိုင် လေယာဉ်မှူး ဒုဗိုလ်မှူးကြီး မင်းမင်းစိုး မောင်းနှင်သော စစ်တပ်အထူးလေယာဉ် Fokker 70 (F-28-0070) လေယာဉ်အမှတ် 002 ဖြင့် ထိုင်းနိုင်ငံ၊ဘန်ကောက်သို့ ရောက်ရှိ", "ရန်ကုန်၊ ဧပြီ ၃", "အကြမ်းဖက် စစ်ခေါင်းဆောင် မင်းအောင်လှိုင်သည် ယနေ့ နံနက်ပိုင်း လေတပ်မှ လေယာဉ်မှူး ဒုဗိုလ်မှူးကြီး မင်းမင်းစိုး မောင်းနှင်သော စစ်တပ်အထူးလေ ယာဉ် Fokker 70 (F-28-0070) လေယာဉ်အမှတ် 002 ဖြင့် ထိုင်းနိုင်ငံ၊ ဘန်ကောက်မြို့သို့ ရောက်ရှိသည်။", "မင်းအောင်လှိုင်က ယနေ့ ဧပြီလ ၃ ရက်နေ့ စစ်တပ် အထူးလေယာဉ် ဖြင့် နေပြည်တော်မှ ဘန်ကောက်မြို့သို့ ထွက်ခွာခဲ့ခြင်းဖြစ်ပြီး ထိုင်းဝန်ကြီးချုပ် Paetongtarn Shinawatra ၏ ဖိတ်ကြားချက်အရ BIMSTEC အစည်းအဝေးတက်ရန် ရောက်ရှိလာခြင်းဖြစ်သည်။", "မင်းအောင်လှိုင်လိုက်ပါမည့် စစ်တပ်အထူးလေယာဉ်Fokker 70 (F-28-0070) လေယာဉ်အမှတ် 002 ကို ဒုဗိုလ်မှူးကြီး မင်းမင်းစိုးက လေယာဉ်မှူးအဖြစ်လည်း ကောင်း၊ ဗိုလ်မှူး နေထွန်းဦးက အကူလေယာ ဉ်မှူး၊ ဗိုလ်ကြီး မင်းမင်းထိုက်က အကူလေယာဉ်မှူး၊ ဗိုလ်ကြီး အောင်ကျော်မြင့်က လေကြောင်းအင်ဂျင်နီယာအဖြစ်လည်းကောင်း၊ ဗိုလ်ကြီး ဒေါ်ချိုသက်ထားက လေကြောင်းလမ်းညွှန်အရာရှိအဖြစ်လည်းကောင်း လိုက်ပါခဲ့ကြသည်။", "ဘန်ကောက်တွင် အစည်းအဝေးတက်ရန်အတွက် နိုင်ငံခြားရေးဝန်ကြီး သန်းဆွေနှင့် မင်းအောင်လှိုင်တို့ ၂ ဦးစလုံးမှာ စစ်တပ်အထူးလေယာဉ်Fokker 70 (F-28-0070) လေယာဉ်အမှတ် 002 ကို တစ်စီးတည်း လူးလားခေါက်ပြန် အသုံးပြုနေကြခြင်းဖြစ်သည်။"]
https://yktnews.com/2023/04/98065/	အကြမ်းဖက် မင်းအောင်လှိုင် သင်္ကြန်ကာလ ပြင်ဦးလွင်တွင် လက်ခွဲစိတ်ကုသမှု ခံယူခဲ့ပြီး မိသားစုနဲ့ အချိန်ဖြုန်း	["အကြမ်းဖက် မင်းအောင်လှိုင် သင်္ကြန်ကာလ ပြင်ဦးလွင်တွင် လက်ခွဲစိတ်ကုသမှု ခံယူခဲ့ပြီး မိသားစုနဲ့ အချိန်ဖြုန်း", "ရန်ကုန်၊ ဧပြီ ၁၇", "အကြမ်းဖက် စစ်ခေါင်းဆောင် မင်းအောင်လှိုင်က သင်္ကြန်ကာလ ပြင်ဦးလွင်မှာ နေထိုင်ရင်း လက်ခွဲစိတ်ကုသမှု ခံယူခဲ့တယ်လို့ သိရပါတယ်။", "မင်းအောင်လှိုင်ဟာ သင်္ကြန်တွင်းကာလတစ်ခုလုံး ပြင်ဦးလွင်မှာသာ နေထိုင်ခဲ့ ပြီး သူ ပြင်ဦးလွင်ရှိနေချိန်မှာ လုံခြုံရေးတွေ တင်းတင်းကျပ်ကျပ် ချထားခဲ့ပါတယ်။", "“မေမြို့အနီးစခန်း လေဆိပ်ရှေ့က ရပ်ကွက်မှာ လမ်းတိုင်း စစ်ခွေးနဲ့ရဲခွေး နှစ် ကောင်ကနေ လေးကောင်အထိ ပေအနည်းငယ်ပဲခြားပြီး သင်္ကြန်တွင်း တစ်တွင်း လုံးအစောင့်တွေ ထူထူထပ်ထပ်ချတယ်။ ညဆိုရင် လှည့်ကင်း တွေအပြည့်နဲ့ ။ ရပ်ကွက်ကတော့ မအလ ရောက်နေလို့ ဆိုတာ သိကြတယ်” ဟု မေမြို့ ဒေသပြည်သူတစ်ဦးက ဆိုပါတယ်။", "အကြမ်းဖက် စစ်ခေါင်းဆောင် မင်းအောင်လှိုင်က နေပြည်တော်စစ်ရုံးရဲ့ သင်္ကြန်မဏ္ဍပ် ဖွင့်ပွဲနဲ့ အခမ်းအနားတွေကို မတက်ရောက်ခဲ့ဘဲ သူ့အစား ဒုစစ်ခေါင်းဆောင် စိုးဝင်းကပဲ တာဝန်ယူခဲ့ပါတယ်။", "မင်းအောင်လှိုင်ဇနီး ကြူကြူလှကတော့ မန္တလေးဘက်ကို ခဏဆင်းပြီး သင်္ကြန် မဏ္ဍပ်တချို့ကိုသွားကြည့်တာမျိုး နေ့ချင်းပြန် ခဏ သွားလည် တာမျိုးတွေ ရှိခဲ့ပါတယ်။", "မင်းအောင်လှိုင်ဟာ သင်္ကြန်တွင်းတစ်တွင်းလုံး သူ့ဘယ်ဘက်လက် ခွဲစိတ် ကုသမှုခံ ယူပြီး ကြူကြူလှ၊ သားသမီး၊ မြေးတွေနဲ့ အချိန်ကုန်ခဲ့တယ်လို့ သိရပါတယ်။"]
https://yktnews.com/2025/01/200966/	အကြမ်းဖက် မင်းအောင်လှိုင်က စစ်ကောင်စီကို ၆ လ ထပ်မံသက်တမ်းတိုးမည်ဖြစ်ပြီး ယခု ၂၀၂၅ ခုနှစ်အတွင်း ရွေးကောက် ပွဲ မလုပ်တော့ဘဲ ၂၀၂၆ ခုနှစ်တွင် ပြုလုပ်ရန် လျာထားဟုဆို	["အကြမ်းဖက် မင်းအောင်လှိုင်က စစ်ကောင်စီကို ၆ လ ထပ်မံသက်တမ်းတိုးမည်ဖြစ်ပြီး ယခု ၂၀၂၅ ခုနှစ်အတွင်း ရွေးကောက် ပွဲ မလုပ်တော့ဘဲ ၂၀၂၆ ခုနှစ်တွင် ပြုလုပ်ရန် လျာထားဟုဆို", "ရန်ကုန်၊ ဇန်နဝါရီ ၂၆", "အကြမ်းဖက် မင်းအောင်လှိုင်က စစ်ကောင်စီကို ယခုလာမည့် ဇန်နဝါရီလကုန်တွင် ၆ လ ထပ်မံ သက်တမ်းတိုးမည်ဖြစ်ပြီး ရွေး ကောက်ပွဲကိုလည်း ၂၀၂၆ ခုနှစ် နှစ်ဆန်းပိုင်းတွင် ပြုလုပ်ရန် ဆွေးနွေး ပြောဆိုလျာထားကြောင်း နေပြည်တော် တပ်သတင်းရင်းမြစ်က ရန်ကုန်ခေတ်သစ်သတင်းဌာနထံသို့ ပြောဆိုသည်။", "လာမည့် ဇန်နဝါရီလ ၃၁ ရက်နေ့ သက်တမ်းကုန်မည့် အကြမ်းဖက်စစ်ကောင်စီကို ယာယီသမ္မတ ခံယူထားသော အကြမ်း ဖက်မင်းအောင်လှိုင် ၆ လ ထပ်မံ သက်တမ်းတိုးမည်ဖြစ်ပြီး ရွေးကောက်ပွဲကိုမူ ယခု ၂၀၂၅ ခုနှစ်အတွင်း ပြုလုပ်ရန် အစား ၂၀၂၆ ခုနှစ်အတွင်း ပြုလုပ်ရန် ပြောဆို ဆွေးနွေးမှုများ ရှိနေကြောင်း၊ လတ်တလော မင်းအောင်လှိုင်၏ သဘောထားအရ ၂၀၂၆ ခုနှစ်အတွင်းမှသာ ရွေးကောက်ပွဲ ဖြစ်နိုင်မည့် အခြေအနေ များရှိနေကြောင်း သိရှိရသည်။", "” ဒီလကုန်မှာ ၆ လ သက်တမ်းတိုးမယ်။ ၂၀၂၆ ခုနှစ်အတွင်း အစောဆုံး ဖေဖော်ဝါရီ လောက်မှ ရွေးကောက်ပွဲလုပ်နိုင်မယ်လို့တော့ လောလောဆယ် ဆွေးနွေးမှုအရ သိရတယ်” ဟု တပ်သတင်းရင်းမြစ်က ပြောဆိုသည်။ ", "အကြမ်းဖက်စစ်ကောင်စီက ၂၀၂၁ ခုနှစ် ဖေဖော်ဝါရီလ ၁ ရက်နေ့ အာဏာ သိမ်းပြီးနောက် ၆ လ သက်တမ်းတိုးလာခဲ့ပြီး ယခုလာမည့် ဇန်နဝါရီလ ၃၁ ရက်နေ့တွင် ၈ ကြိမ်မြောက် အဖြစ် ၆ လသက်တမ်းတိုးမည်ဖြစ်သည်။", "လက်ရှိတွင် မင်းအောင်လှိုင်က ခန့်အပ်ထားသော ရွေးကောက်ပွဲကော်မရှင် ဥက္ကဋ္ဌ ဦးကိုကိုမှာလည်း ကျန်းမာရေး မကောင်းမမွန်ဖြစ်နေကြောင်း သိရှိရသည်။", "ဓာတ်ပုံ- ရန်ကုန်မြို့၊ သု၀ဏ္ဏအားကစားတွင် ယမန်နေ့ ပြုလုပ် တရုတ်နှစ်သစ်ကူးပွဲ တက်ရောက်နေသည့် အကြမ်းဖက် မင်းအောင်လှိုင်နှင့် ကြူကြူလှ လင်မယား။"]
https://yktnews.com/2024/03/153351/	အကြမ်းဖက် မင်းအောင်လှိုင်က သားနှင့်သမီးကို ရိုးရိုးသားသား လုပ်ကိုင်စားသောက်ချင်သည့်စိတ်ဓာတ်ဖြစ်အောင် လုပ်ပေးထားဟု လူသိရှင်ကြား ထုတ်ဖော်ပြောဆို	["အကြမ်းဖက် မင်းအောင်လှိုင်က သားနှင့်သမီးကို ရိုးရိုးသားသား လုပ်ကိုင်စားသောက်ချင်သည့်စိတ်ဓာတ်ဖြစ်အောင် လုပ်ပေးထားဟု လူသိရှင်ကြား ထုတ်ဖော်ပြောဆို", "ရန်ကုန်၊ မတ် ၂၈", "အကြမ်းဖက်မင်းအောင်လှိုင်က ၎င်း၏ သားနှင့်သမီးကို ရိုးရိုးသားသား လုပ်ကိုင်စားသောက်ချင်သည့်စိတ်ဓာတ်ဖြစ်အောင် လုပ်ပေးထားကြောင်း ထုတ်ဖော်ပြောဆိုသည်။", "ရုရှားဖက်ဒရေးရှင်းနိုင်ငံ ITAR-TASS Media တွေ့ဆုံစဉ် အကြမ်းဖက် မင်းအောင်လှိုင်က အထက်ပါအတိုင်းပြောဆိုခဲ့ခြင်းဖြစ်ပြီး အဆိုပါ အင်တာဗျူးကိုလည်း မတ်လ ၂၅ ရက်နေ့ အကြမ်းဖက် စစ်ကောင်စီ၏ ဝါဒဖြန့် သတင်းစာများတွင် အပြည်အစုံ ဖော်ပြခဲ့သည်။", "အကြမ်းဖက်မင်းအောင်လှိုင်က ၎င်းသည် နိုင်ငံ့ဝန်ထမ်း ၊ တပ်မတော်သားဖြစ်သည့်အတွက် သားနှင့်သမီးကို ရိုးရိုးသားသားလုပ်ကိုင်စားသောက်ခြင်း စိတ်ဓာတ်ကို သူက မွေးမြူ ပြုလုပ်ပေးထားသည်ဟု ပြောဆိုသည်။", "“မကောင်းတဲ့ဟာတွေ မလုပ်နဲ့၊ ကောင်းတဲ့ဟာတွေ လုပ်ပေါ့။ စိတ်ကို သန့်သန့်ရှင်းရှင်းထားပေါ့။ ဒါတွေ မိသားစုမှာ အမြဲတမ်းရှိအောင် ကျနော့်သားသမီးတွေပေါ့။ ဒါတွေ အမြဲ ဆုံးမပေးတာလည်းရှိပါတယ်။ သူတို့ကတော့ ကျနော်က နိုင်ငံဝန်ထမ်းဖြစ်တဲ့အတွက်ကြောင့်၊ တပ်မတော်သားဖြစ်တဲ့အတွက်ကြောင့် ကျနော်တို့က နယ်တွေသွားနေရတာတွေ ရှိတာပေါ့။ အပြင်သွားနေရတာတွေရှိတာပေါ့။ မိသားစုနဲ့ အနီးကပ်နေဖို့ဆိုတာအချိန်ကတော့ သိပ်မရှိခဲ့ဘူး။ နောက်တစ်ခုကတော့ ရိုးရိုးသားသားလုပ်ကိုင်စားသောက်ခြင်းပေါ့။ ဒီစိတ်ဓာတ်ကို ကျနော်က လုပ်ပေးထားတယ်” ဟု အကြမ်းဖက်မင်းအောင်လှိုင်က ဆိုသည်။", "သို့ရာတွင် ထိုသို့ မင်းအောင်လှိုင်က ပြောဆိုသော်လည်း လက်တွေ့တွင် မြန်မာနိုင်ငံရှိ စီးပွားရေးလုပ်ငန်းများကို မင်းအောင်လှိုင်၏ သားဖြစ်သူ အောင်ပြည့်စုံနှင့် သမီးဖြစ်သူ ခင်သီရိသက်မွန်တို့က လုပ်ကိုင်ကြပြီး စစ်တပ်နှင့် ဝန်ကြီးဌာန၏ တင်ဒါ အများစုကို အောင်ပြည့်စုံလက်အောက်ခံ ကုမ္ပဏီများကသာ ရရှိထားသည်။", "ယခုနှစ် ဖေဖော်ဝါရီလအတွင်း စစ်ကောင်စီတပ်များ တစ်နိုင်ငံလုံးတွင် ရှုံးနိမ့်နေချိန် အကြမ်းဖက်စစ်ခေါင်းဆောင်မင်းအောင်လှိုင်၏ သားဖြစ်သူ အောင်ပြည့်စုံ ပိုင်ဆိုင်သော ကုမ္ပဏီများက တစ်နေ့တည်းတွင် ဝန်ကြီးဌာန တင်ဒါ ၁၃ ခုအောင်မြင်ရရှိသွားသဖြင့် စစ်ကောင်စီတပ်အတွင်းနှင့် စစ်တပ်အသိုင်းအ၀ိုင်းတွင် တိုင်းပြည်စစ်မီးတောက်၍ စစ်သားများ သေဆုံးမှုများပြားချိန် တင်ဒါများ အုပ်စီးခွယူနေသည့် လုပ်ရပ်အဖြစ် ဝေဖန်ခဲ့ကြသည်။", "မင်းအောင်လှိုင်၏ သားဖြစ်သူ အောင်ပြည့်စုံက ဘုန်းမြတ်ပြည့်စုံ ၊ Sky One ၊ Myanmar Sit Thu Gyi၊ မင်းတရားကြီး၊ Winning Sky၊ True Golf ၊ Aung Myint Mo Min Insurance Company ၊ MyTel Telecom ရှယ်ယာရှင်၊ Azura Beach Resort၊ A & M Mahar Company Limited ၊ Nyein Chan Pyae Sone Manufacturing & Trading Company Limited စသည့် နာမည်အမျိုးမျိုးဖြင့် လုပ်ငန်းများစွာ ပိုင်ဆိုင်ပြီး လုပ်ငန်းများ လုပ်ကိုင်နေသည်။", "အထူးသဖြင့် မင်္ဂလာဒုံ တပ်မတော်ကုတင် ၁၀၀၀ အထူးကုဆေးရုံကြီး၊ ပြင်ဦးလွင် ကုတင် ၅၀၀ ဆန့် ကင်ဆာကုဆေးရုံ၊ မြ၀တီမီဒီယာစင်တာ၊ ဒလ တော်ပီဒိုစက်ရုံ အပါအဝင် စစ်တပ်နှင့် ဝန်ကြီးဌာန ၏ ဆောက်လုပ်ရေး၊ လမ်းဖောက်လုပ်ရေး စသည့် တင်ဒါများအားလုံးကို မင်းအောင်လှိုင်၏ သားဖြစ်သူ အောင်ပြည့်စုံက ရရှိထားသည်။", "သမီးဖြစ်သူ ခင်သီရိသက်မွန်မှာလည်း ရုပ်ရှင်ထုတ်လုပ်ရေး၊ အနုပညာနှင့်ဖျော်ဖြေရေးလုပ်ငန်းများ၊ လျှပ်စစ်ကား တင်သွင်းမှုလုပ်ငန်းများကို အကြီးအကျယ် လုပ်ကိုင်ပြီး ဆိုလာလျှပ်စစ်ဓာတ်အားသွင်းစက်များနှင့် ရုံများ တည်ဆောက်ခွင့် တင်ဒါများကိုလည်း ရရှိလုပ်ကိုင်နေကြောင်း သိရှိရသည်။"]
https://yktnews.com/2023/11/131731/	အကြမ်းဖက် မင်းအောင်လှိုင်က ဧည့်တွေ့မှုများ ၊ ပြင်ပ ပွဲလမ်းသဘင်များ ယာယီ ရွှေ့ဆိုင်းပြီး စစ်ရုံးတွင် အနီးကပ် ကြီး ကြပ်ကွပ်ကဲနေသော်လည်း စစ်ရေးအရ အရှုံးများသာ ကြုံနေ	["အကြမ်းဖက် မင်းအောင်လှိုင်က ဧည့်တွေ့မှုများ ၊ ပြင်ပ ပွဲလမ်းသဘင်များ ယာယီ ရွှေ့ဆိုင်းပြီး စစ်ရုံးတွင် အနီးကပ် ကြီး ကြပ်ကွပ်ကဲနေသော်လည်း စစ်ရေးအရ အရှုံးများသာ ကြုံနေ", "ရန်ကုန်၊ နိုဝင်ဘာ ၁၇", "အကြမ်းဖက်မင်းအောင်လှိုင်က ဧည့်တွေ့ဆုံမှုများ၊ ပြင်ပ ပွဲလမ်းသဘင်များ၊ ခရီးစဉ်များကို ရွှေ့ဆိုင်းပြီး နေပြည်တော် စစ်ရုံးတွင်သာ အချိန်ပြည့် ကြီးကြပ်ကွပ်ကဲနေသော်လည်း နိုင်ငံတစ်ဝန်း တိုက်ပွဲများတွင် စစ်ရေးအရ အရှုံးများသာ ဆက်လက် ရင်ဆိုင်နေရဆဲဖြစ်ကြောင်း စစ်ဘက်သတင်းရပ်ကွက်ထံမှ သိရှိရသည်။", "နိုဝင်ဘာလ ၁၀ ရက်နေ့မှစတင်၍ အကြမ်းဖက်မင်းအောင်လှိုင်သည် မည်သည့် ပွဲလမ်းသဘင်၊ မည်သည့်ဧည့်တွေ့ဆုံမှုမျိုးကိုမှ မလုပ်ဆောင်တော့ဘဲ ရွှေ့ဆိုင်းပြီး နေပြည်တော်စစ်ရုံးတွင် ထိုင်ကာ စစ်ရေးအရ ကြီးကြပ်ကွပ်ကဲမှုများကို တိုက်ရိုက် ဆောင်ရွက်လာကြောင်း၊ လက်ရှိ ကြုံတွေ့နေရသည့် နိုင်ငံတစ်ဝန်းမှ တိုက်ပွဲများတွင် စစ်တပ်ဘက်မှ အရေးနိမ့်လာမှုများကို မင်းအောင်လှိုင် တိုက်ရိုက် ကိုင်တွယ်နေသော်လည်း ၇ ရက်တာကာလအတွင်း အရှုံးများသာ ကြုံတွေ့နေရကြောင်း သိရှိရသည်။", "“နေပြည်တော် ဇေယျာသီရိ စစ်ရုံးမှာ ရုံးတက်တယ်လို့ သိရပါတယ်။ ညဉ့်နက်နဲ့ မနက်အစောပိုင်း အစည်းအဝေး လုပ်တာတွေလည်းရှိတယ်။ စစ်ဆင်ရေးတွေကိုတော့ အနီးကပ်ကြီးကြပ်ကွပ်ကဲတယ်လို့ သိရတယ်။ ပြင်ပ ဧည့်တွေ့တာတွေ၊ ပွဲလမ်းတွေ တက်တာမျိုးတွေလည်း ရွှေ့ဆိုင်းထားတယ်လို့ သိရပါတယ်” ဟု နေပြည်တော် စစ်တပ်သတင်းရင်းမြစ်က ပြောသည်။", "အကြမ်းဖက်မင်းအောင်လှိုင်သည် နိုဝင်ဘာလ ၈ ရက်နေ့တွင် အမျိုးသားကာကွယ်ရေးနှင့်လုံခြုံရေးကောင်စီ အစည်း အဝေး၊ နိုဝင်ဘာလ ၉ ရက်နေ့တွင် ရုရှားနိုင်ငံ ရော့စ်ကွန်ဂရက်ရင်းနှီးမြှုပ်နှံမှု ရန်ပုံငွေအဖွဲ့ ကိုယ်စားလှယ်များနှင့်တွေ့ဆုံခြင်း၊ မြန်မာရော်ဘာဖိုရိမ်-၂၀၂၃ ကို တက်ရောက်ခြင်းများ လုပ်ဆောင်ခဲ့ပြီးနောက် နိုဝင်ဘာလ ၁၀ ရက်နေ့ မှစတင်ပြီး ယနေ့အထိ စစ်ရုံးတွင်သာ ရုံးတက်တော့ကြောင်း၊ နိုဝင်ဘာလ ၁၀ ရက်နေ့မှ နိုဝင်ဘာလ ၁၇ ရက်နေ့ ယနေ့အထိ စစ်ရုံးတွင် နေ့စဉ် ရုံးတက် စစ်ဆင်ရေးများကို အနီးကပ်ကြီးကြပ်ကွပ်ကဲနေကြောင်း သိရှိရသည်။", "လက်ရှိနိုင်ငံတစ်ဝန်းရှိ မြို့များဖြစ်သည့် ချင်းရွှေဟော်၊ ခမ်းပတ်၊ ကြူကုတ်၊ သိန္နီ၊ မုံးကိုး၊ ကွမ်းလုံ၊ ဖောင်းဆိုင်၊ ကောလင်း၊ ရိဒ်ခေါဒါရ် စုစုပေါင်း မြို့ ၉ မြို့ကို သိမ်းပိုက်ထားကာ ရှမ်းမြောက် အပါအဝင် နိုင်ငံတစ်ဝန်းရှိ စစ်စခန်းပေါင်း ၂၀၀ နီးပါးကို တိုက်ခိုက်သိမ်းပိုက်ထားကြောင်း၊ စစ်ကောင်စီဘက်မှ တပ်ရင်းအလိုက် အလင်းဝင်ခြင်း၊ လက်နက်ချ အညံ့ခံခြင်း၊ တိုက်ပွဲတွင် ဖမ်းဆီးခံရခြင်း၊ ရာချီ၍ စစ်သားများ သေဆုံးခြင်းများ ဆက်တိုက်ဖြစ်ပေါ်နေကြောင်း သိရှိရသည်။"]
https://yktnews.com/2023/09/124640/	အကြမ်းဖက် မင်းအောင်လှိုင်ကို စောမူတူးစေးဖိုးနှင့်အဖွဲ့ သွားရောက်တွေ့ဆုံမှု လက်ရှိ KNU နှင့် လုံး၀မပတ်သက်ဟု ဗဟိုအလုပ်အမှုဆောင် ပဒိုစောတောနီး ပြောဆို	["အကြမ်းဖက် မင်းအောင်လှိုင်ကို စောမူတူးစေးဖိုးနှင့်အဖွဲ့ သွားရောက်တွေ့ဆုံမှု လက်ရှိ KNU နှင့် လုံး၀မပတ်သက်ဟု ဗဟိုအလုပ်အမှုဆောင် ပဒိုစောတောနီး ပြောဆို", "စစ်ကောင်စီက တော်လှန်ရေး အင်အားချိနဲ့စေရန် သွေးခွဲသည့် မဟာဗျူဟာ ကို သုံးလာ", "ရန်ကုန်၊ စက်တင်ဘာ ၃၀", "မြန်မာနိုင်ငံတစ်ဝန်းမှ အရပ်သား ပြည်သူများကို သတ်ဖြတ်နေသော အကြမ်း ဖက် စစ်ခေါင်းဆောင် မင်းအောင်လှိုင်ကို စောမူတူးစေးဖိုးနှင့်အဖွဲ့ သွားရောက် တွေ့ဆုံမှုသည် လက်ရှိ မြန်မာနိုင်ငံတစ်ဝန်းမှ အရပ်သား ပြည်သူများကို သတ်ဖြတ်နေသော အကြမ်း ဖက် စစ်ခေါင်းဆောင် မင်းအောင်လှိုင်ကို စောမူတူးစေးဖိုးနှင့်အဖွဲ့ သွားရောက် တွေ့ဆုံမှုသည် လက်ရှိ ကရင်အမျိုးသားအစည်းအရုံး KNU နှင့် လုံး၀ မပတ် သက်ကြောင်း KNU ဗဟိုအလုပ်အမှုဆောင် ပဒိုစောတောနီးက ရန်ကုန် ခေတ်သစ် သတင်းဌာနထံသို့ ပြောဆိုသည်။", "ယနေ့ စက်တင်ဘာလ ၃၀ ရက် နံနက်ပိုင်း နေပြည်တော်တွင် အကြမ်းဖက် စစ်ခေါင်းဆောင် မင်းအောင်လှိုင်ကို စောမူတူးစေးဖိုး နှင့်အတူ စောရော ဂျာခင်၊ ပဒိုရွှေမောင်း တို့က သွားရောက်တွေ့ဆုံခြင်းဖြစ်ကြောင်း၊ အဆိုပါ တွေ့ဆုံပွဲ တွင် အကြမ်းဖက်စစ်ခေါင်းဆောင်က အလွန်ရင်းနှီးသော ပုံစံဖြင့် စောမူတူး စေးဖိုး ကို ဖက်လှဲတကင်း ဓာတ်ပုံ အရိုက်ခံ၍ ဓာတ်ပုံများ ထုတ်ပြန်ခဲ့ကြောင်း သိရှိရသည်။", "လက်ရှိ KNU ဗဟိုအလုပ်အမှုဆောင် ပဒိုစောတောနီးကမူ ယင်းသို့ သွားရောက် တွေ့ဆုံမှုသည် KNU နှင့်လုံး၀ မပတ်သက်ကြောင်း ပြောဆိုသည်။", "“KNU နဲ့ လုံး၀ မပတ်သက်ပါဘူး။ ” ဟု ပဒိုစောတောနီးက ပြောဆိုသည်။", "ပြည်တွင်းတွင် နေထိုင်သော နိုင်ငံရေးသမားတစ်ဦးကမူ အကြမ်းဖက် စစ်ကောင်စီ သည် လက်ရှိတွင် စစ်ရေးအရ မရှုမလှ ရှုံးနိမ့်နေသဖြင့် တိုင်းရင်းသား လက်နက်ကိုင်အဖွဲ့အစည်းများကိုသော်လည်းကောင်း၊ PDF များကိုသော်လည်းကောင်း သွေးခွဲ၍ အင်အားချိနဲ့သွားစေရန် စနစ်တကျ မဟာဗျူဟာဖြင့် လုပ်ဆောင်နေသည်ဟု သုံးသပ်ပြောဆိုသည်။", "“စစ်တပ်က သူတို့ မနိုင်တာလည်း သေချာနေပြီ။ ၃ နှစ်လောက်တိုက်လာတာ စစ်တပ်ကို မုန်းသွားတဲ့ ပြည်သူရဲ့ အမုန်းတရားက လျော့မသွားဘဲ အစိုင်အခဲ ပိုကြီးလာတယ်။ ဒီလို အခြေအနေမှာ သူတို့အနေနဲ့က တော်လှန်ရေးကို ထောက်ပို့နေတဲ့ EAOs တွေ၊ PDF တွေအကြားမှာ သွေးကွဲအောင် သွေးခွဲပြီး အင်အား ချိနဲ့အောင် လုပ်မှသာလျှင် သူတို့ အသာရဖို့ လမ်းရှိတော့တယ်။ ဒါကြောင့် အခု KNU ခေါင်းဆောင်ဟောင်းတွေကို ခေါ်တွေ့ပြီး သွေးကွဲအောင် လုပ်နေတာ လို့ မြင်ပါတယ်” ဟု အဆိုပါ ပြည်တွင်းနိုင်ငံရေးသမားက သုံးသပ် ပြောဆိုသည်။"]
https://yktnews.com/2023/10/127082/	အကြမ်းဖက် မင်းအောင်လှိုင်၏ ညွှန်ကြားချက်အရ ပြည်ပရောက်အလုပ်သမားများနှင့် သင်္ဘောသားများ စစ်ကောင်စီထံတွင် အခွန်မဆောင်လျှင် နိုင်ငံကူးလက် မှတ် သက်တမ်းတိုးမပေးဟု ကြေညာ	["အကြမ်းဖက် မင်းအောင်လှိုင်၏ ညွှန်ကြားချက်အရ ပြည်ပရောက်အလုပ်သမားများနှင့် သင်္ဘောသားများ စစ်ကောင်စီထံတွင် အခွန်မဆောင်လျှင် နိုင်ငံကူးလက် မှတ် သက်တမ်းတိုးမပေးဟု ကြေညာ", "PV နိုင်ငံကူးလက်မှတ်ကိုင်ဆောင်ထားသူများ ပြည်ပတွင် နှစ်ရှည်လများ နေထိုင်ပြီး သက်တမ်းတိုးမည်ဆိုလျှင် အခွန်ကင်းရှင်းကြောင်းထောက်ခံစာ လိုအပ်", "ရန်ကုန်၊ အောက်တိုဘာ ၁၉", "အကြမ်းဖက် မင်းအောင်လှိုင်၏ ညွှန်ကြားချက်အရ ပြည်ပရောက်အလုပ်သမားများနှင့် သင်္ဘောသားများ စစ်ကောင်စီကို အခွန်မဆောင်လျှင် နိုင်ငံကူးလက်မှတ် သက်တမ်းတိုးမပေးတော့ကြောင်း စစ်ကောင်စီက တရားဝင် ကြေညာသည်။", "လက်ရှိတွင် ရန်ကုန်ရှိ နိုင်ငံကူးလက်မှတ်ထုတ်ပေးရုံး အပါအဝင် ပြည်နယ်နှင့်တိုင်းအသီးသီးရှိ နိုင်ငံကူးလက်မှတ်ထုတ်ပေးရုံးများတွင် ပြည်ပနိုင်ငံသို့ သွားရောက်ခဲ့သည့် အလုပ်သမားများ၊ သင်္ဘောသားများအနေဖြင့် နိုင်ငံကူးလက်မှတ် သက်တမ်းတိုးလိုပါက ပြည်တွင်းအခွန်များဦးစီးဌာနက ထုတ်ပေးသည့် အခွန်ဆောင်ပြီးကြောင်း တစ်နည်းအားဖြင့် အခွန်ကင်းရှင်းကြောင်း ထောက်ခံချက် တင်ပြနိုင်မှသာလျှင် ဆက်လက် သက်တမ်းတိုးရေး ဆောင်ရွက်ပေးမည်ဖြစ်ကြောင်း ကြေညာထားသည်။", "“စက်တင်ဘာလ ၁ ရက်နေ့ကစပြီး နိုင်ငံကူးလက်မှတ် သက်တမ်းတိုးမယ့် အလုပ်သမားတွေ သင်္ဘောသားတွေအနေနဲ့ အခွန်ကင်းရှင်းကြောင်း ထောက်ခံချက်လိုပါတယ်။ ထိုင်း၊ မလေးရှား မြန်မာသံရုံးတွေမှာလည်း အခွန်ကင်းရှင်းကြောင်း ထောက်ခံချက်မပါရင် နိုင်ငံကူးလက်မှတ်တွေ သက်တမ်းတိုးမပေးတော့ပါဘူး။ အဲဒါက PJ Passport for Job နဲ့ Passport for Seaman (PS) တွေတင် မဟုတ်ပါဘူး။ PV (PJ Passport for Visit) တွေလည်း နှစ်ရှည် လများ ပြည်ပ နေထိုင်ခဲ့ရင် ဘာကြောင့် ထွက်ခွာနေထိုင်ခဲ့သလဲဆိုတာ တင်ပြရမယ်။ ပြည်ပမှာ ကျောင်းသား အဖြစ် နေထိုင်ခဲ့ရင် ကျောင်းသားဖြစ်ကြောင်း ထောက်ခံစာတွေ လိုအပ်ပါတယ်။ အဲဒါတွေ မတင်ပြနိုင်ရင် PV တွေလည်း အခွန်ကင်းရှင်းကြောင်း ထောက်ခံချက် လိုအပ်ပါတယ်” ဟု ပြည်ထဲရေးဝန်ကြီးဌာနမှ ရန်ကင်း နိုင်ငံကူးလက်မှတ်ထုတ်ပေးရုံးမှ ရဲအရာရှိတစ်ဦးက ပြောဆိုသည်။", "နိုင်ငံကူးလက်မှတ်များကို အခွန်ကင်းရှင်းကြောင်း မတင်ပြနိုင်လျှင် နိုင်ငံကူးလက်မှတ် သက်တမ်းတိုးမပေးသည့် စီမံချက်မှာ အကြမ်းဖက် မင်းအောင်လှိုင် ၏ ညွှန်ကြားချက်အရ ဖြစ်ပေါ်လာခြင်းဖြစ်သည်။", "အကြမ်းဖက်မင်းအောင်လှိုင်က ၂၀၂၂ ခုနှစ်၊ ဩဂုတ်လ ၁၈ ရက်နေ့တွင် ပြု လုပ်ခဲ့သော စစ်ကောင်စီအစည်းအဝေးတွင် ပြည်ပသို့ မြန်မာလူငယ်များ သန်းချီ၍ အလုပ်လုပ် ရန် ထွက်ခွာနေကြပြီး အလုပ်သမားများ၏ လစာကို ပြည် တွင်းသို့ မဖြစ်မနေ ပြန်လည် ပို့ဆောင်စီးဝင်စေရေး လုပ်ဆောင်ရန် ခိုင်းစေခဲ့ရာမှ ယခုနောက်ဆုံးတွင်း ယင်းကဲ့သို့ တစ်လလျှင် လစာ၏ ၂၅ ရာခိုင်နှုန်း ပြည်တွင်းသို့ ပြန်ပို့ရန် ကန့်သတ်ချက် ထွက်ပေါ်လာခဲ့ကြောင်း၊ ယင်းနောက် အခွန်မဆောင်လျှင် နိုင်ငံကူးလက်မှတ် သက်တမ်းတိုးမပေးတော့ဟု ကြေညာလာခြင်းဖြစ်ကြောင်း သိရှိရသည်။", "အလုပ်သမားဝန်ကြီးဌာနက ပြည်ပအလုပ်အကိုင်အေဂျင် စီများ၊ ပြည်ပရှိ မြန်မာသံရုံးများထံသို့ မြန်မာအလုပ် သမား များ၏ လုပ်ခ လစာကို ပြည်ပမှ တရားဝင် ငွေလွှဲပေးပို့နိုင်ရေး ဆောင်ရွက်ပေးရန် ညွှန်ကြားစာကို ပေးပို့နေပြီး ယင်းညွှန်ကြားစာတွင် တစ်လလျှင် လုပ်ခလစာ၏ ၂၅ ရာခိုင်နှုန်း (သို့မဟုတ်) အများဆုံး ၃ လလျှင် ၁ ကြိမ် ၃ လစာ စုစုပေါင်း အနည်းဆုံး ၂၅ ရာခိုင်နှုန်း ပြန်လည် ပေးပို့ရမည်ဖြစ်ကြောင်း ၊ ယင်းသို့ လစာများ စတင် လွှဲပို့ခိုင်းမှုသည် စက်တင်ဘာလ ၁ ရက်နေ့မှ စတင် အသက်ဝင်ခဲ့ပြီး စစ်ကောင်စီ၏ စည်းကမ်းချက်ကို မလိုက်နာပါက အလုပ်သမားများကို ပြည်ပထွက်ခွာ အလုပ်လုပ်ကိုင်ခွင့် ၃ နှစ်ပိတ်ပင် တားဆီးမည်ဖြစ်ကြောင်း သိရှိရသည်။"]
https://yktnews.com/2024/09/181408/	အကြမ်းဖက် မင်းအောင်လှိုင်၏ ညွှန်ကြားချက်အရ ရန်ကုန်တိုင်းအတွင်းတွင် ရပ်ကွက်နှင့်ကျေးရွာအုပ်ချုပ်ရေးမှူး အများအပြားကို တပြိုင် နက်တည်း အပြောင်းအလဲလုပ်နေပြီး ကြံ့ဖွတ်ပါတီအမာခံများနှင့်စစ်တပ်ဘက်တော်သားများကို အုပ်ချုပ်ရေးအသစ်များအဖြစ် ခန့်နေ	["အကြမ်းဖက် မင်းအောင်လှိုင်၏ ညွှန်ကြားချက်အရ ရန်ကုန်တိုင်းအတွင်းတွင် ရပ်ကွက်နှင့်ကျေးရွာအုပ်ချုပ်ရေးမှူး အများအပြားကို တပြိုင် နက်တည်း အပြောင်းအလဲလုပ်နေပြီး ကြံ့ဖွတ်ပါတီအမာခံများနှင့်စစ်တပ်ဘက်တော်သားများကို အုပ်ချုပ်ရေးအသစ်များအဖြစ် ခန့်နေ", "ရန်ကုန်၊ စက်တင်ဘာ ၁", "အကြမ်းဖက် မင်းအောင်လှိုင်၏ ညွှန်ကြားချက်အရ ရန်ကုန်တိုင်းအတွင်းတွင် ရပ်ကွက်နှင့်ကျေးရွာအုပ်ချုပ်ရေးမှူး အများအပြားကို တပြိုင် နက်တည်း အပြောင်းအလဲလုပ်ပြီး ကြံ့ဖွတ်ပါတီအမာခံများနှင့်စစ်တပ်ဘက်တော်သားများကိုအုပ်ချုပ်ရေးအသစ်များအဖြစ် ခန့်အပ်နေကြောင်း သိရှိရသည်။", "အကြမ်းဖက် စစ်ခေါင်းဆောင်မင်းအောင်လှိုင်က အခြေခံအကျဆုံးဖြစ်သော ရပ်ကွက်နှင့်ကျေးရွာ ပြည်သူ့လုံခြုံရေးနှင့်အကြမ်းဖက်နှိမ်နင်းရေးအဖွဲ့များကို ဦးဆောင်မည့် ရပ်ကွက်နှင့်ကျေးရွာအုပ်ချုပ်ရေးမှူးများသည် အာဏာပိုင်များနှင့် ပူးပေါင်းဆောင်ရွက်မှုရှိပြီး ဒေသအကျိုးကို ဆောင်ရွက်လိုသူ၊ သစ္စာရှိသူများဖြစ်ရမည်ဟု ညွှန်ကြားထားခြင်းဖြစ်ကြောင်း သိရှိရသည်။", "ထို့ပြင် အကြမ်းဖက်မင်းအောင်လှိုင်က ဩဂုတ်လ ၃၀ ရက်နေ့ ပဲခူးတိုင်းစစ်ကောင်စီနှင့်တွေ့ဆုံပွဲတွင်လည်း ရပ်ကွက်နှင့်ကျေးရွာအုပ်ချုပ်ရေးမှူးများ၏ လိုအပ်ချက်များကို ထည့်သွင်းပြောကြားခဲ့ပြီး အုပ်ချုပ်ရေးမှူး အဆင့်ဆင့်တွင် ဒေသအကျိုးအတွက် အမှန်တကယ် တာဝန်ထမ်းဆောင်လိုသည့် သူများကိုသာ တာဝန်ပေးအပ်ရန်လိုကြောင်း၊ အုပ်ချုပ်ရေးမှူးများနှင့် ရဲများသည် ပြည်သူများနှင့် မြေပြင်တွင် အမှန်တကယ် ထိတွေ့နေသူများဖြစ်ကြောင်း၊ အဆင့်ဆင့် သတင်းပေးသည့်စနစ်ကိုလည်း ဖော်ဆောင်ရမည်ဖြစ်ကြောင်း ညွန်ကြားခဲ့ကြောင်း သိရှိရသည်။", "မင်းအောင်လှိုင်၏ ညွှန်ကြားချက်အရ ရန်ကုန်တိုင်း မြောက်ဥက္ကလာပမြို့နယ်တွင်လည်း ရပ်ကွက်အုပ်ချုပ်ရေးမှူးများကို အပြောင်းအလဲ လုပ်နေပြီး ဃ ရပ် ကွက်အုပ်ချုပ်ရေးနေရာတွင် စစ်ကောင်စီ၏ သတင်းပေး စစ်ရန်နိုင်ကိုလည်း ကောင်း၊ ဆ ရပ်ကွက်အုပ်ချုပ်ရေးမှူး နေရာတွင် ကြံ့ဖွတ် အမာခံတစ်ဦးကိုလည်းကောင်း ခန့်အပ်လိုက်ကြောင်း သိရှိရသည်။", "“မြောက်ဥက္ကလာပမြို့နယ်မှာ ရပ်ကွက် အုပ်ချုပ်ရေးမူးတွေအပြောင်းအလဲလုပ်နေပြီ။ ဃ ရပ်ကွက်အုပ်ကြီးစန်းလွင်နေရာမှာ လွန်ခဲ့တဲ့နှစ်က ဒလန်လုပ်လို့အပစ်သတ်ခံရတဲ့ နွယ်နီ၃လမ်းမှာနေတဲ့ ကျောင်းဆရာမရဲ့တူ စစ်ရန်နိုင်ဆိုတဲ့ကောင်ကိုလုပ်ခိုင်းတယ်။ ဆ ရပ်ကွက်အုပ်ကြီးထက်ထက်ဝင်းနေရာကိုကြံ့ဖွတ်အမာခံတစ်ဦးကို လုပ်ခိုင်းတယ်။ သူတို့စစ်တပ်လိုအပ်ချက်တွေကို မဖြည့်ပေးနိုင်လို့သုံးမရဘူးဆိုပြီးဖြုတ်ထုတ်ပစ်တာ။ အခြားရပ်ကွက်တွေမှာလည်း အုပ်ချုပ်ရေးမှူးတွေ လူလဲနေပြီ” ဟု မြောက်ဥက္ကလာပမြို့နယ်မှ ရန်ကုန်ခေတ် သစ်၏ သတင်းရင်းမြစ်က ပြောဆိုသည်။", "အကြမ်းဖက်စစ်ကောင်စီက လွန်ခဲ့သော ဩဂုတ်လအတွင်း ပြည်သူ့လုံခြုံရေးနှင့် အကြမ်းဖက်နှိမ်နင်းရေး ဗဟိုကြီးကြပ်ကွပ်ကဲမှု အဖွဲ့ကို ဖွဲ့စည်းကြောင်း ကြေညာခဲ့ပြီး အဆိုပါ အဖွဲ့က ပြည်နယ်/တိုင်း၊ ခရိုင်၊ မြို့နယ်နှင့် ရပ်/ကျေး လုံခြုံရေးအဖွဲ့များကို တပ်ဆင်ကာ လက်နက်များ ပါ တပ်ဆင်မည်ဖြစ်ကြောင်း ထုတ်ပြန်ကြေညာခဲ့သည်။", "ဓာတ်ပုံ- ကြံ့ဖွတ်ပါတီဝင်များနှင့် စစ်တပ်လက်အောက်ခံ ပျူစောထီးများကို တွေ့ရစဉ်။"]
https://yktnews.com/2023/09/121017/	အကြမ်းဖက် မင်းအောင်လှိုင်၏ခိုင်းစေချက်အရ ရန်ကုန်တိုင်းစစ်ကောင်စီက ကုန်သည်နှင့်စီးပွားရေးသမားများကို ခေါ်ယူ၍ ဆန်စျေးနှုန်းချပေးရန် ဖိအားပေးခြိမ်းခြောက်နေ	["အကြမ်းဖက် မင်းအောင်လှိုင်၏ခိုင်းစေချက်အရ ရန်ကုန်တိုင်းစစ်ကောင်စီက ကုန်သည်နှင့်စီးပွားရေးသမားများကို ခေါ်ယူ၍ ဆန်စျေးနှုန်းချပေးရန် ဖိအားပေးခြိမ်းခြောက်နေ", "ရန်ကုန်၊ စက်တင်ဘာ ၄", "အကြမ်းဖက် မင်းအောင်လှိုင်၏ခိုင်းစေချက်အရ ရန်ကုန်တိုင်းစစ်ကောင်စီက ကုန်သည်နှင့်စီးပွားရေးသမားများကို ခေါ်ယူ၍ ဆန်စျေးနှုန်းချပေးရန် ဖိအားပေးခြိမ်းခြောက်နေကြောင်း သိရှိရသည်။", "ယနေ့စက်တင်ဘာလ ၄ ရက်နေ့ မွန်းလွဲ ၂ နာရီတွင် ရန်ကုန်တိုင်းစစ်ကောင်စီ ဝန်ကြီးချုပ် စိုးသိန်းက ကုန်သည်နှင့် စီးပွားရေးသမားများကို ခေါ်ယူ၍ ပြည်တွင်းဆန်စျေးနှုန်းများ မြင့်နေသည့်အပြင် လှောင်လက်များက လှောင်ထားပြီး စျေးကိုင်နေကြောင်း၊ လူမှုကွန်ရက်တွင် စျေးနှုန်းအမြင့် စျေးတက်ရန် ဇောင်းပေးရေးသားဖော်ပြနေကြောင်း၊ ထို့ကြောင့် ရန်ကုန်တိုင်းအတွင်း ဆန်စျေးနှုန်းတည်ငြိမ်ရေး ပူး‌ေါပင်း ဆောင်ရွက် တွေ့ဆုံပွဲ ဖိတ်ကြားကြောင်း သိရှိရသည်။", "“ကုန်သည်တွေလည်း ခက်နေကြပြီ။ စီးပွားရေးသမားတွေလည်း အတော်ကို အကျပ်တွေ့နေပြီ။ စျေးတက်တာ။ စျေးကစားလို့ တက်တယ်ဆိုတဲ့ စစ်တပ်ရဲ့ ယူဆချက်မှာ စျေးကွက်စီးပွားရေး က ပျက်သွားပြီ။ ဒီစစ်တပ် ဆင်းသွားရင် အားလုံး ပုံမှန် အတိုင်း ပြန်ဖြစ်မှာပဲလေ။ သူတို့ မဆင်းလို့ သူတို့ ကြောင့် ဒီပြဿနာဖြစ်နေတာ။ အဲဒါကို ကုန်သည်၊ စီးပွားရေးသမားကို ဝိသမ လောဘ သမားဆိုပြီး တံဆိပ်ကပ်နေတာ။ အကုန်ခက်နေကြပြီ” ဟု UMFCCI မှ ရန်ကုန်စီးပွားရေးသမားတစ်ဦးက ဆိုသည်။", "လက်ရှိတွင် ဆန်စျေးနှုန်း မတက်စေရန် စစ်တပ်က ပြည်ပသို့ ဆန်တင်ပို့မှု ပိတ်ခြင်း၊ စျေးဆိုင်များတွင် ဆန်စျေးနှုန်းများ တင် မရောင်းရန် ညွှန်ကြားချက်များ ထုတ်ပြန်ထားပြီး ယခုနောက်ဆုံးတွင် ကုန်သည်နှင့် စီးပွားရေးသမားများကို ခေါ်ယူ၍ ခြိမ်းခြောက်မှုများ လုပ်ဆောင်လာခြင်းဖြစ်သည်။", "အကြမ်းဖက်စစ်ကောင်စီက စျေးနှုန်းတက်နေသည်ဟုဆိုကာ ရွှေကုန်သည်၊ ဒေါ်လာကုန်သည်၊ ပို့ကုန်သမားများ၊ စားအုန်းဆီတင်သွင်းသူများအပါအဝင် စီးပွားရေးသမား ၂၀၀ နီးပါးကို ဖမ်းဆီး စစ်ဆေး အရေးယူမှုများ လုပ်ဆောင်နေကြောင်း သိရှိရသည်။"]
https://yktnews.com/2023/11/129110/	အကြမ်းဖက် မြန်မာ စစ်တပ်အတွက် လက်နက်တင်သွင်းပြီး ငွေကြေးထောက်ပံ့သူ ဦးတေဇ၏သားများ အပါအဝင် လူပုဂ္ဂိုလ် ၅ ဦးနှင့် IGE ကုမ္ပဏီ တို့ကို ဗြိတိန်နိုင်ငံက စီးပွားရေးပိတ်ဆို့ အရေးယူ	["အကြမ်းဖက် မြန်မာ စစ်တပ်အတွက် လက်နက်တင်သွင်းပြီး ငွေကြေးထောက်ပံ့သူ ဦးတေဇ၏သားများ အပါအဝင် လူပုဂ္ဂိုလ် ၅ ဦးနှင့် IGE ကုမ္ပဏီ တို့ကို ဗြိတိန်နိုင်ငံက စီးပွားရေးပိတ်ဆို့ အရေးယူ", "ရန်ကုန်၊ နိုဝင်ဘာ ၁", "အကြမ်းဖက် မြန်မာ စစ်တပ်အတွက် လက်နက်တင်သွင်းပြီး ငွေကြေးထောက်ပံ့သူ ဦးတေဇ၏သားများ အပါအဝင် လူပုဂ္ဂိုလ် ၅ ဦးနှင့် IGE ကုမ္ပဏီ ကို ဗြိတိန်နိုင်ငံက အမေရိကန်နှင့် ကနေဒါတို့နှင့်ပူးပေါင်း၍ စီးပွားရေးပိတ်ဆို့ အရေးယူလိုက်ကြောင်း တရားဝင် ကြေညာသည်။", "ယမန်နေ့ အောက်တိုဘာလ ၃၁ ရက်နေ့တွင် ဗြိတိန်နှင့် နိုင်ငံတကာ မိတ်ဖက်နိုင်ငံများသည် မြန်မာစစ်အစိုးရအပေါ် ဖိအားများ တိုးမြှင့်လိုက်သည့်အနေဖြင့် စစ်တပ်လုံခြုံရေးတပ်ဖွဲ့များထံ ကန့်သတ်ကုန်ပစ္စည်းများ တင်သွင်းပေးနေသော လက်နက်တင်သွင်းဖြန့်ဖြူးပေးသူများနှင့် စစ်တပ်အား ငွေကြေးထောက်ပံ့နေသူများကို ပစ်မှတ်ထားသည့် ဒဏ်ခတ်ပိတ်ဆို့မှုအသစ်များ ထပ်မံကြေညာလိုက်ကြောင်း၊ ဒဏ်ခတ်ပိတ်ဆို့ခြင်းခံရသူများမှာ ဦးတေဇ၏ သားများ အပါအဝင် လူပုဂ္ဂိုလ် ၅ ဦးနှင့် IGE ကုမ္ပဏီတို့ ပါဝင်ကြောင်း သိရှိရသည်။", "ဗြိတိန်က စီးပွားရေးပိတ်ဆို့မှု ချမှတ်သူများမှာ –", "၁-မျိုးသစ္စာ – Dynasty International ၏ Procurement & Supply ဌာနမှုးဖြစ်ပြီး ကန့်သတ်ကုန်ပစ္စည်းများကို မြန်မာနိုင်ငံသို့ တင်သွင်းခြင်းဖြင့် အရပ်သားပြည်သူများအား ဖိနှိပ်မှုတွင် ပါဝင်ပတ်သက်ခဲ့ကြောင်း၊", "၂-ထူးထက်တေဇ- ထူးကုမ္ပဏီများ အုပ်စု (Htoo Group of Companies) ၏ ဒါရိုက်တာဖြစ်ပြီး ကန့်သတ်ကုန်ပစ္စည်းများ နှင့်/သို့မဟုတ် ကန့်သတ်နည်းပညာများ နှင့်/သို့မဟုတ် ၄င်းတို့နှင့်ဆက်စပ်သည့်ပစ္စည်းများကို မြန်မာနိုင်ငံသို့ တင်သွင်းခြင်း၊ စစ်တပ်လုံခြုံရေးတပ်ဖွဲ့များထံ ငွေကြေး သို့မဟုတ် စီးပွားရေးရင်းမြစ်များကို ထောက်ပံ့ပံ့ပိုးခြင်းဖြင့် အရပ်သားပြည်သူများအား ဖိနှိပ်မှုတွင် ပါဝင်ခဲ့ကြောင်း၊", "၃-ပြည့်ဖြိုးတေဇ- Myanmar Avia Services ၊ Yangon Aircraft Engineering Company Limited နှင့် ထူးကုမ္ပဏီများ အုပ်စု (Htoo Group of Companies) တို့တွင် လုပ်ကိုင်ပြီး ကန့်သတ်ကုန်ပစ္စည်းများ နှင့်/သို့မဟုတ် နည်းပညာများ နှင့်/သို့မဟုတ် ဆက်စပ်ပစ္စည်းများကို မြန်မာနိုင်ငံသို့ တင်သွင်းခြင်း၊ စစ်တပ်လုံခြုံရေးတပ်ဖွဲ့များထံ ငွေကြေး သို့မဟုတ် စီးပွားရေးရင်းမြစ်များကို ထောက်ပံ့ပံ့ပိုးခြင်းမှ တဆင့် အရပ်သားပြည်သူများအား ဖိနှိပ်မှုတွင် ပါဝင်ပတ်သက်ခဲ့ကြောင်း၊", "၄-ကျော်မင်းဦး – Sky Aviator Company Limited ၏ ဒါရိုက်တာဖြစ်ပြီး ကန့်သတ်ကုန်ပစ္စည်းများ နှင့်/သို့မဟုတ် နည်းပညာများ နှင့်/သို့မဟုတ် ၄င်းတို့နှင့်ဆက်စပ်သည့်ပစ္စည်းများကို မြန်မာနိုင်ငံသို့ တင်သွင်းခြင်းအားဖြင့် အရပ်သားပြည်သူများအား ဖိနှိပ်မှုတွင် ပါဝင်ပတ်သက်ခဲ့ကြောင်း၊", "၅-စစ်တိုင်းအောင် – Yatanarpon Aviation Services ၏ ဒါရိုက်တာဖြစ်ပြီး Mottama Holdings နဲ့ လက်တွဲလုပ်ကိုင်သူဖြစ်သည်။ ကန့်သတ် ကုန်ပစ္စည်းများ နှင့်/သို့မဟုတ် နည်းပညာများ နှင့်/သို့မဟုတ် ၄င်းတို့နှင့်ဆက်စပ်သည့်ပစ္စည်းများကို မြန်မာနိုင်ငံသို့ တင်သွင်းခြင်းအားဖြင့် မြန်မာ အရပ်သားပြည်သူများအား ဖိနှိပ်မှုတွင် ပါဝင်ပတ်သက်ခဲ့ကြောင်း", "၆- International Group of Entrepreneur Services Company Limited (IGE) – စစ်တပ်လုံခြုံရေးတပ်ဖွဲ့များအတွက် ရန်ပုံငွေများ သို့မဟုတ် အခြားစီးပွားရေးရင်းမြစ်များ ပံ့ပိုးပေးခြင်းဖြင့် အရပ်သားပြည်သူများအား ဖိနှိပ်မှုတွင် ပါဝင်ခဲ့ကြောင်း သိရှိရသည်။", "ဗြိတိန်နိုင်ငံအစိုးရ ၊ အင်ဒို-ပစိဖိတ်ရေးရာဝန်ကြီး Anne-Marie Trevelyan က “ မြန်မာပြည်သူပြည်သားတွေအပေါ် ကျူးလွန်တဲ့ စစ်အစိုးရရဲ့ ရက်စက်ကြမ်းကြုတ်မှုတွေကို ယူကေအစိုးရက ပြတ်သားစွာ ရှုတ်ချပါတယ်။ ကျွန်မတို့ရဲ့ နိုင်ငံတကာ မိတ်ဖက်တွေနဲ့ လက်တွဲပြီး မြန်မာနိုင်ငံက လက်နက်တင်သွင်းဖြန့်ဖြူးပေးသူများနှင့် စစ်တပ်အား ငွေကြေးထောက်ပံ့နေသူတွေကို ဒဏ်ခတ်ပိတ်ဆို့မှုအသစ်များဖြင့် အပြီးသတ်ပိတ်ပင်လိုက်ပါတယ်။ ဒီလိုလုပ်ခြင်းအားဖြင့် စစ်အစိုးရရဲ့ အဓိကရင်းမြစ်နှင့် ၀င်ငွေရရှိနေတဲ့လမ်းကြောင်းတွေကို အကန့်အသတ်ဖြစ်စေပြီး ရက်စက်တဲ့တိုက်ခိုက်မှုတွေကို တားဆီးနိုင်စေဖို့ ရည်ရွယ်ပါတယ်။ယူကေအစိုးရအနေနဲ့ မြန်မာစစ်တပ်အား တာဝန်ခံမှု၊ တာဝန်ယူမှုရှိစေရန်၊ မြန်မာနိုင်ငံမှာ တရားမျှတမှုရှိစေရန်နဲ့ အကြမ်းဖက်မှုများ အဆုံးသတ်ရန် ဆက်လက်တောင်းဆိုသွားမှာ ဖြစ်ပါတယ်။ ငြိမ်းချမ်းပြီး ဒီမိုကရေစီရှိတဲ့အနာဂတ်ကို လိုလားမျှော်မှန်းကြတဲ့ မြန်မာပြည်သူပြည်သားတွေကို ယူကေက ခိုင်ခိုင်မာမာ ဆက်လက်ရပ်တည်ပံ့ပိုးပေးသွားမှာဖြစ်ပါတယ်” ဟု ထုတ်ဖော်ပြောဆိုသည်။", "မြန်မာနိုင်ငံတွင် စစ်တပ်က အာဏာသိမ်းယူမှုဖြစ်သည့်အချိန်ကတည်းက ယူကေအစိုးရသည် Myanmar Sanctions Regime စနစ်အောက်တွင် လူပုဂ္ဂိုလ် ၂၆ ဦးနှင့် အဖွဲ့အစည်း ၂၉ ခု၊ Global Human Rights Sanctions Regime စနစ်အောက်တွင် စစ်တပ်၏အဓိကလုပ်ငန်းစုကြီးနှစ်ခုနှင့် ၎င်းတို့၏ လုပ်ငန်းခွဲ ၁၁၁ ခုကို ဒဏ်ခတ်ပိတ်ဆို့ခဲ့ကြောင်း၊ ယူကေသည် စစ်အစိုးရ၏ တရားဝင်မှု မဖြစ်စေရန်၊ ၀င်ငွေနှင့် လက်နက်ရရှိနိုင်မှုကို ကန့်သတ်ရန်အတွက် နိုင်ငံတကာ ကြိုးပမ်းမှုများတွင် ဆက်လက်ဦးဆောင်သွားမည်ဖြစ်ကြောင်း တရားဝင် ထုတ်ပြန်ကြေညာထားသည်။"]
https://yktnews.com/2023/02/85167/	အကြမ်းဖက် မြန်မာစစ်တပ်ကို ICC တရားရုံးပို့ဆောင်ရေးနှင့် ICJ တွင် တရားစွဲဆိုထားမှုတွင် ဦးဆောင်ပါဝင်ရန် ဥရောပသမဂ္ဂနှင့် ဥရောပနိုင်ငံများ သို့ အဖွဲ့ ၆၁ ခုက တောင်းဆို	["အကြမ်းဖက် မြန်မာစစ်တပ်ကို ICC တရားရုံးပို့ဆောင်ရေးနှင့် ICJ တွင် တရားစွဲဆိုထားမှုတွင် ဦးဆောင်ပါဝင်ရန် ဥရောပသမဂ္ဂနှင့် ဥရောပနိုင်ငံများ သို့ အဖွဲ့ ၆၁ ခုက တောင်းဆို", "ရန်ကုန်၊ ဖေဖော်ဝါရီ ၃", "စစ်ရာဇဝတ်မှုနှင့် လူမျိုးတုန်းသတ်ဖြတ်နေသော မြန်မာစစ်တပ်ကို ICC တရား ရုံးပို့ဆောင်ရေးနှင့် ICJ တရားရုံး တွင် တရားစွဲဆိုထားမှုတွင် ဦးဆောင်ပါဝင်ရန် ဥရောပသမဂ္ဂနှင့် ဥရောပနိုင်ငံများသို့ အဖွဲ့ ၆၁ ခုက စာပေးပို့ တောင်းဆို လိုက်ကြောင်း သိရှိရသည်။", "ဥရောပရောက် အဝေးရောက် မြန်မာနိုင်ငံများသား ဦးဆောင်သော အဖွဲ့အစည်း ၆၁ ခုက ဖေဖော်ဝါရီလ ၁ ရက်နေ့တွင် ဥရောပသမဂ္ဂနှင့် ဥရောပနိုင်ငံများသို့ အိတ်ဖွင့်ပေးစာတစ်စောင် ပေးပို့လိုက်ပြီး ကမ္ဘာပေါ်တွင် အဆိုးရွားဆုံး မြန်မာစစ်အာဏာရှင်ကြောင့် ဖြစ်ပျက်နေရသော လူ့အခွင့်အရေးပြဿနာများနှင့် လူသားချင်းစာနာမှု လိုအပ်သောဒုက္ခအဝဝတို့ကို ဝိုင်းဝန်းကူညီတုံ့ပြန်ကြပါရန် နှင့် မြန်မာစစ်တပ်ကို ချက်ချင်း အရေးယူဆောင်ရွက်ရန် ဥရောပသမဂ္ဂနှင့် ဥရော ပနိုင်ငံကြီးများသို့ တောင်းဆိုလိုက်ကြသည်။", "အဖွဲ့ ၆၁ ခုက တောင်းဆိုစာကို ဥရောပသမဂ္ဂ၏ ခေါင်းဆောင် ၄ ဦးဖြစ်သည့် Mr. Charles Michel၊ Dr. Ursula Von der Leyen၊ Mr. Josep Borrell Fontelles၊ Ms. Roberta Metsola တို့ကို လိပ်မူ ပေးပို့ပြီး သက်ဆိုင်ရာ ဥရောပ နိုင်ငံများသို့လည်း ပေးပို့ခဲ့ကြသည်။", "မြန်မာနိုင်ငံတွင် လက်ရှိနာကျင်ခံစားနေရသော ဒုက္ခအပေါင်းကိုလည်းကောင်း၊ ပြည်သူများ၏ အလားတူ ရဲရင့်ပြောင်မြောက်လှသော တော်လှန်ရေးကိုလည်း ဥရောပသမဂ္ဂနှင့် အဖွဲ့ဝင်နိုင်ငံများအနေနှင့် ရှင်းလင်းပြတ်သားသည့် ရပ်တည်ချက်တစ်ခု ချက်မှတ်ပြီး တုံ့ပြန်မှုကို မဆိုင်းမတွဆောင်ရွက်ကြပါရန်နှင့် မြန်မာနိုင်ငံ၏ ပြဿနာကို ဖြေရှင်းရာတွင် ပိုမို တက်ကြွစွာပါဝင်ကြပါရန် တိုက်တွန်းသည်။", "ဥရောပသမဂ္ဂနှင့် အဖွဲ့ဝင်နိုင်ငံများအနေဖြင့် မြန်မာ့အရေး ဆောင်ရွက်ရာတွင် အောက်ပါအတိုင်း အကြံပြုကြောင်း အဖွဲ့ ၆၁ ခုက ပေးပို့ တိုက်တွန်းထားသည်။", "– NUG, CRPH, NUCC, လူမျိုးစုပြည်နယ်များမှ အတိုင်ပင်ခံကောင်စီများ၊ EROs အသီးသီး၏ နိုင်ငံရေးကိုယ်စားလှယ် အခြားအစုအဖွဲ့နှင့် တိုက်ရိုက်ဆက်ဆံပြီး လက်တွဲဆောင်ရွက်စေလိုပါသည်။ ၎င်းတို့၏ စွမ်းဆောင်ရည်မြှင့်တင်မှုအစီအစဉ်များတွင် ပံ့ပိုးကူညီပေးစေလိုပါသည်။ ဖယ်ဒရယ်ဒီမိုကရက်တစ်ချာတာကို ထောက်ခံကြသော ထိုကျယ်ပြန့်သည့် မဟာမိတ်အစုအဖွဲ့များကို ထောက်ပံ့ပေးခြင်းကသာ မြန်မာပြည်၏လက်ရှိပဋိပက္ခကို အဆုံးသတ်စေနိုင်ပြီး ဆယ်စုနှစ်ပေါင်းများစွာ ကြာမြင့်ခဲ့သော ပြည်တွင်းစစ်မီးငြိမ်းနိုင်မည်ဖြစ်သည်။ ထိုအချက်ကသာလျှင် EU ၏ မူဝါဒရေးရာ မျှော်မှန်းချက်လည်းဖြစ်သင့်သည်။", "-မကြာသေးမီအထိ NUG ကိုယ်စားလှယ်များနှင့် လူသိရှင်ကြား တွေ့ဆုံဆွေးနွေးခဲ့ကြသော ဥရောပသမဂ္ဂနှင့်အဖွဲ့ဝင်နိုင်ငံများကို များစွာကြိုဆိုပါသည်။ သို့ရာတွင် မြန်မာစစ်တပ်ကို ယခုထက်ပိုမိုပြင်းထန်သောသတင်းစကားမျိုးပေးပို့ရန်၊ မြန်မာပြည်သူတို့နှင့် အတူရှိကြောင်း ပို၍ ထိရောက်စွာအသိပေးနိုင်ရန်အတွက် ယခုအချိန်တွင် ထိုကဲ့သို့သော အစည်းအဝေးများ၌ဝန်ကြီးချုပ်နှင့် သမ္မတအဆင့်များအထိ ပါဝင်လာရန်လိုအပ်ပါသည်။", "– NUG နှင့် EROs များ၏ ပြည်သူ့ဝန်ဆောင်မှုလုပ်ငန်းများကို ငွေကြေးထောက်ပံ့ပေးရန်- စစ်တပ်က တမင်တကာ ဖျက်ပစ်ပစ်နေသော ပြည်သူများကို မပေးဘဲ တမင်နေသော ကျန်းမာရေး၊ပညာရေး၊ တရားရေးနှင့် အခြား ပြည်သူ့ဝန်ဆောင်မှုလုပ်ငန်းများကို ဤအဖွဲ့အစည်းများအနေနှင့် တစိုက်မတ်မတ်ဆောင်ရွက်နေကြောင်း တွေ့ရှိခဲ့ရပြီးဖြစ်ပေသည်။ EU မှ ထိထိရောက်ရောက်ရံပုံငွေ ပေးအပ်နိုင်ပါလျှင် ထို အရေးပေါ်လိုအပ်နေသော ပြည်သူ့ရေးရာ လုပ်ငန်းများ ပိုပြီး ခိုင်မာစွာ လည်ပတ်လာနိုင်မည်ဖြစ်ပြီး လျှင်လျှင်မြန်မြန်ပင် နိုင်ငံတစ်ခု ပြိုလဲပျက်စီးလာနေသည့်အဖြစ်မှ ကာကွယ်နိုင်ပေလိမ့်မည်။", "– ပြည်သူတို့၏ အာဏာဖီဆန်ရေးလှုပ်ရှားမှု Civil Disobedience Movement (CDM)ကို ငွေကြေးထောက်ပံ့ရန် တိုက်တွန်းလိုပါသည်။ CDM များကို ကူညီခြင်းအားဖြင့် မရှိမဖြစ် အခြေခံပြည်သူ့ရေးရာ ဝန်ဆောင်မှုလုပ်ငန်းများကို ပြန်လည် ထူထောင်လာနိုင်ရန် ကူညီနိုင်ပေသည်။ ကူညီလည်းကူညီသင့်ပေသည်။ စစ်အုပ်ချုပ်ရေးပိုင်းသည် ပြည်သူရေးရာဝန်ဆောင်မှုများပြန်လည်ထူထောင်ရာတွင် လိုအပ်နေသော လုပ်ငန်း ကျွမ်းကျင်သူများဖြစ်ကြသည့် CDM များကို အိမ်တိုင်ရာရောက်လိုက်လံရှာဖွေခြင်း၊ ဖမ်းဆီးခြင်း၊ ကိုယ်ထိလက်ရောက် ထိပါးခြင်း၊ နှိပ်စက်ခြင်း၊ ထောင်ချခြင်းနှင့် သတ်ဖြတ်ခြင်းများပင်ရှိနေပါသည်။", "-မြန်မာနိုင်ငံလူ့အခွင့်အရေးကိစ္စများဆိုင်ရာ ကုလသမဂ္ဂ အထူးကိုယ်စားလှယ် သောမတ်စ် အန်ဒရူးက အကြံပြုထားသည့်အတိုင်း မြန်မာ့လူ့အခွင့်အရေးကိစ္စများကို အားပေးကူညီနိုင်ရန် အဖွဲ့ဝင်နိုင်ငံများအားလုံးကို အစည်းအဝေး ခေါ်ယူဆွေးနွေးပါရန်။ ထိုသို့ဆွေးနွေးရာတွင် ပြည်သူအပေါ် ကြမ်းချင်သလောက်ကြမ်းပြီး ဒီမိုကရေစီလိုလားသော ပြည်သူများကို ဖိနှိပ်အကြမ်းဖက်လိုသည့် စစ်တပ်ဘက်တွင် လက်နက်များ၊ ငွေများ၊ တရားဝင်မှုများမရရှိရလေအောင် ပို၍ တိကျပြတ်သားပြီး၊ အချိတ်အဆက်မိသော၊ မဟာဗျူဟာကျသော လုပ်ငန်းများကိုဆောင်ရွက်ကြပါရန်တောင်းဆိုအပ်ပါသည်။", "– နယ်စပ်မှ ဖြတ်ကျော်ပြီးပေးပို့ခြင်းနှင့် ဒေသခံအကူအညီ‌ပေးရေးအဖွဲ့များနှင့် ရပ်ရွာအခြေပြုအဖွဲ့အစည်းများမှတဆင့် လူသားချင်းစာနာမှုအကူအညီပေးအပ်နိုင်ရေး အထောက်အပံ့ပေးရန်- တင်းကြပ်သော ဗြူရိုကရေစီယန္တရားကို ဖြတ်စရာမလိုသည့်အပြင် ဒေသခံအရပ်ဘက်လူ့အဖွဲ့အစည်းအပေါ်ကျစေသည့် ဝန်ထုတ်ဝန်ပိုးများကို ဖယ်ရှားပေးခြင်းအားဖြင့် လူသားချင်းစာနာမှု အကူအညီများကို ထောက်ပံ့ပေးအပ်ပါရန်။", "-UNOPSနှင့် INGO များက စီမံခန့်ခွဲနေသော ယခု လက်ရှိ အလှူရှင်စုပေါင်း ရံပုံငွေ စနစ်ကြီးကို အလွန်အကျွံ မှီခိုနေရခြင်းက ထင်သလောက် ခရီးမတွင်ခြင်းများရှိပါသည်။ ထိုသို့ ဖြစ်ရခြင်းကြောင့် အကူအညီကို အလျင်စလို လိုအပ်နေကြသည့် အားနည်းထိခိုက်လွယ်သော လူ့အဖွဲ့အစည်းနှင့် ရပ်ရွာအစုအဝေးများထံသို့ အကူအညီများ မရောက်နိုင်ခြင်းများရှိခဲ့ပါသည်။ အကူအညီအတိုင်းအတာကို ကြီးကြီးမားမား တိုးမြှင့်ပေးရန်လိုအပ်နေသကဲ့သို့ မှတ်ပုံတင်မရှိသော အရပ်ဘက်လူ့အဖွဲ့အစည်းများနှင့် နယ်စပ်ဖြတ်ကျော်အကူအညီပေးရေး အစီအစဉ်များကတဆင့် EU သည် တိုင်းပြည်အတွင်း အကူအညီလိုအပ်နေသော သန်း‌ပေါင်းများစွာထံသို့ ထောက်ပံ့မှုများ အရောက်ပို့နိုင်ပါသည်။", "– စစ်အုပ်ချုပ်ရေး၏ တရားဝင်မှုကို ငြင်းပယ်ရန်- ဥရောပသမဂ္ဂနှင့် အဖွဲ့ဝင်နိုင်ငံများ၏ ငွေကြေးထောက်ပံ့မှုဖြင့် ကျင်းပသော အခမ်းအနားများသို့ တရားဝင်မဟုတ်သောနည်းလမ်းများဖြင့် အာဏာကိုယူထားသော အာဏာပိုင်တို့၏ မည်သည့်ကိုယ်စားလှယ်ကိုမဆို ဖိတ်ကြားခြင်းမပြုဘဲ ငြင်းပယ်ကြပါရန် (ဥပ‌မာ- ဂျာမန်ဖယ်ဒရယ်နိုင်ငံခြားရေးရုံး၏‌ ငွေဖြင့် ကျင်းပသော နိုင်ငံတကာ ငြိမ်းချမ်းရေးနှင့် တရားဥပဒေစိုးမိုးရေးစီမံကိန်းသို့ ပါဝင်ခွင့်မပေးဘဲ ငြင်းပယ်ခြင်း)", "– စစ်တပ်၏ ရွေးကောက်ပွဲအလိမ်အညာကို ဥရောပက ငြင်းဆန်ကြောင်း ရှင်းလင်းပြတ်သားစွာ ကြားသိစေရန်- အခြားမိတ်ဖက်များကိုလည်း ထိုသို့ မုသားရွေးကောက်ပွဲကို လက်လည်းမခံ၊ ဖြစ်သင့်ကြောင်းလည်း မထောက်ခံကြောင်း သတင်းစကားပါးသင့်ပါသည်။ အထူးသဖြင့် အာဆီယံ။ ရွေးကောက်ပွဲကျင်းပခြင်းသည်လည်း ရွေးကောက်ပွဲအင်္ဂါများနှင့်အညီလွတ်လပ်ပြီးတရားမျှတသော ထုံးစံများနှင့်အညီကျင်းပနိုင်မည်မဟုတ်ပေ။", "-စစ်အာဏာပိုင်များကို ဆန့်ကျင်သော နိုင်ငံရေးပါတီများမှ ကိုယ်စားလှယ်များသည် ဖမ်းဆီး ထောင်ချပြီး နှိပ်စက်ခံနေရသလို ပြည်ပသို့ တိမ်းရှောင်နေကြရသူများ အသတ်ခံခဲ့ကြရသူများလည်းရှိသည်။ တစ်ချိန်တည်းတွင် ရွေးကောက်ပွဲကိုတစ်နည်းနည်းနှင့် ထောက်ခံခြင်းသည် ‘ဘေးရန်ကင်းကွာစေရေး ‘do no harm’ မူများကိုလည်း ချိုးဖောက်ရာကျပါသည်။ ရွေးကောက်ပွဲတွင် မဲပေးသူစာရင်းကိုကောက်ယူခြင်းအား ဆန့်ကျင်နေကြသည့်အလျောက် လက်နက်ကိုင်လှုပ်ရှားမှုတိုက်ပွဲများပို၍ အရှိန်ပို မြင့်တက်လာသည်ကိုတွေ့မြင်နေကြရသည်။", "-ကုလလုံခြုံရေးကောင်စီက မြန်မာနိုင်ငံကို အပြည်ပြည်ဆိုင်ရာ ရာဇဝတ်မှုတရားရုံး (ICC) သို့ လွှဲပြောင်းပေးရန် သို့မဟုတ် မြန်မာနိုင်ငံအတွက် ခုံရုံးတစ်ခုသီးသန့် ဖွင့်လှစ်နိုင်ရန် ကြိုးစားလျှက်ရှိရာ ထိုကိစ္စအတွက် အထောက်အကူများပေးရန်။", "– The Rome Statute ရောမသဘောတူစာချုပ်၏ ပုဒ်မ ၁၂(၃) အရ မြန်မာနိုင်ငံ နယ်နိမိတ်အတွင်း ကျူးလွန်ခဲ့သည့် စစ်တပ်၏ နိုင်ငံတကာ မှုခင်းများနှင့် စပ်လျဉ်း၍ အပြည်ပြည်ဆိုင်ရာ ရာဇဝတ်မှုတရားရုံး (ICC) ထံ NUG က စွဲဆိုချက်များတင်သွင်းလာလျှင် လက်ခံပေးပါမည့်အကြောင်း ICC ကို EU ကတိုက်တွန်းပေးရန်။", "– အပြည်ပြည်ဆိုင်ရာ တရားရုံး (ICJ) တွင် မြန်မာကို ဂမ်ဘီယာက တရားစွဲထားသော အမှုကို ဆက်လက် ထောက်ခံပေးပြီး ရိုဟင်ဂျာများအပေါ် ကျူးလွန်ခဲ့သော လူမျိုးတုံးသတ်ဖြတ်မှုများအတွက် အပြည့်အဝတာဝန်ယူမှုရှိစေရေးအတွက် ဆက်လက်အကောင်အထည်ဖော်ခြင်းကို အားပေးရန်။", "– EU နှင့်အဖွဲ့ဝင်နိုင်ငံများသည် မြန်မာနိုင်ငံစစ်တပ်က လေယာဉ်ဆီမရရှိနိုင်ရေးအတွက် ပိတ်ဆို့မှုများရနိုင်သလောက် ဆောင်ရွက်ပေးရန်။ အရပ်သားပြည်သူများအပေါ် ဂျက်လေယာဉ်များ၊ရဟတ်ယာဉ်များဖြင့် လေကြောင်းမှ ထင်သလို ဖြစ်ခတ်နေခြင်းကြောင့် သေဆုံးမှုများထောင်ချီဖြစ်ပေါ်ခဲ့ရသလို လူပေါင်းများစွာမှာ အိုးအိမ်ဆုံးရှုံးခဲ့ရပါသည့်အပြင် လူ့အခွင့်အရေးနှင့် လူသားချင်းစာနာမှုဆိုင်ရာလူမှုဒုက္ခကြီးမားစွာဖြစ်ပေါ်စေပါသည်။", "– တည်ဆဲချမှတ်ထားသော ပိတ်ဆို့အရေးယူမှုများကို အကောင်အထည်ဖော်ရန်နှင့် စောင့်ကြည့်မှုများကိုတိုးမြှင့်ဆောင်ရွက်ရန်- မြန်မာစစ်တပ်က လက်နက်နှင့် ဝင်ငွေအရင်းအမြစ်များကို ပုံမှန်ထပ်မံပိတ်ဆို့ပေးသည့် လက်ရှိမူဝါဒကို ဆက်လက်ဆောင်ရွက်ရန်နှင့် အရှိန် တိုးမြှင့်အကောင် အထည်ဖော်ပေးပါရန်တိုက်တွန်းအပ်ပါသည်။ ပိတ်ဆို့ဒဏ်ခတ်မှု အသစ်များကို ချမှတ်ရာတွင် အမေရိကန်နှင့် ယူကေက မိတ်ဖက်များနှင့် အတူပူးပေါင်းကာ သတ်မှတ်ဆောင်ရွက်သင့်ပါသည်။ ထို့အတူ သြစတြေးလျား၊ တောင်ကိုရီးယား၊ စင်ကာပူနှင့် ဂျပန်တို့ကိုပါ ဥရောပသမဂ္ဂ၏ ပိတ်ဆို့ဒဏ်ခတ်မှုအသစ်များတွင်ပါဝင်ပေးကြပါရန် နားချသင့်ပါသည်။", "-မြန်မနိုင်ငံသို့လက်နက်များရောင်းချနေကြသော ရုရှား၊ တရုတ်၊ အိန္ဒိယနှင့် ပါကစ္စတန် ကုမ္ပဏီများကို ပိတ်ဆို့ဒဏ်ခတ်ပေးပါရန် နှင့် အိန္ဒိယနှင့် ပါကစ္စတန်တို့နှင့်အတူ အဆင့်မြင့်အစည်းအဝေးများကျင်းပပြီး မြန်မာစစ်တပ်ကို လက်နက်ရောင်းချခြင်း ရပ်တန့်ပေးသင့်ကြောင်း တိုက်တွန်းပေးရန်အတွက် တောင်းဆိုသည်။", "– စစ်တပ်၏ ဖိနှိပ်ခြင်းကိုခံရသော ဒီမိုကရေစီအရေးလှုပ်ရှားသူများ၊ ဂျာနယ်လစ်များနှင့် အရပ်ဘက်လူ့အဖွဲ့အစည်းများမှာလူပုဂ္ဂိုလ်များအား ထောက်ကူပေးသည့်အစီအစဉ်များကို စတင်သင့်ကြောင်း တိုက်တွန်းလိုပါသည်။ ၎င်းတို့ထဲတွင် အိမ်နီးချင်းနိုင်ငံများတွင် မလုံမခြုံနေထိုင်နေကြရသူများလည်း ပါဝင်ပါသည်။ ထိုသူတို့အား ကူညီပေးသည့်အစီအစဉ်များတွင် ၎င်းတို့ ဗီဇာလျှောက်ထားရာတွင် လိုအပ်ချက်များကို ရှင်းလင်းလွယ်ကူအောင်ဖြေလျှော့ပေးခြင်း၊ ပြန်လည်နေရာချထားပေးခြင်းနှင့် လူသားချင်းစာနာမှုအကူအညီများပေးရာတွင်လည်း လိုရာရည်မှန်းချက်ကို အသေအချာရောက်ရှိပြီး လိုအပ်နေသူများထံ ကွက်တိရောက်နိုင်စေရန် ချိတ်ဆက်ဆောင်ရွက်မှုများရှိသည့်အပြင် လုပ်ငန်းရပ်များကိုလည်း လှေနံဓားထစ်မဟုတ်ဘဲ ပြုလွယ်ပြင်လွယ် သဘောဆောင်စေသင့်ပါသည်။", "– ဥရောပသမဂ္ဂနှင့်အဖွဲ့ဝင်နိုင်ငံများသည် ဥရောပနိုင်ငံများတွင် နေထိုင်နေကြသော မြန်မာနိုင်ငံကူးလက်မှတ်ကိုင်ဆောင်သူများ အထူးသဖြင့် ပညာသင်ယူနေကြသူများအတွက် လိုအပ်လာလျှင် အကူအညီပေးနိုင်ပါရန် ညှိနှိုင်းသဘောတူထားသော မူဝါဒတစ်ခုကို မဆိုင်းမတွ အကောင်အထည်ဖော်စေလိုပါသည်။ စစ်အုပ်ချုပ်ရေးလက်အောက် မြန်မာသံရုံးများသည် နိုင်ငံကူးလက်မှတ်သက်တမ်းနှစ်နှစ်မျှသာရှိသာ ကိုင်ဆောင်ခွင့်ပြုထားသော ပြည်ပရောက် မြန်မာနိုင်ငံသားများကို စာအုပ်အသစ်လဲလှယ်ခွင့်မပေးတော့ဘဲ ငြင်းပယ်နိုင်သည့် အရိပ်အယောင်များကို ရှင်းရှင်းလင်းလင်းပြသနေပါသည်။ ထိုသို့ပြုလုပ်လာလျှင် မြန်မာနိုင်ငံသားများသည်တိုင်းပြည်သို့ ပြန်ရာတွင် အန္တရာယ်နှင့်ကြုံတွေ့နိုင်သလို အလိုမတူဘဲ အတင်းအကျပ်ပြန်ခိုင်းသကဲ့သို့ ဖြစ်လာနိုင်ပါသည်။", "– ဥရောပတလွှားတွင်ရှိနေသော မြန်မာနိုင်ငံသားအဖွဲ့အစည်းများ၊ မြန်မာ့အရေး သွေးစည်းလှုပ်ရှား နေကြသော ဥရောပအဖွဲ့အစည်းများနှင့် ဆက်သွယ်တိုင်ပင်နိုင်သော ဆက်သွယ်ရေး လမ်းကြောင်းတစ်ခုကို ဖွင့်လှစ်သင့်ရန် တို့ဖြစ်သည်။", "ဓာတ်ပုံ- ဥရောပသမဂ္ဂ၏ ခေါင်းဆောင် ၄ ဦးဖြစ်သည့် Mr. Charles Michel၊ Dr. Ursula Von der Leyen၊ Mr. Josep Borrell Fontelles၊ Ms. Roberta Metsola ။"]
https://yktnews.com/2023/12/135837/	အကြမ်းဖက် မြန်မာစစ်အုပ်စုကို ဘဏ္ဍာငွေ ရှာဖွေပေးနေတဲ့ ဗြိတိန်ပိုင်နက် နယ်မြေမှာ မှတ်ပုံတင်ထားတဲ့ တရုတ်သတ္တုတူးဖော်ရေးကုမ္ပဏီ	["အကြမ်းဖက် မြန်မာစစ်အုပ်စုကို ဘဏ္ဍာငွေ ရှာဖွေပေးနေတဲ့ ဗြိတိန်ပိုင်နက် နယ်မြေမှာ မှတ်ပုံတင်ထားတဲ့ တရုတ်သတ္တုတူးဖော်ရေးကုမ္ပဏီ", "ရန်ကုန်၊ ဒီဇင်ဘာ ၁၄", "အခွန်ရှောင်တိမ်းလိုသူများအတွက် အခွန်နိဗ္ဗာန်ဘုံ လို့ကျော်ကြားတဲ့ ဗြိတိန်ရဲ့ ပင်လယ်ရပ်ခြား ပိုင်နက်နယ်မြေတစိခုမှာ မှတ်ပုံတင်ထားတဲ့ တရုတ်သတ္တုတူးဖော်ရေး ကုမ္ပဏီတစ်ခုဟာ မြန်မာနိုင်ငံမှာ၂၀၂၁ ခုနှစ် တရားမဝင် စစ်အာဏာသိမ်းကြိုးပမ်းမှု စတင်ပြီးနောက်ပိုင်း လုပ်ငန်းတွေ တိုးချဲ့လုပ်ကိုင်ခွင့်ရကာ တရားမဝင် စစ်အုပ်စုကို ဘဏ္ဍာငွေကြေးတွေထောက်ပံ့ကူညီနေတယ်လို့ Justice for Myanmar (JFM) အဖွဲ့က ယနေ့ထုတ်ပြန်လိုက်ပါတယ်။", "ဒါဟာ မြန်မာ စစ်အုပ်စုအပေါ် ဗြိတိန်ရဲ့ ဒဏ်ခတ်ပိတ်ဆို့မှုတွေမှာ အားနည်းချက်တွေ ရှိနေတယ်ဆိုတာကို ပြသရာလည်း ရောက်နေပါတယ်။", "တရုတ်နိုင်ငံမှာ ရုံးချုပ်တည်ထားပေမယ့် ဗြိတိန်ပိုင် ခေးမန်းကျွန်းစုမှာ မှတ်ပုံတင်ထားတဲ့ Greenway Mining Group Limited ဟာ ပြီးခဲ့တဲ့ ဆယ်စုနှစ်အတွင်း မြန်မာနိုင်ငံမှာရှိတဲ့ ၄င်းလုပ်ကိုင်နေတဲ့ ခဲ နဲ့ ငွေသတ္တုတွင်း လုပ်ငန်းတွေကနေပြီး ဝင်ငွေ ဒေါ်လာသန်းပေါင်းများစွာ ရရှိခဲ့တယ်လို့ JFM ကဆိုတာပါ။", "အဆိုပါ ကုမ္ပဏီဟာ အကြမ်းဖက်စစ်အုပ်စုက ထိန်းချုပ်ထားတဲ့ နိုင်ငံပိုင် အမှတ် (၁) မြန်မာ့သတ္တုတွင်းလုပ်ငန်း (ME-1) ကတဆင့် မြန်မာစစ်အုပ်စုကို အကျိုးအမြတ်တွေ ပေးနေတယ်လို့လည်း ဆိုပါတယ်။", "ယူကေ နိုင်ငံဟာ ၄င်းရဲ့မိတ်ဖက်တွေဖြစ်တဲ့ အမေရိကန်ပြည်ထောင်စု၊ အီးယူ နဲ့ ကနေဒါနိုင်ငံတွေလို စစ်အုပ်စုက ထိန်းချုပ်ထားတဲ့ အမှတ် (၁) သတ္တုတွင်းလုပ်ငန်း (ME 1) နဲ့ အမှတ် (၂) သတ္တုတွင်းလုပ်ငန်း (ME 2) တို့ကို ပိတ်ဆို့ အရေးယူထားခြင်း မရှိသေးတာကြောင့် ဗြိတိန်ပိုင်နက်မှာ ကုမ္ပဏီမှတ်ပုံတင်ထားတဲ့ Greenway သတ္တုတူးဖော်ရေး ကုမ္ပဏီဟာ အခုလို စစ်အုပ်စုနဲ့ စီးပွားရေး ပူးပေါင်းလုပ်ကိုင်နိုင်နေတာလည်း ဖြစ်ပါတယ်။", "ထိုသို့ အမှတ် (၁) နှင့် (၂) သတ္တုတွင်းလုပ်ငန်းတွေကို ဗြိတိန်က အရေးယူ ဒဏ်ခတ်ပိတ်ဆို့မှုများ ချမှတ်ထားခြင်းမရှိသေးတဲ့အပေါ် အခွင့်ကောင်းယူပြီး Greenway Mining Group က ဗြိတိန်ရဲ့ ပင်လယ်ရပ်ခြား ပိုင်နက်နယ်မြေတွေ ဖြစ်တဲ့ Cayman Islands နဲ့ British Virgin Island (BVI) မှတ်ပုံတင်ကုမ္ပဏီတွေအနေနဲ့ လုပ်ငန်းတွေ လုပ်ဆောင်ခဲ့တာကြောင့် အခုလို မြန်မာစစ်အုပ်စုနဲ့ စီးပွားရေးလုပ်ငန်းများကို ပုံမှန်အတိုင်း ဆက်လက်လုပ်ဆောင်နိုင်တာ ဖြစ်တယ်လို့ JFM က ဝေဖန်ထားပါတယ်။", "ကိုယ်ပိုင်အုပ်ချုပ်ခွင့်ရ ကျွန်းစု ၁၄ ခုနဲ့ ဖွဲ့စည်းထားတဲ့ ဗြိတိန်ရဲ့ ပင်လယ်ရပ်ခြား ပိုင်နက်နယ်မြေတွေဟာ အများစုအားဖြင့် ကာရေဘီယံ ပင်လယ်တွင်းမှာ ရှိနေတာပါ.။", "၎င်းနယ်မြေတွေရဲ့ ကာကွယ်ရေးနဲ့ နိုင်ငံခြားဆက်ဆံရေး ဆိုင်ရာကိစ္စတွေကို ယူကေနိုင်ငံက ဆက်လက်ထိန်းချုပ်ထားပေမယ့်၊ ကျန်တဲ့အုပ်ချုပ်ခွင့် အာဏာတော်တော်များများကို လွတ်လပ်စွာ ကျင့်သုံးအုပ်ချုပ်လို့ရနေတဲ့ အဆိုပါ ကျွန်းစုအချို့ဟာ လျှို့ဝှက်တဲ့ စီရင်ခွင့်အခြေအနေတွေ ရှိနေတဲ့အပြင် ဝေဖန်ပြစ်တင်မှုတွေရှိပေမယ့် အခွန်ကင်းလွတ်ခွင့်နဲ့ ပတ်သက်ပြီး ပေးထားတဲ့ နိဗ္ဗာန်ဘုံသဖွယ် အခွင့်အရေးတွေကြောင့် Tax Heaven လို့ ကမ္ဘာမှာ လူသိများ ကျော်ကြားပါတယ်။", "Greenway Mining Group အနေနဲ့ ၂၀၂၂ ခုနှစ်ကစတင်ကာ မြန်မာနိုင်ငံမှာ ရှိတဲ့ ၄င်းတို့ရဲ့လုပ်ငန်းတွေကို တိုးချဲံဖို့ လုပ်ဆောင်ခဲ့ပြီး၊ ၂၀၂၃ အရောက်မှာတော့ ၎င်တို့ရဲ့ သတ္တုတွင်းတွေကို အရွယ်အစားနဲ့ အဆင့်မြှင့်ပြောင်းလဲမှုတွေ လုပ်ဆောင်ဖို့အတွက် စစ်အုပ်စုထံမှ ခွင့်ပြုချက်ရရှိအောင် ဆောင်ရွက်နေတယ်လို့ ကြေညာခဲ့ပါတယ်။", "ဒါ့အပြင် ယခင် China Polymetallic Group လို့ သိခဲ့ကြတဲ့ အဆိုပါ Greenway Mining Group ဟာ ရင်းနှီးမြှုပ်နှံသူတွေထံ စာရင်းစစ် အစီရင်ခံစာနဲ့ ဘဏ္ဍာရေးရှင်းတမ်းတွေကို ၂၀၂၀ ခုနှစ်ကတည်းက ပေးအပ်နိုင်ခြင်းမရှိတာကြောင့် ဟောင်ကောင်စတော့အိတ်ချိန်းကနေ ထုတ်ပယ်ခံခဲ့ရပါတယ်။ ကုမ္ပဏီကတော့ ထိုသို့ရှင်းတမ်းများ မထုတ်ပြန်နိုင်ခြင်းမှာ ကိုဗစ်-၁၉ ဖြစ်ပွားမှုနဲ့ မြန်မာနိုင်ငံတွင်း အာဏာသိမ်းကြိုးပမ်းမှု တွေကြောင့်လို့ အပြစ်လွှဲချခဲ့ပါတယ်။။", "Greenway Mining Group ဟာ ထိုသို့ စတော့အိတ်ချိန်းမှ အရှက်တကွဲ ထုတ်ပယ်ခံခဲ့ရပေမယ့် မြန်မာနိုင်ငံနဲ့ တရုတ်နိုင်ငံတွေမှာတော့ လုပ်ငန်းတွေ ဆက်လက်လုပ်ဆောင်နေဆဲလို့ တရားဝင်ထုတ်ပြန်ထားပါတယ်။", "၂၀၂၀ ခုနှစ်ရှေ့ပိုင်း ကုမ္ပဏီက ထုတ်ပြန်ခဲ့တဲ့ အချက်အလက်များအရ ကုမ္ပဏီရဲ့ ဝင်ငွေရရှိမှုမှာ မြန်မာနိုင်ငံ သတ္တုတွင်းလုပ်ငန်းတွေက အဓိကကျကြောင်း တွေ့ရပါတယ်။ Greenway Mining Group အနေနဲ့ ၂၀၁၈ နှင့် ၂၀၁၉ ဘဏ္ဍာရေးနှစ်အတွင်း မြန်မာနိုင်ငံရဲ့ ခဲ-ငွေ သတ္တုထုတ်လုပ်မှုမှာ ၈၁ ရာခိုင်နှုန်းနီးပါးထိ ပါဝင်ပတ်သက်ခဲ့ပြီး အမေရိကန်ဒေါ်လာ ၁၇ သန်းကျော်ကို ရှာဖွေနိုင်ခဲ့ကြောင်း တွေ့ရပါတယ်။", "ခဲ-ငွေ အပါအဝင် သတ္တုများ ရောင်းချမှုဟာ ၂၀၁၈ မှ ၂၀၁၉ ခုနှစ်အတွင်း ကုမ္ပဏီအုပ်စု၏ အကြီးမားဆုံး ဝင်ငွေအရင်းအမြစ် ဖြစ်ခဲ့တယ်လို့လည်း ဆိုပါတယ်။", "Greenway Mining Group ဟာ ၂၀၂၉ ခုနှစ်အထိ သက်တမ်းရှိတဲ့ ထုတ်လုပ်မှုခွဲဝေရေး သဘောတူ စာချုပ်အရ ရှမ်းပြည်နယ်အတွင်းမှာ မိုင်းတွင်းနှစ်တွင်းကို လုပ်ဆောင်လျက်ရှိပါတယ်။ ပထမမိုင်းတွင်း Aung Jiujia ဟာ မြေပေါ်ဟင်းလင်းဖွင့် (Open-pit) နှင့် မြေအောက် ခဲ-သွပ်သတ္တုတွင်း ဖြစ်ပြီး၊ ယင်းသတ္တု တွင်းကို Greenway Mining Group က မြန်မာမှတ်ပုံတင် ကုမ္ပဏီခွဲမှတဆင့် ၁၀၀ ရာခိုင်နှုန်းထိ ပိုင်ဆိုင်ထားကာ ၂၀၁၉ ခုနှစ်အတွင်း သတ္တုရိုင်းတန်ချိန် ၁၁၁,၅၅၀ နှင့် ခဲ-ငွေဓာတ်သတ္တုတန် ၄,၇၅၀ ကျော်ကို ထုတ်လုပ်ခဲ့တယ်လို့ ကုမ္ပဏီရဲ့ ဘဏ္ဍာရေးစာရင်းများကို အခြေခံပြီး JFM ကဆိုပါတယ်။", "ဒုတိယတွင်း GPS JV ကတော့ မြေအောက် ခဲ-ငွေ Polymetallic သတ္တုတွင်းဖြစ်ပြီး၊ Greenway Mining Group က က British Virgin Islands မှတ်ပုံတင်ကုမ္ပဏီ Venture Million Enterprise Limited မှတဆင့် ၅၂ ရာခိုင်နှုန်းကို ပိုင်ဆိုင်ထားကာ ၂၀၁၉ ခုနှစ် စာရင်းစစ်ထုတ်ပြန်ချက်အရ သတ္တုရိုင်း ၃၉,၈၀၀ တန်နှင့် ခဲ-ငွေဓာတ်သတ္တု ၄,၄၄၀ တန် ထုတ်လုပ်ခဲ့ကြောင်း သိရပါတယ်။", "Greenway Mining Group ရဲ့ အဓိက ရှယ်ယာရှင်တွေအဖြစ် ဟောင်ကောင်စာရင်းဝင်ကုမ္ပဏီ South Manganese Bermuda က အဓိကပိုင်ဆိုင်ပြီး၊ ဗြိတိန်ရဲ့ ပင်လယ်ရပ်ခြား ပိုင်နက်နယ်မြေ ဘာမြူဒါမှာ မှတ်ပုံတင်ထားတဲ့ CITIC Dameng Investments Limited နဲ့ ပုဂ္ဂလိကရင်းနှီးမြှုပ်နှံသူ Shi Xizozhou တို့လည်းပါဝင်ကာ၊ အများစုမှာ ဟောင်ကောင် အခြေစိုက်ကုမ္ပဏီများ ဖြစ်ကြပါတယ်။", "Greenway Mining Group ကာ မြန်မာနိုင်ငံတွင်း ၄င်းလုပ်ကိုင်နေတဲ့ သတ္တုတွင်းလုပ်ငန်းတွေကတဆင့် စစ်အုပ်စုအတွက် ဘဏ္ဍာငွေ အမြောက်အများ ရရှိအောင် ကူညီပံပိုးနေတာဖြစ်ပြီး၊ ဒီလိုအခွန်ဘဏ္ဍာများစွာ ရရှိနေတာကြောင့်လည်း စစ်အုပ်စုဟာ ပြည်သူအပေါ် ပြန်လည်ကျုးလွန်တဲ့ စစ်ရာဇဝတ်မှုတွေနဲ့ လူသားမျိုးနွယ်အပေါ် ကျူးလွန်တဲ့ ရာဇဝတ်မှုများကို ဆက်လက်ကျူးလွန်နေနိုင်တာ ဖြစ်တယ်လို့ Justice for Myanmar အဖွဲ့ကဆိုပါတယ်။။", "ဒါကြောင့် Greenway Mining Group အနေနဲ့ လူ့အခွင့်ရေးနဲ့ စီးပွားရေးဆိုင်ရာ ကုလသမဂ္ဂ လမ်းညွှန်အခြေခံမှုတွေအရ ၎င်းတို့ရဲ့ လူ့အခွင့်ရေးဆိုင်ရာ တာဝန်ဝတ္တရားတွေနဲ့အညီ စစ်အုပ်စုနဲ့ ပူးပေါင်းလုပ်ကိုင်နေတဲ့ စီးပွားရေးလုပ်ငန်း အားလုံးကို ချက်ချင်းရပ်ဆိုင်းဖို့ Justice For Myanmar က တောင်းဆိုခဲ့ပါတယ်။", "ဒါ့အပြင် မြန်မာစစ်အုပ်စုအပေါ် ယူကေ အစိုးရရဲ့ ပိတ်ဆို့အရေးယူမှုများ နှေးကွေးနေမှုကို တုန့်ပြန်ဆောင်ရွက်ရန်၊ Cayman Islands နဲ့ British Virgin Island (BVI) အပါအဝင် ဗြိတိန်ရဲ့ ပင်လယ်ရပ်ခြား ပိုင်နက်နယ်မြေ အာဏာပိုင်တွေအနေနဲ့ ဗြိတိန်ရဲ့ ဒဏ်ခတ်ပိတ်ဆို့မှုအားလုံးကို အသက်ဝင်စေဖို့အတွက် တွန်းအားပေးရန်နှင့် ယူကေနိုင်ငံခြားရေးဝန်ကြီး ဒေဗစ်ကင်မရွန်း အနေနဲ့ အမှတ် (၁) နှင့် (၂) သတ္တုတွင်းလုပ်ငန်းများနဲ့ ခင်မောင်ရီ အပါအဝင် စစ်အုပ်စုရဲ့ ‌ဒေါက်တိုင်တွေကို ဒဏ်ခတ်ပိတ်ဆို့မှုများ ချက်ချင်းချမှတ်ရန် တို့ကို Justice For Myanmar က တိုက်တွန်းတောင်းဆိုခဲ့ပါတယ်။။"]
https://yktnews.com/2023/07/114925/	အကြမ်းဖက် သတင်းရဲတပ်ဖွဲ့ မှ အမျိုးသားရေးအစွန်းရောက်နှင့်မဘသ ထောက်ခံသူအားပေးသူ ရဲမှူးကြီး နိုင်ရဲသူ နှလုံးရောဂါဖြင့်သေဆုံး	["အကြမ်းဖက် သတင်းရဲတပ်ဖွဲ့ မှ အမျိုးသားရေးအစွန်းရောက်နှင့်မဘသ ထောက်ခံသူအားပေးသူ ရဲမှူးကြီး နိုင်ရဲသူ နှလုံးရောဂါဖြင့်သေဆုံး", "ရန်ကုန်၊ ဇူလိုင် ၂၆", "အကြမ်းဖက်စစ်ကောင်စီ လက်အောက်ခံ သတင်းရဲတပ်ဖွဲ့မှ အမျိုးသားရေး အစွန်းရောက်နှင့်မဘသ ထောက်ခံသူအားပေးသူ ရဲမှူးကြီး နိုင်ရဲသူ သည် နှလုံးရောဂါဖြင့် ရုတ်တရက် သေဆုံးသွားကြောင်း စုံစမ်းသိရှိရသည်။", "ပြည်ထဲရေးဝန်ကြီးဌာနတွင် တာဝန်ထမ်းဆောင်နေသော စစ်ဘက်အရာရှိ ဟောင်း ရဲမှူးကြီး နိုင်ရဲသူသည် ဇူလိုင်လ ၂၃ ရက်နေ့ နှလုံးဖောက်ဝေဒနာဖြင့် စစ်တပ်ပိုင် ကန်သာယာဆေးရုံသို့ တင်ပို့စဉ် သေဆုံးသွားခဲ့ကြောင်း၊ သေဆုံး ချိန်တွင် သားတစ်ဦးနှင့် ဇနီးကျန်ရစ်ကြောင်း သိရှိရသည်။", "နှလုံးရောဂါဖြင့် ရုတ်တရက်သေဆုံးသော အသက် ၅၆ နှစ်အရွယ်ရှိ ရဲမှူးကြီး နိုင်ရဲသူကို ဇူလိုင်လ ၂၅ ရက်နေ့ မင်္ဂလာဒုံစစ်သင်္ချိုင်းတွင် သဂြိုလ်ခဲ့ကြောင်း ၊ ရဲမှူးကြီး နိုင်ရဲသူသည် စစ်တပ်တွင် ဘွဲ့ရ ဗိုလ်လောင်းသင်တန်း OTS ကျောင်းဆင်းဖြစ်ပြီး အရာရှိဘ၀မှ ပြည်ထဲရေးဝန်ကြီးဌာန၊ ရဲတပ်ဖွဲ့တွင် ပြောင်းရွှေ့ တာဝန်ထမ်းဆောင်ခဲ့သူဖြစ်ကြောင်း သိရှိရသည်။", "“သူက မဘသ ထောက်ခံ အားပေးသူ စစ်စစ်ပါပဲ။ စစ်တပ်ကနေ ရဲဘက် ပြောင်း လာပြီး ရဲတပ်ဖွဲ့မှာတော့ ဌာနပေါင်းစုံပဲ ရွှေ့ပြီး တာဝန်ယူတယ်။ နောက်ဆုံးသူပြောင်းခဲ့တာက နိုင်ငံဖြတ်ကျော်မှုခင်းဌာနကနေ သတင်း တပ်ဖွဲ့ကိုပဲ” ဟု ရဲတပ်ဖွဲ့နှင့်နီးစပ်သော သတင်းရင်းမြစ်ထံမှ သိရှိရသည်။"]
https://yktnews.com/2023/03/91960/	အကြမ်းဖက်စစ်ကောင်စီ ထိန်းချုပ်ခံ မြန်မာ့ဆက်သွယ်ရေးလုပ်ငန်းမှ ညွှန်ကြားရေးမှုးချုပ် ICANN အစည်းအဝေး တက်ရောက်ရန် ဖိတ်ကြားခြင်းခံရ	["အကြမ်းဖက်စစ်ကောင်စီ ထိန်းချုပ်ခံ မြန်မာ့ဆက်သွယ်ရေးလုပ်ငန်းမှ ညွှန်ကြားရေးမှုးချုပ် ICANN အစည်းအဝေး တက်ရောက်ရန် ဖိတ်ကြားခြင်းခံရ", "ရန်ကုန်၊ မတ် ၁၂၊ ၂၀၂၃", "မက္ကဆီကိုနိုင်ငံတွင် မတ်လ ၁၁ မှ ၁၆ အထိ ကျင်းပမည့် ICANN ၏ ၇၆ ကြိမ်မြောက်ညီလာခံသို့ တက်ရောက်ရန် မြန်မာ့ဆက်သွယ်ရေးလုပ်ငန်းမှ ညွှန်ကြားရေးမှုးချုပ် မျိုးဆွေအား ဖိတ်ကြားထားမှုအား ကန့်ကွက်ကြောင်း Justice for Myanmar (JFM)အဖွဲ့က ထုတ်ပြန်ပြောဆိုလိုက်သည်။", "ICANN (Internet Corporation for Assigned Names and Numbers) သည် ကမ္ဘာ့အင်တာနက် လုံခြုံရေးနှင့် တည်ငြိမ်ရေးရာ ကိစ္စများအတွက် ဖွဲ့စည်းထားသည့် အဖွဲ့အစည်းတစ်ခုဖြစ်သည်။ အထူးသဖြင့် ICANN သည် (IP Address space / DNS စသည့်) အင်တာနက် လိပ်စာများအတွက် အရေးပါသော အကျိုးအမြတ်အတွက် မဟုတ်သော ပုဂ္ဂလိကအဖွဲ့အစည်းကြီးတခု ဖြစ်သည် ။", "မြန်မာနိုင်ငံကို ကိုယ်စားပြုပြီး ICANN ၏ အစိုးရပိုင်းဆိုင်ရာ အကြံပေးကော်မတီဝင်အနေနှင့် အစည်းအဝေးတက်ရောက်မည့် မျိုးဆွေသည် မြန်မာပြည်သူများ၏ ဆက်သွယ်‌ရေး အချက်အလက်များကို စောင့်ကြည့်မှုများ ပြုလုပ်ရန်၊ အင်တာနက် ဖြတ်တောက်ရန်နှင့် ဖုန်းခေါ်ဆိုမှု မှတ်တမ်းများကို စစ်တပ်သို့ လွှဲပြောင်းပေးရန် စသည့် ရာဇဝတ်မှုများကို ကျူးလွန်စေရန် မြန်မာနိုင်ငံတွင်းရှိ မိုဘိုင်းဆက်သွယ်ရေး အော်ပရေတာများအား ညွှန်ကြားခဲ့မှုများအတွက် အဓိက တာ၀န်ရှိသူ တစ်ဦးလည်းဖြစ်သည်။", "တရားမဝင် မြန်မာအကြမ်းဖက် စစ်တပ်ကို အသိအမှတ်ပြုရာရောက်သည့် လုပ်ရပ်များကို ICANN အနေနှင့် ချက်ချင်းရပ်တန့်ရန်နှင့် ၄င်းအစား မြန်မာပြည်သူများ၏ တရားဝင်အစိုးရဖြစ်သော အမျိုးသားညီညွတ်ရေး အစိုးရ(NUG) အား အသိအမှတ်ပြု ဖိတ်ကြားရန် တောင်းဆိုကြောင်း JFM က၄င်းတို့၏ တွစ်တာမှတဆင့် ထုတ်ပြန်ပြောဆိုထားသည်။", "“အင်တာနက်ဖြတ်တောက်မှုမှာ အဓိက တရားခံတဦးဖြစ်သလို၊ စစ်တပ်ရဲ့ နိုင်ငံတကာ ရာဇ၀တ်မှုတွေမှာ ကြံရာပါ ပါဝင်ပတ်သက် ကျူးလွန်နေသူတဦးဖြစ်တဲ့ အကြမ်းဖက်စစ်အုပ်စုရဲ့ ကိုယ်စားလှယ်ကို ICANN 76 လို နိုင်ငံတကာ ညီလာခံမျိုးမှာ အသိအမှတ်ပြု ဖိတ်ကြားတာက လုံးဝမဖြစ်သင့်တဲ့ ကိစ္စပါ” ဟု Justice for Myanmar ၏ ပြောရေးဆိုခွင့်ရှိသူ မရတနာမောင်က ထုတ်ပြန်ပြောဆိုခဲ့သည်။"]
https://yktnews.com/2024/11/193269/	အကြမ်းဖက်စစ်ကောင်စီ ပြန်လည်အကောင်အထည်ဖော်မည့် စီမံကိန်း ၂ ခုအတွက် တရုတ်အစိုးရပိုင် China EXIM Bank က အမေရိကန်ဒေါ်လာ သန်း ၂၀၀ နီးပါး အတိုးမဲ့ ချေးပေးမည်	["အကြမ်းဖက်စစ်ကောင်စီ ပြန်လည်အကောင်အထည်ဖော်မည့် စီမံကိန်း ၂ ခုအတွက် တရုတ်အစိုးရပိုင် China EXIM Bank က အမေရိကန်ဒေါ်လာ သန်း ၂၀၀ နီးပါး အတိုးမဲ့ ချေးပေးမည်", "ရန်ကုန်၊ နိုဝင်ဘာ ၂၅", "တရုတ်အစိုးရပိုင် China EXIM Bank က အကြမ်းဖက်စစ်ကောင်စီအကောင်အထည်ဖော်မည့် စီမံကိန်း ၂ ခုအတွက် အမေရိကန်ဒေါ်လာ သန်း ၂၀၀ နီးပါး အတိုးမဲ့ ချေးပေးမည်ဖြစ်ကြောင်း စစ်ကောင်စီနှင့်တရုတ်အကြား အပြန်အလှန် သဘောတူညီထားသော စာချုပ်ပါ အချက်အလက်များအရ သိရှိရသည်။", "အကြမ်းဖက်စစ်ကောင်စီက အကောင်အထည်ဖော်မည့် အဆင့်မြှင့်တင်ထားသော E-Government အချက်အလက်စင်တာ စီမံကိန်း (e-GIDC- e-Government Integrated Data Center Project) နှင့် မော်တော်ယာဉ်များကို မှတ်ပုံတင်သည့် နည်းပညာစနစ် (RFID- Developing Vehicle Registration by Radio Frequency Identification System) စီမံကိန်းတို့အတွက် တရုတ်အစိုးရပိုင် China EXIM Bank က အတိုးမဲ့ချေးငွေ ထုတ်ချေးမည်ဖြစ်ကြောင်း သိရှိရသည်။", "အကြမ်းဖက်စစ်ကောင်စီ၏ e-Government အချက်အလက်စင်တာ စီမံကိန်း (e-GIDC- e-Government Integrated Data Center Project) အတွက် တရုတ်အစိုးရပိုင် China EXIM Bank က အမေရိကန်ဒေါ်လာ ၁၀၄ ဒသမ ၂၄ သန်းကို ထုတ်ချေးမည်ဖြစ်ပြီး အဆိုပါ စီမံကိန်းသည် နေပြည်တော်နှင့် ရန်ကုန်တိုင်း သန်လျင်မြို့နယ်တွင် e-Government အချက်အလက်စင်တာ တည်ဆောက်ရန်ရှိကြောင်း သိရှိရသည်။", "မြန်မာနိုင်ငံတစ်ဝန်းရှိ မော်တော်ယာဉ်များကို မှတ်ပုံတင်သည့် နည်းပညာစနစ် (RFID- Developing Vehicle Registration by Radio Frequency Identification System) စီမံကိန်းအတွက်မူ တရုတ်အစိုးရ၏ China EXIM Bank က အတိုးမဲ့ချေးငွေ အမေရိကန်ဒေါ်လာ ၉၃ ဒသမ ၁၄ သန်း ထုတ်ချေးမည်ဖြစ်ကြောင်း၊ အဆိုပါ မော်တော်ယာဉ်နည်းပညာစနစ်သစ်အတွက် ပြည်နယ်နှင့်တိုင်းအားလုံးရှိ နေရာ ၁၅ ခုတွင် စင်တာများ တည်ဆောက်မည်ဖြစ်ကြောင်း သိရှိရသည်။", "အဆိုပါ စီမံကိန်း ၂ ခုစလုံးသည် NLD အစိုးရလက်ထက်တွင် စတင်အကောင်အထည်ဖော်ခဲ့ခြင်းဖြစ်ပြီး စစ်ကောင်စီလက် ထက်တွင် ပြည်ပမှ ကူညီမည့်သူမရှိ၍ ရပ်နားထားရကြောင်း၊ ယခုအခါ တရုတ်အစိုးရ၏ China EXIM Bank က ပေးအပ်မည့် အတိုးမဲ့ချေးငွေဖြင့် စီမံကိန်း ပြန်လည် စတင်နိုင်မည်ဖြစ်ကြောင်း သိရှိရသည်။", "” e-GIDC စီမံကိန်းနဲ့ RFID စီမံကိန်း ၂ ခုက ချိတ်ဆက်မယ့် စီမံကိန်းတွေဖြစ်ပါတယ်။ လုပ်မယ့်လုပ်ငန်းစဉ်က ကားတွေကို တစ်နိုင်ငံလုံး ၁၅ နေရာမှာ RFID registration လုပ်ပြီး e-GIDC စင်တာနဲ့ ချိတ်ဆက်မှာဖြစ်ပါတယ်” ဟု စစ်ကောင်စီ၏ သတင်းရင်းမြစ်က ပြောဆိုသည်။", "အကြမ်းဖက်စစ်ကောင်စီ၏ e-GIDC စီမံကိန်းနှင့် RFID စီမံကိန်း သည် အစိုးရအချင်းချင်း (G2G) အကူအညီပေးသည့် စီမံကိန်းဖြစ်ပြီး ရင်းနှီးမြှုပ်နှံမှုနှင့် နိုင်ငံခြားစီးပွားဆက်သွယ်ရေး ဝန်ကြီးဌာန၊ နိုင်ငံခြားစီးပွားရေးဆက်ဆံရေးဗျူရို (MIFER-FERD) နှင့် ပို့ဆောင်ရေးနှင့်ဆက်သွယ်ရေးဝန်ကြီးဌာန၊ သတင်းအချက်အလက်နည်းပညာနှင့် ဆိုက်ဘာလုံခြုံရေးဗျူရို (MOTC-ITCSD) တို့က အကောင်အထည်ဖော်နေခြင်းဖြစ်ကြောင်း သိရှိရသည်။", "ဓာတ်ပုံ- နိုဝင်ဘာလအတွင်း တရုတ်နိုင်ငံသို့ သွားရောက်ခဲ့သော အကြမ်းဖက် မင်းအောင်လှိုင်။"]
https://yktnews.com/2023/11/129153/	အကြမ်းဖက်စစ်ကောင်စီက KIO ဌာနချုပ်ရှိရာ လိုင်ဇာသို့ လေယာဉ်ဖြင့် ဗုံးကျဲချ၊ ယမန်နေ့ သိမ်းယူထားသော စစ်စခန်းကိုပါ လေယာဉ်ဖြင့် ဗုံးကျဲ	["အကြမ်းဖက်စစ်ကောင်စီက KIO ဌာနချုပ်ရှိရာ လိုင်ဇာသို့ လေယာဉ်ဖြင့် ဗုံးကျဲချ၊ ယမန်နေ့ သိမ်းယူထားသော စစ်စခန်းကိုပါ လေယာဉ်ဖြင့် ဗုံးကျဲ", "ရန်ကုန်၊ နိုဝင်ဘာ ၁", "စစ်ကောင်စီ၏ တိုက်လေယာဉ်များက KIO ဌာနချုပ်၊ ကချင်ပြည်နယ်၊ လိုင်ဇာရှိ KIO ဌာနချုပ်ကို ယနေ့ မွန်းလွဲပိုင်းတွင် ဗုံးကျဲချသွားကြောင်း ဒေသပြည်သူများနှင့် မြောက်ပိုင်းမဟာမိတ်တပ်ဖွဲ့များ၏ ထုတ်ပြန်ချက်အရ သိရှိရသည်။", "နိုဝင်ဘာလ ၁ ရက်နေ့ မွန်းလွဲ ၁၂ နာရီ ၄၅ မိနစ် ဝန်းကျင်တွင် KIO ဌာနချုပ်ရှိရာ ကချင်ပြည်၊ လိုင်ဇာမြို့အနီးသို့ စစ်ကောင်စီသည် တိုက်လေယာဉ်ဖြင့် ၁ ကြိမ် လာရောက် ဗုံးကြဲတိုက်ခိုက်ခဲ့ကြောင်း၊ လက်ရှိအချိန်အထိ အပျက်အစီးနှင့်ထိခိုက်မှု အခြေအနေ မသိရှိရသေးကြောင်း သိရှိရသည်။", "“မနေ့ကလည်း ကျဲတယ်။ အဲဒါက တောင်ကုန်းဘက်ကျတာ အထိအခိုက်မရှိဘူး။ ဒီနေ့လည်း ကျဲတာက နောက်ဆုံးအခြေအနေ မသိရသေးဘူး” ဟု KIA သတင်းရင်းမြစ်က ပြောဆိုသည်။", "အကြမ်းဖက်စစ်ကောင်စီတပ်က ၎င်းတို့၏ စစ်စခန်းများကို KIA တပ်ဖွဲ့ တိုက်ခိုက်သိမ်းပိုက်နေသည့်အတွက် တန်ပြန်တိုက်ခိုက်မှုများ လုပ်ဆောင်မည်ဖြစ်ပြီး လေယာဉ်ဖြင့် ဗုံးကျဲရန် တရုတ်နိုင်ငံသို့ အကြောင်းကြားထားပြီဟု ယမန်နေ့တွင် ကြေညာချက် ထုတ်ပြန်ခဲ့ကြောင်း၊ ယမန်နေ့ KIA ဦးဆောင်သော တော်လှန်ရေးတပ်ဖွဲ့များက သိမ်းပိုက် ရရှိထားသော ကန်တော်ယန်စခန်းကိုပါ ယနေ့ နံနက်ပိုင်း တိုက်လေယာဉ်ဖြင့် ဗုံးကျဲချကြောင်း သိရှိရသည်။"]
https://yktnews.com/2025/04/209951/	အကြမ်းဖက်စစ်ကောင်စီက ငလျင်လှုပ်အပြီး လေကြောင်းတိုက်ခိုက်မှုများ ဆက်တိုက် လုပ်ဆောင်ပြီးနောက် ရက် ၂၀ကြာ အပစ် ရပ်ဟု ကြေညာ	["အကြမ်းဖက်စစ်ကောင်စီက ငလျင်လှုပ်အပြီး လေကြောင်းတိုက်ခိုက်မှုများ ဆက်တိုက် လုပ်ဆောင်ပြီးနောက် ရက် ၂၀ကြာ အပစ် ရပ်ဟု ကြေညာ", "ရန်ကုန်\| ဧပြီ ၂", "အကြမ်းဖက်စစ်ကောင်စီက မတ်လ ၂၈ ရက်နေ့ ငလျင်လှုပ်အပြီး နိုင်ငံတစ်ဝန်း လေကြောင်းတိုက်ခိုက်မှုများ ဆက်တိုက် လုပ်ဆောင်ခဲ့ပြီးနောက် ဧပြီလ ၂ ရက်နေ့မှ ၂၂ ရက်နေ့အထိ ရက် ၂၀ ကာလကို ယာယီအပစ် ရပ်ကာလအဖြစ် သတ်မှတ်ကြောင်း ယနေ့ ဧပြီလ ၂ ရက် ညပိုင်းတွင် ထုတ်ပြန် ကြေညာသည်။", "ငလျင်ဒဏ်သင့် ပြည်သူလူထုအား စာနာထောက်ထားပြီး ကူညီကယ်ဆယ်ရေးနှင့် ပြန်လည် ထူထောင်ရေး လုပ်ငန်းများကို အရှိန်အဟုန်ဖြင့်ဆောင်ရွက် နိုင်စေရန်ရည်ရွယ်၍ ယင်းကဲ့သို့ အပစ်ခတ် ရပ်စဲခြင်း ဖြစ်ကြောင်း စစ်ကောင်စီက ဆိုသည်။", "အပစ်ရပ်စဲကာလအတွင်း တိုင်းရင်းသားလက်နက်ကိုင်အဖွဲ့များနှင့် အခြားလက်နက်ကိုင်အဖွဲ့များ အနေဖြင့် အများပြည်သူ သွားလာအသုံးပြုလျက်ရှိသည့် ဆက်သွယ်ရေးလမ်းကြောင်းများအား နှောင့်ယှက် တိုက်ခိုက်ခြင်း၊ ထိခိုက်ပျက်စီးစေခြင်းများ ပြုလုပ်ပါက တုန့်ပြန်သွားမည်ဟု ဆိုသည်။", "ထို့အပြင် ယင်းထုတ်ပြန်ချက်တွင် ပြည်သူလူထု၏ အသက်အိုးအိမ်စည်းစိမ်ကို ထိခိုက်ပျက်စီးစေခြင်း၊ လုံခြုံရေးနှင့် တရားဥပဒေစိုးမိုးရေးတာဝန်ထမ်းဆောင်လျက်ရှိသည့် လုံခြုံ ရေးတပ်ဖွဲ့ဝင်များ၏ တပ်စခန်းများအား တိုက်ခိုက်ခြင်း၊ တပ်ဌာနချုပ်များကိုနှောင့်ယှက် တိုက်ခိုက်ခြင်းများ၊ ငြိမ်းချမ်းရေးကို ထိခိုက်ပျက်စီးစေမည့် အင်အားစုဆောင်းခြင်း၊ ပြင် ဆင်စုဖွဲ့ခြင်း၊ နယ်မြေချဲ့ထွင်ခြင်းများပြုလုပ်ပါက တုန့်ပြန်သွားမည်ဟု ဆက်လက်ဖော်ပြထားသည်။", "မတ်လ ၂၉ ရက်နေ့တွင် အမျိုးသားညီညွတ်ရေးအစိုးရ NUG က ခုခံကာကွယ်စစ်မှလွဲ၍ ထိုးစစ်အားလုံးကို မတ်လ ၃၀ မှ ဧပြီ ၁၂ အထိ ရပ်ဆိုင်းကြောင်း ကြေညာထားသည်။", "မဟာမိတ် သုံးဖွဲ့မှ စတင်ထိုးစစ်ဆင်တိုက်ခိုက်မှု ပြုလုပ်မည်မဟုတ်ဘဲ ဧပြီလ ၁ ရက်နေ့မှ ၃၀ ရက်နေ့ အထိ တစ်လတာ တစ်ဖက်သတ် အပစ်အခတ်ရပ်စဲကြောင်း ဧပြီ ၁ရက်နေ့တွင် ထုတ်ပြန် ကြေညာသည်။", "စစ်ကောင်စီ၏ ဧပြီ ၂ ရက်နေ့ ထုတ်ပြန်ချက်အရ ငလျင်ကြောင့် သေဆုံးသူ ၂၉၀၀ နီးပါးရှိနေပြီဖြစ်ကြောင်း သိရှိရသည်။", "#မြန်မာ့နွေဦးတော်လှန်ရေး#ykt#yktnews#khitthitmedia#myanmar#media#burmese#foryou#foryoupage#NUG#springrevolution#KhitThitMedia#springrevolutionmyanmar2021#PDF#againstmyanmarmilitarycoup#rejectmilitarycoupmyanmar"]
https://yktnews.com/2024/11/192466/	အကြမ်းဖက်စစ်ကောင်စီက စက်သုံးဆီခွဲတမ်း လုံး၀ ချမပေးသည့်ပြည်နယ်နှင့်မြို့နယ်များ စာရင်း ထုတ်ပြန်	["အကြမ်းဖက်စစ်ကောင်စီက စက်သုံးဆီခွဲတမ်း လုံး၀ ချမပေးသည့်ပြည်နယ်နှင့်မြို့နယ်များ စာရင်း ထုတ်ပြန်", "ရန်ကုန်၊ နိုဝင်ဘာ ၁၈", "အကြမ်းဖက်စစ်ကောင်စီက စက်သုံးဆီခွဲတမ်း လုံး၀ ချမပေးသည့်ပြည်နယ်နှင့်မြို့နယ်များ စာရင်း ထုတ်ပြန်လိုက်ကြောင်း မြန်မာနိုင်ငံစက်သုံးဆီလုပ်ငန်းရှင်များအသင်းထံမှ သိရှိရသည်။", "နိုဝင်ဘာလ ၁၇ ရက်နေ့တွင် အကြမ်းဖက်စစ်ကောင်စီလက်အောက်ခံ စွမ်းအင်ဝန်ကြီးဌာနက ထိုသို့ အသိပေးလာခြင်းဖြစ်ပြီး မည်သည့်အကြောင်းအရာနှင့်မှ အဆိုပါ မြို့နယ်များသို့ စက်သုံးဆီများ သယ်ယူပို့ဆောင်ခြင်း မပြုလုပ်ကြရန်၊ ပိတ်ပင်ထားသော နယ်မြေများမှ သက်ဆိုင်ရာစစ်တပ်နှင့်ရုံးဌာနများအတွက် စက်သုံးဆီများကို အထူးကိစ္စရပ်အဖြစ် ခွင့်ပြုသွားမည်ဖြစ်ကြောင်း သိရှိရသည်။", "စစ်ကောင်စီက စက်သုံးဆီ PO များ လုံး၀ ချထားပေးခြင်းမပြုရသည့် နေရာများတွင် ကချင်ပြည်နယ်တွင် မြစ်ကြီးနားမြို့မှ လွဲ၍ မြို့နယ်များအားလုံးပါဝင်နေကြောင်း၊ လားရှိုး၊ နောင်ချို အပါအဝင် ရှမ်းမြောက်ဒေသတစ်ခုလုံး၊ ချင်းပြည်နယ်ရှိ မြို့နယ်များအားလုံး စက်သုံးဆီ PO လုံး၀ မချထားပေးတော့ကြောင်း သိရှိရသည်။", "စစ်ကောင်စီ၏ ညွှန်ကြားချက်အရ စက်သုံးဆီ ချပေးခြင်းမရှိတော့ဘဲ ပိတ်ပင်လိုက်သည့်မြို့နယ်များမှာ ထီးချိုင့်၊ ပုလဲ၊ ဝက်လက်၊ ဗန်းမောက်၊ မင်းလှ၊ မော်လိုက်၊ ကသာ၊ မိုးမိတ်၊ ချောင်းဦး၊ နောင်ချို၊ လားရှိုး၊ ခမ်းပက်၊ မိုင်းရယ်၊ ကလေး၊ ဆားလင်းကြီး၊ ကျွန်းလှ၊ ရေဦး၊ ဖောင်းပြင်၊ မြင်းမူ၊ နဘား၊ ဘုတလင်၊ အင်းတော်၊ ယင်းမာပင်၊ ရေနီ၊ ကန့်ဘလူ၊ တမူး၊ မြောင်၊ ခင်ဦး၊ ဒီပဲယင်း၊ ကောလင်း၊ ပေါက်(မကွေး)၊ မိုးကုတ်၊ မြင်းခြံတို့ ပါဝင်ကြောင်း သိရှိရသည်။", "“ထုတ်ပြန်လိုက်တဲ့ မြို့နယ်တွေမှာရှိတဲ့ ဆီဆိုင်တွေကို PO စက်သုံးဆီခွဲတမ်းတွေ လုံး၀ ထုတ်မပေးတော့ဘူးလို့ ပြောတာပါ။ PO ချမပေးတော့ဘူး။ ဘာအကြောင်းနဲ့မှ အဲဒီဆီဆိုင်တွေကို ဆီ ထုတ်ပေးစရာမလိုတော့တဲ့သဘောပါပဲ။ ဘာအကြောင်းနဲ့မှ အဲဒီဘက်ကိုဆီသယ်လို့ မရပါဘူး” ဟု ဆီလုပ်ငန်းရှင်တစ်ဦးက ဆိုသည်။", "စစ်ကောင်စီက စက်သုံးဆီအရောင်းဆိုင်များနှင့် ကုမ္ပဏီများကို တင်းကျပ်မှုများ လုပ်ဆောင်လာရာတွင် အထူးသဖြင့် စက်သုံးဆီ သယ်ဆောင်ရာတွင် တင်ပြခွင့်ပြုထားသည့် ခရီးဆုံးနေရာအထိ သယ်ယူမည့် စက်သုံးဆီပမာဏအတိအကျကို အလေအလွင့်မရှိဘဲ သယ်ယူရန်၊ ဆီသယ်ယူရာတွင်လည်း တင်ပြခွင့်ပြုထားသည့် ဆီဘောက်ဆာယာဉ်မှလွဲ၍ မည်သည့်အစားထိုးယာဉ်ကိုမှ အသုံးပြုခြင်းမပြုရန်၊ ရောင်းချရန် ခွင့်ပြုထားသည့် စက်သုံးဆီပမာဏအတိုင်း ရောင်းဝယ်ရန်၊ ဆီသိုလှောင်၍ ပြင်ပသို့ ထုတ်ရောင်းခြင်း လုံး၀(လုံး၀) မပြုလုပ်ရန် စည်းကမ်းချက်နှင့် ညွှန်ကြားချက်အသစ်များ ထုတ်ပြန် တင်း ကျပ်နေကြောင်း သိရှိရသည်။", "ဓာတ်ပုံ- ဆီဆိုင်များကို ဝင်ရောက်စစ်ဆေးနေသည့် အကြမ်းဖက်စစ်တပ် လက်အောက်ခံ ဌာနဆိုင်ရာများ။"]
https://yktnews.com/2024/06/169511/	အကြမ်းဖက်စစ်ကောင်စီက ဆန်စျေးနှုန်းများ သတ်မှတ်ထုတ်ပြန်လိုက်ပြီး သတ်မှတ်စျေးထက် ပိုရောင်းလျှင် ဖမ်းဆီးအရေးယူမည်ဟု ခြိမ်းခြောက်	["အကြမ်းဖက်စစ်ကောင်စီက ဆန်စျေးနှုန်းများ သတ်မှတ်ထုတ်ပြန်လိုက်ပြီး သတ်မှတ်စျေးထက် ပိုရောင်းလျှင် ဖမ်းဆီးအရေးယူမည်ဟု ခြိမ်းခြောက်", "ရန်ကုန်၊ ဇွန် ၂၂", "အကြမ်းဖက်စစ်ကောင်စီက ပြင်စျေးကွက်ပေါက်စျေးထက် များစွာ လျော့နည်းသော ဆန်စျေးနှုန်းများ သတ်မှတ်ထုတ်ပြန်လိုက်ပြီး သတ်မှတ်စျေးထက် ပိုရောင်းလျှင် ဖမ်းဆီးအရေးယူမည်ဟု ခြိမ်းခြောက်လိုက်ကြောင်း သိရှိရသည်။", "ဇွန်လ ၂၀ ရက်နေ့တွင် စစ်ကောင်စီက ဆန်ကုန်သည်များ၊ ဆန်စက်များကို အရေးပေါ် အစည်းအဝေး ခေါ်ယူခဲ့ပြီးနောက် ဇွန်လ ၂၁ ရက်နေ့တွင် ဆန်ကုန်သည်များ၊ ဆန်စက်များကို ဖမ်းဆီးအရေးယူခြင်းများ၊ ဆန်စက်များ၊ ဂိုဒေါင်နှင့်ပွဲရုံများကို ချိတ်ပိတ်ခြင်းများ ဆောင်ရွက်ခဲ့ကြောင်း၊ ယင်းနောက် ဆန်စပါးစျေးနှုန်းကိုပါ သတ်မှတ်စျေးနှုန်းများ ထုတ်ပြန်လိုက်ကြောင်း၊ ယင်းသတ်မှတ်စျေးနှုန်းထက်ပိုမို၍ ရောင်းချပါက ဖမ်းဆီးအရေးယူမည်ဟု ခြိမ်းခြောက်ထားကြောင်း သိရှိရသည်။", "စစ်ကောင်စီက ဆန်စျေးနှုန်းများကို သတ်မှတ်ရာတွင် အနိမ့်ဆုံး ဆန်ကြမ်းစျေးနှုန်းကို ၂၄ ပြည်တစ်အိတ်လျှင် ငွေကျပ် ၇၀၀၀၀ မှ စတင်သတ်မှတ်ပြီး အမြင့်ဆုံး ရွှေဘိုပေါ်ဆန်းမွှေး တစ်အိတ်လျှင် ငွေကျပ် ၁၄၅၀၀၀ ကျပ်သတ်မှတ်ထားကြောင်း သိရှိရသည်။", "စျေးကွက်အတွင်း ရောင်းချမည်ဆိုလျှင် ဆန်စျေးနှုန်းများသည် စစ်ကောင်စီက သတ်မှတ်ထားသော ဆန်စျေးနှုန်းထက် ၅ ရာခိုင်နှုန်းမှ ၁၀ ရာခိုင်နှုန်းသာ ကွာဟရမည်ဖြစ်ကြောင်း၊ စူပါမားကတ်များ၊ မီနီမတ်များတွင် သတ်မှတ်ဆန်စျေးနှုန်းထက် ၁၀ ရာခိုင်နှုန်းမှ ၂၀ ရာခိုင်နှုန်းအတွင်းသာ ကွာဟရမည်ဖြစ်ကြောင်း စစ်ကောင်စီက မြန်မာနိုင်ငံဆန်စပါး အသင်းချုပ်မှတစ်ဆင့် ထုတ်ပြန်ထားသည်။"]
https://yktnews.com/2023/10/125942/	အကြမ်းဖက်စစ်ကောင်စီက ဒုတိယဗိုလ်ချုပ်ကြီး မိုးမြင့်ထွန်းနှင့် ဗိုလ်ချုပ် ရန်နောင်စိုးတို့ကို ထောင်ဒဏ်နှစ် ၂၀ နှင့်ညီမျှသော တစ်သက်တစ်ကျွန်း ပြစ်ဒဏ် ချမှတ်ဟုဆို	["အကြမ်းဖက်စစ်ကောင်စီက ဒုတိယဗိုလ်ချုပ်ကြီး မိုးမြင့်ထွန်းနှင့် ဗိုလ်ချုပ် ရန်နောင်စိုးတို့ကို ထောင်ဒဏ်နှစ် ၂၀ နှင့်ညီမျှသော တစ်သက်တစ်ကျွန်း ပြစ်ဒဏ် ချမှတ်ဟုဆို", "ရန်ကုန်၊ အောက်တိုဘာ ၁၀", "အကြမ်းဖက်စစစ်ကောင်စီက ဒုတိယဗိုလ်ချုပ်ကြီး မိုးမြင်းထွန်းနှင့် ဗိုလ်ချုပ် ရန်နောင်စိုးတို့ကို ကိုယ်ကျိုးစီးပွားအတွက် အာဏာအလွဲသုံးစားလုပ်ခြင်း၊ စီးပွားရေးသမားများထံမှ တံစိုးလက်ဆောင်ရယူခြင်း စသည့် ပြစ်မှုများဖြင့် ထောင်ဒဏ် နှစ် ၂၀ နှင့်ညီမျှသော တစ်သက်တစ်ကျွန်းပြစ်ဒဏ်ချမှတ် ကြောင်း အကြမ်းဖက်စစ်ကောင်စီကယနေ့ညပိုင်း ထုတ်ပြန်ကြေညာသည်။", "ဒုတိယဗိုလ်ချုပ်ကြီး မိုးမြင့်ထွန်းသည် စစ်ကောင်စီအဖွဲ့ဝင်၊ မြန်မာနိုင်ငံရင်းနှီး မြှုပ်နှံ မှု ကော်မရှင်ဥက္ကဋ္ဌ၊ နိုင်ငံခြားသုံးငွေ ကြီးကြပ်ရေးကော်မတီဥက္ကဋ္ဌ၊ ကုန်စည်စီးဆင်းမှု ဗဟိုကော်မတီဥက္ကဋ္ဌ တာဝန်များကို ထမ်းဆောင်စဉ် နိုင်ငံ၏ နိုင်ငံခြားသုံးငွေ ဆိုင်ရာ မူဝါဒ၊ အရေးကြီး ကုန်စည်မူဝါဒ၊ စီးပွားရေးဆိုင်ရာ မူဝါဒများကို ဆန့်ကျင်၍ ပုဂ္ဂိုလ်ရေး အကျိုးစီးပွား ဆောင်ရွက်ခြင်း၊ နိုင်ငံတော် သစ္စာဖောက်ဖျက်မှု ကျူးလွန်ခြင်း၊ စီးပွားရေးကုမ္ပဏီများထံမှ တံစိုး လက် ဆောင်ရယူခြင်း၊ နိုင်ငံခြားသုံးငွေများ တရားမဝင် လက်ဝယ်ထားရှိခြင်း၊ စစ်စည်းကမ်း ဆိုင်ရာ ညွှန်ကြားချက်များကို ဖောက်ဖျက်ခြင်း၍ စစ်တရားရုံးက နှစ် ၂၀ ကာလနှင့်ညီမျှသော ထောင်ဒဏ် တစ်သက်တစ်ကျွန်း ပြစ်ဒဏ် ချမှတ်သည်ဟု စစ်ကောင်စီက ဆိုသည်။", "ထို့ပြင် ဗိုလ်မှူးချုပ် ရန်နောင်စိုးသည် ကုန်စည် စီးဆင်းမှု မှန်ကန် မြန်ဆန်ရေး ဗဟိုကော်မတီ တွဲဖက် အတွင်းရေးမှူးအဖြစ် တာဝန်ထမ်းဆောင်စဉ် ဒု‌ ဗိုလ်ချုပ် ကြီး မိုးမြင့်ထွန်းနှင့်ပူးပေါင်း၍ ပုဂ္ဂိုလ်ရေး အကျိုးစီးပွား ဆောင်ရွက်ခြင်း၊ ရာထူးလုပ်ပိုင်ခွင့် အသုံးပြု၍ စီးပွားရေးလုပ်ငန်းရှင်များအား ဒေါ်လာနှင့် မြန်မာကျပ်ငွေ လဲလှယ်ပေးခဲ့ခြင်း၊ စီးပွားရေးလုပ်ငန်းရှင်များထံမှ ဒေါ်လာနှင့် ကျပ်ငွေ လက်ခံခဲ့ခြင်း၊ စီးပွားရေးလုပ်ငန်းရှင်များကို ဒုတိယ ဗိုလ်ချုပ်ကြီး မိုးမြင့်ထွန်းနှင့် ဆက်သွယ် ဆောင်ရွက်ပေးခြင်း၊ နိုင်ငံခြားငွေ တရားမဝင် လက်ဝယ်ထားရှိခြင်း၊ စစ်စည်းကမ်း ညွှန်ကြားချက်များကို ချိုးဖောက်ခြင်းတို့ကြောင့် စစ်တရားရုံးဖြင့် နှစ် ၂၀ ကာလနှင့်ညီမျှသော တစ်သက်တစ်ကျွန်း ပြစ်ဒဏ်ကို ချမှတ်ကြောင်း စစ်ကောင်စီက ထုတ်ပြန် ထားသည်။"]
https://yktnews.com/2024/09/185478/	အကြမ်းဖက်စစ်ကောင်စီက နောင်မွန်မြို့နယ်ကို လေယာဉ်ဖြင့် ဗုံးကျဲမှု အရပ်သားပြည်သူ ၁ ဦး ခြေထောက် ပြတ်	["အကြမ်းဖက်စစ်ကောင်စီက နောင်မွန်မြို့နယ်ကို လေယာဉ်ဖြင့် ဗုံးကျဲမှု အရပ်သားပြည်သူ ၁ ဦး ခြေထောက် ပြတ်", "ရန်ကုန်၊ စက်တင်ဘာ ၂၈", "ရှမ်းပြည်နယ်မြောက်ပိုင်း၊ သိန္နီခရိုင် ၊ နောင်မွန်မြို့နယ်ကို ယနေ့နံနက်ပိုင်း အကြမ်းဖက်စစ်ကောင်စီတပ်က လေယာဉ်ဖြင့် ဗုံးကျဲချခဲ့ရာ အရပ်သား ပြည်သူ ၁ ဦး ခြေထောက်ပြတ်သွားကြောင်း MNDAA က သတင်းထုတ်ပြန်သည်။", "ယနေ့စက်တင်ဘာ ၂၈ ရက်နေ့ နံနက် ၂ နာရီ ၃၀ မိနစ်မှ နံနက် ၂ နာရီ ၅၀ မိနစ် အကြားတွင် မင်းအောင်လှိုင်၏ အာဏာသိမ်းတပ်ဖွဲ့က သိန္နီခရိုင်သံလွင်လျင်ဟိုန်ဒေသ နောင်မွန်မြို့နယ်ကို လေကြောင်းမှ ဗုံးကျဲတိုက်ခိုက်ခဲ့ရာ ဗုံးအသေး ၁၀ လုံးထက်မနည်း ကျဲချခဲ့ပြီး အရပ်သားတစ်ဦး၏ ဘယ်ဘက်ခြေဖဝါး ထိခိုက်ပြုတ်ထွက်သွားကာ နေအိမ်များနှင့် လမ်းများ စသည်တို့ ပျက်စီးခဲ့ကြောင်း သိရှိရသည်။", "အကြမ်းဖက်စစ်ကောင်စီက MNDAA သိမ်းပိုက်ထားသော နယ်မြေများကို ဆက်တိုက်သလို ဗုံးကျဲလျက်ရှိရာ ၁ လအတွင်း ဗုံးကျဲမှုများကြောင့် ပြည်သူ ၃ ဦးသေဆုံးခဲ့ကြောင်း MNDAA က ထုတ်ပြန်ထားသည်။"]
https://yktnews.com/2023/05/100618/	အကြမ်းဖက်စစ်ကောင်စီက ပုဒ်မ ၅၀၅ (က) အရ ပြစ်ဒဏ်ကျခံနေရသော အကျဉ်းသား၊ အကျဉ်းသူ ၂၁၅၃ ဦးကို ခြွင်းချက်ဖြင့် လွတ်ငြိမ်းခွင့်ပေးဟု ကြေညာ	["အကြမ်းဖက်စစ်ကောင်စီက ပုဒ်မ ၅၀၅ (က) အရ ပြစ်ဒဏ်ကျခံနေရသော အကျဉ်းသား၊ အကျဉ်းသူ ၂၁၅၃ ဦးကို ခြွင်းချက်ဖြင့် လွတ်ငြိမ်းခွင့်ပေးဟု ကြေညာ", "ရန်ကုန်၊ မေ ၃", "နိုင်ငံတော်အကြည်ညိုပျက်စေမှု ပုဒ်မ ၅၀၅ (က) အရ ပြစ်ဒဏ်ကျခံနေရသော အကျဉ်းသား၊ အကျဉ်းသူ ၂၁၅၃ ဦးကို ပြစ်ဒဏ်လွတ်ငြိမ်းခွင့်ပေးဟု အကြမ်း ဖက် စစ်ကောင်စီက ယနေ့ နံနက်ပိုင်းတွင် ကြေညာသည်။", "ထိုသို့ လွှတ်ပေးရာတွင် ပုဒ်မ ၄၀၁ အရ လွှတ်ပေးခြင်းဖြစ်ပြီး နောက်တစ်ကြိမ် ထပ်မံ ပြစ်မှု ကျူးလွန်ပါက ၎င်းပြစ်ဒဏ်အပြင် ယခုကျန်ရှိသော ပြစ်ဒဏ်များကို ဆက်လက်ကျခံရမည်ဆိုသော စည်းကမ်းချက်ဖြင့် လွှတ်ပေးသည်ဟု အကြမ်းဖက် စစ်ကောင်စီ၏ ကြေညာချက်တွင် ဖော်ပြထားသည်။", "ဓာတ်ပုံ- ယခင်လွတ်ငြိမ်းခွင့် ပေးချိန်က အင်းစိန်အကျဉ်းထောင်ရှေ့မြင်ကွင်း။ (ပုံအဟောင်းဖြစ်သည်။)", "Photo- Nay Myo"]
https://yktnews.com/2024/01/140640/	အကြမ်းဖက်စစ်ကောင်စီက ပြည်သူ့စစ်ဖွဲ့စည်းရန် လုပ်ဆောင်နေမှုကို ပြင်းပြင်းထန်ထန်ပြတ်ပြတ်သားသား အရေးယူမည်ဟု PDF တောင်ပိုင်းစစ်ဒေသက ကြေညာ	["အကြမ်းဖက်စစ်ကောင်စီက ပြည်သူ့စစ်ဖွဲ့စည်းရန် လုပ်ဆောင်နေမှုကို ပြင်းပြင်းထန်ထန်ပြတ်ပြတ်သားသား အရေးယူမည်ဟု PDF တောင်ပိုင်းစစ်ဒေသက ကြေညာ", "ရန်ကုန်၊ ဇန်နဝါရီ ၁၈", "အကြမ်းဖက်စစ်ကောင်စီက ပြည်သူ့စစ်ဖွဲ့စည်းရန် လုပ်ဆောင်နေမှုကို ပြင်းပြင်းထန်ထန်ပြတ်ပြတ်သားသား အရေးယူမည်ဟု PDF တောင်ပိုင်းစစ်ဒေသက ကြေညာလိုက်ကြောင်း တောင်ပိုင်းစစ်ဒေသ၊ အမှတ် ၂ စစ်ဒေခွဲကွပ်ကဲရေးရုံးမှ ရဲဘော်တင်ဦးက ရန်ကုန်ခေတ်သစ်သတင်းဌာနထံသို့ ပြောဆိုသည်။", "ပြည်သူ့ကာကွယ်ရေးတပ်မတော်၊ တောင်ပိုင်းစစ်ဒေသ၊ အမှတ် ၂ စစ်ဒေသခွဲ စစ်ဆင်ရေး နယ်မြေအတွင်းရှိ မြို့နယ်များတွင် အကြမ်းဖက်စစ်ကောင်စီတပ်က ပြည်သူ့စစ်ဖွဲ့စည်းရန် အကြောင်းပြချက်များဖြင့် ပြည်သူများကို ခြိမ်းခြောက်၍ အင်အားကို အတင်းအဓမ္မ စုဆောင်းနေကြောင်း၊ စစ်မျက်နှာအနှံ့တွင် အရှုံးနှင့် ရင်ဆိုင်နေရသော စစ်ကောင်စီသည် တပ်ဖွဲ့ဝင်အင်အား ချိနဲ့ ပြုန်းတီးလာခြင်း၊ စိတ်ဓာတ်ရေးရာ ပြိုကျပျက်စီးလာခြင်း ဖြစ်နေသည့်အတွက် ပြည်သူ့စစ်အဖြစ် ပြည်သူများကို လိမ်လည် လှည့်စား စည်းရုံး၍ စစ်မှုထမ်းခိုင်းပြီး ရှေ့တန်းစစ်မျက်နှာ ပို့ဆောင်ခြင်း၊ ပြည်သူအချင်းချင်း ရန်တိုက်ပေးသည့် ယုတ်မာကောက်ကျစ်သော လုပ်ရပ်ဖြစ်ကြောင်း တောင်ပိုင်းစစ်ဒေသ အမှတ် ၂ စစ်ဒေသခွဲက ထုတ်ပြန် ကြေညာသည်။", "“အဓိက အကြမ်းဖက်စစ်ကောင်စီက စစ်အင်အားကို အတင်းအဓမ္မစုဆောင်းနေတာကို သတိပေးချင်တဲ့သဘောပါ။ ပြည်သူတွေကိုလည်း မေတ္တာရပ်ခံတာပါသလို ဒီကိစ္စကို ဆောင်ရွက်နေသူတွေကိုလည်း ပြင်းပြင်ထန်ထန် သတိပေးတဲ့သဘောပါ။ အကြမ်းဖက်စစ်ကောင်စီက သူတို့အင်အားပြုန်းတီးပြီးတော့ တပ်ပြိုကွဲနေတဲ့အပေါ်မှာ တစ်ဖက်လှည့်နဲ့ ပြည်သူတွေကို အတင်းအဓမ္မ အင်အား စုဆောင်းတာကတော့ ပြည်သူအချင်းချင်းကို ရန်တိုက်ပေးတဲ့ ယုတ်မာတဲ့ လုပ်ရပ်တစ်ခုပါပဲ။ ဒါကိုလည်း ကျနော်တို့က ပြင်းပြင်းထန်ထန် ပြတ်ပြတ်သားသားဆောင်ရွက်သွားမှာပါ” ဟု ရဲဘော်တင်ဦးက ပြောဆိုသည်။", "ပြည်သူများအနေဖြင့် ထိခိုက်နစ်နာမှုမရှိစေရန် ပြည်သူ့စစ်အဖြစ် အတင်းအဓမ္မစုဆောင်းနေခြင်းများကို နည်းလမ်းမျိုးစုံအသုံးပြု၍ ရှောင်ကြရန်၊ စစ်တပ်၊ လက်ပါးစေများနှင့် ပူးပေါင်းဆောင်ရွက်ခြင်း၊ နီးကပ်စွာ နေခြင်းများ ရှောင်ရှားကြရန် တောင်ပိုင်းစစ်ဒေသက မေတ္တာရပ်ခံထားသည်။", "အကြမ်းဖက်စစ်ကောင်စီ အလို ကျ ပြည်သူ့စစ်ဖွဲ့စည်းရန် ပြည်သူများကို နည်းမျိုးစုံဖြင့် ခြိမ်းခြောက် ဖိအားပေး ဆောင်ရွက်နေသူအားလုံးကို ပြင်းထန်စွာ အရေးယူသွားမည်ဟု တောင်းပိုင်းစစ်ဒေသက ကြေညာလိုက်ပြီး လက်ပါးစေများအနေဖြင့် လုပ်ရပ်များကို ရပ်တန်းက ရပ်တန့်ရန်လည်း တောင်ပိုင်းစစ်ဒေသက သတိပေးထားသည်။", "#နွေဦးတော်လှန်ရေး #khitthitmedia #myanmarmedia #burmesemedia #foryou #foryoupage #NUG #springrevolution #PDF #အကြမ်းဖက်စစ်ကောင်စီ #ပြည်သူ့ကာကွယ်ရေးတပ်မတော်"]
https://yktnews.com/2024/09/181618/	အကြမ်းဖက်စစ်ကောင်စီက မြောက်ပိုင်းမဟာမိတ် ညီနောင် ၃ ဖွဲ့ဖြစ်သော AA ၊ TNLA နှင့် MNDAA တို့ကို အကြမ်းဖက် အဖွဲ့များအဖြစ် ကြေညာ	["အကြမ်းဖက်စစ်ကောင်စီက မြောက်ပိုင်းမဟာမိတ် ညီနောင် ၃ ဖွဲ့ဖြစ်သော AA ၊ TNLA နှင့် MNDAA တို့ကို အကြမ်းဖက် အဖွဲ့များအဖြစ် ကြေညာ", "ရန်ကုန်၊ စက်တင်ဘာ ၂", "အကြမ်းဖက်စစ်ကောင်စီက မြောက်ပိုင်းမဟာမိတ် ညီနောင် ၃ ဖွဲ့ဖြစ်သော AA ၊ TNLA နှင့် MNDAA တို့ကို အကြမ်းဖက် အဖွဲ့များအဖြစ် ကြေညာကြောင်း ယနေ့ည ထုတ်ပြန်သည်။", "စက်တင်ဘာလ ၂ ရက်နေ့ ညပိုင်းတွင် အကြမ်းဖက် စစ်ကောင်စီက AA ၊ TNLA နှင့် MNDAA တို့ကို အကြမ်းဖက် အဖွဲ့များအဖြစ် ကြေညာကြောင်း ထုတ်ပြန်လာခြင်းဖြစ်ပြီး စစ်ကောင်စီ၏ ကြေညာမှုတွင် AA ကို သီးခြား ကြေညာချက်တစ်စောင်၊ TNLA နှင့် MNDAA တို့ကို သီးခြား ကြေညာချက်တစ်စောင်ဖြင့် ကြေညာခြင်းဖြစ်ကြောင်း၊ အကြမ်းဖက် စစ်ကောင်စီ၏ ကြေညာချက်တွင် နိုင်ငံတော်အတွင်း အခြေပြု၍ နိုင်ငံတော်ကို အကြမ်းဖက်မှု ကျူးလွန်သည်ဟုဆိုကာ မြောက်ပိုင်းမဟာမိတ်ညီနောင် ၃ ဖွဲ့ကို အကြမ်းဖက် အဖွဲ့များအဖြစ် ကြေညာခြင်းဖြစ်ကြောင်း ဖော်ပြ သည်။", "AA နှင့်ပတ်သက်၍မူ ၂၀၂၀ ခုနှစ်၊ မတ်လ ၂၃ ရက်နေ့တွင် အကြမ်းဖက်အုပ်စုအဖြစ်ကြေညာခဲ့ပြီး ၂၀၂၁ ခုနှစ်၊ မတ်လ ၁၁ ရက်နေ့တွင် ကြေညာချက်ကို ပြန်လည်ရုပ်သိမ်းခဲ့ကြောင်း၊ ယင်းနောက် စက်တင်ဘာလ ၂ ရက်နေ့တွင် ပြန်လည် ကြေညာခြင်းဖြစ်သည်ဟု အကြမ်းဖက်စစ်ကောင်စီက ထုတ်ပြန်ထားသည်။", "၂၀၂၁ ခုနှစ်၊ ဖေဖော်ဝါရီလ ၁ ရက်နေ့မှစတင်၍ နိုင်ငံတော်အာဏာကို လူထုတင်မြှောက်ထားသော အစိုးရထံမှ အကြမ်းဖက် နည်းလမ်းဖြင့် လုယူခဲ့သော အကြမ်းဖက်စစ်ကောင်စီကိုလည်း အကြမ်းဖက်အဖွဲ့အဖြစ် အမျိုးသားညီညွတ်ရေးအစိုးရ NUG က တရားဝင် ထုတ်ပြန် ကြေညာခဲ့ပြီးဖြစ်သည်။", "ဓာတ်ပုံ- မြောက်ပိုင်းမဟာမိတ်ညီနောင် ၃ ဖွဲ့၏ ခေါင်းဆောင် ၃ ဦး။"]
https://yktnews.com/2023/12/136038/	အကြမ်းဖက်စစ်ကောင်စီက ရုရှား SU-30 တိုက်လေယာဉ် ၂ စီးကို လေတပ်တွင် စတင်အသုံးပြုပြီး ပြည်တွင်းစစ်ဆင်ရေးတွင် အသုံးပြုမည်ဟုဆို	["အကြမ်းဖက်စစ်ကောင်စီက ရုရှား SU-30 တိုက်လေယာဉ် ၂ စီးကို လေတပ်တွင် စတင်အသုံးပြုပြီး ပြည်တွင်းစစ်ဆင်ရေးတွင် အသုံးပြုမည်ဟုဆို", "ရန်ကုန်၊ ဒီဇင်ဘာ ၁၆", "အကြမ်းဖက်စစ်ကောင်စီက ရုရှားနိုင်ငံလုပ် SU-30 တိုက်လေယာဉ် ၂ စီးကို ယမန်နေ့ တပ်မတော်လေတွင် စတင်အသုံးပြုသည့် အခမ်းအနားကို ပြုလုပ်ခဲ့ပြီး အဆိုပါ လေယာဉ်များကို လက်ရှိဖြစ်ပွားနေသော ပြည်တွင်းတိုက်ပွဲများတွင် အသုံးပြုမည်ဟု မင်းအောင်လှိုင်က ပြောဆိုထားသည်။", "ဒီဇင်ဘာလ ၁၅ ရက်နေ့ နေပြည်တော်လေတပ်စခန်းတွင် တိုက်လေယာဉ် ၂ စီး ကို လေတပ်ထံသို့ လွှဲပြောင်းပေးသည့် အခမ်းအနားပြုလုပ်ခဲ့ပြီး မင်းအောင်လှိုင် အပါအဝင် ထိပ်တန်း စစ်ဗိုလ်ချုပ်များ တက်ရောက်ခဲ့ကြသည်။", "အဆိုပါ တိုက်လေယာဉ် ၂ စီးကို လွှဲပြောင်းပေးသည့် အခမ်းအနားတွင် မင်းအောင်လှိုင်က လေတပ်အနေဖြင့် သမားရိုးကျ စစ်ဆင်ရေးများ၊ သမားရိုးကျမဟုတ်သည့် စစ်ဆင်ရေးများတွင် ပေးအပ်သည့် တာဝန်ကို ကျေပွန်စွာ ထမ်းဆောင်ကြရမည်ဖြစ်ကြောင်း ၊ လက်ရှိ လေတပ်အနေဖြင့် အရှေ့မြောက်တိုင်းစစ်ဌာနချုပ် နယ်မြေအတွင်း ဖြစ်ပွားသည့်တိုက်ပွဲများနှင့် အခြားတိုင်းစစ်ဌာနချုပ်နယ်မြေ များတွင် ဖြစ်ပွားလျက်ရှိသည့် စစ်ဆင်ရေးများတွင် လေယာဉ်၊ ရဟတ်ယာဉ်များကို စွမ်းအားပြည့်အသုံးပြုပြီး တိုက်ပွဲဝင်နေကြကြောင်း၊ ဆက်လက် တိုက်ပွဲဝင်ရမည်ဖြစ်ကြောင်း ပြောဆိုထားသည်။", "အကြမ်းဖက်စစ်တပ်က ၂၀၁၈ ခုနှစ်တွင် အမေရိကန်ဒေါ်လာ ၂၀၄ သန်းဖြင့် စာချုပ်ချုပ်ပြီး ဝယ်ယူထားသော ရုရှားနိုင်ငံလုပ် SU-30SME စစ်တိုက်လေ ယာဉ် ၆ စီး ဝယ်ခဲ့ကြောင်း၊ မင်းအောင်လှိုင်ဦးဆောင်သော အကြမ်းဖက်စစ်တပ်က ရုရှားနိုင်ငံလုပ် Sukhoi SU-30SME အမျိုးအစား စစ်တိုက်လေယာဉ် ၁ စီးလျှင် အမေရိကန်ဒေါ်လာ ၃၄ သန်းဖြင့် စုစုပေါင်း ၆ စီးအတွက် ဒေါ်လာ ၂၀၄ သန်း ဖြင့် ၂၀၁၈ ခုနှစ်တွင် စာချုပ်ချုပ်ဆို ဝယ်ယူခဲ့ခြင်းဖြစ်ကြောင်း သိရှိရသည်။", "ရုရှားကုမ္ပဏီ Sukhoi က ထုတ်လုပ်သည့် SU-30SME စစ်တိုက်လေယာဉ်သည် လက်နက်ခဲယမ်းနှင့် ဒုံး ကျည်များကို ပုံစံမျိုးစုံဖြင့် တပ်ဆင်နိုင်ကာ လေ ကြောင်းတိုက်ပွဲ၊ မြေပြင်တိုက်ပွဲများကို အဓိက ထောက်ကူ ပေးနိုင်သော စစ် တိုက် လေယာဉ်များဖြစ်ကြောင်း၊ လေယာဉ်မှူး ၂ ဦး လိုက်ပါ တိုက်ခိုက်ရသော စစ်လေယာဉ် ဖြစ်ကြောင်း သိရှိရသည်။"]
https://yktnews.com/2024/01/142975/	အကြမ်းဖက်စစ်ကောင်စီက အပြောင်းအလဲမရှိဘဲ အာဏာသိမ်းမှု သက်တမ်း ၆ လ ထပ်တိုးပြန်၊ ကာ/လုံတွင် စစ်အင်အား တိုးမြှင့် သုံး၍ ဆုံးရှုံးသော နယ်မြေများ ပြန်သိမ်းရန် ဆွေးနွေးခွင့်ပြုမှုရှိဟုဆို	["အကြမ်းဖက်စစ်ကောင်စီက အပြောင်းအလဲမရှိဘဲ အာဏာသိမ်းမှု သက်တမ်း ၆ လ ထပ်တိုးပြန်၊ ကာ/လုံတွင် စစ်အင်အား တိုးမြှင့် သုံး၍ ဆုံးရှုံးသော နယ်မြေများ ပြန်သိမ်းရန် ဆွေးနွေးခွင့်ပြုမှုရှိဟုဆို", "ရန်ကုန်၊ ဇန်နဝါရီ ၃၁", "အကြမ်းဖက်စစ်ကောင်စီက တစ်စုံတစ်ရာ အပြောင်းအလဲမရှိဘဲ အာဏာသိမ်းမှုကို သက်တမ်း ထပ်မံ ၆ လတိုးလိုက်ကြောင်း စစ်ကောင်စီက တရားဝင် ထုတ်ပြန်ကြေညာသည်။", "ယနေ့ကျင်းပသည့် စစ်ကောင်စီ၏ အမျိုးသား ကာကွယ်ရေးနှင့် လုံခြုံရေးကောင်စီ(ကာ/လုံ) အစည်းအဝေးတွင် အကြမ်းဖက်စစ်ကောင်စီအတွင်း လက်ရှိ ဆုံးရှုံးသွားသော ရှမ်းမြောက်ဒေသ ၁၇ မြို့ အပါအဝင် မြို့ပေါင်း ၃၀ ကျော်ကို ပြန်လည် ရယူရန်အတွက် စစ်တပ်က အင်အားများ တိုးမြှင့်သုံး၍ နယ်မြေများ ပြန်လည် သိမ်းယူရန် တင်ပြ ဆွေးနွေးမှု ရှိကြောင်း သိရှိရသည်။", "“ကာ/လုံမှာ ဆွေးနွေးတဲ့အထဲမှာ ဆုံးရှုံးတဲ့နယ်မြေတွေကို မီးကုန်ယမ်းကုန် အင်အားသုံးပြီး ပြန်ယူဖို့ သဘောတူညီမှု ရှိတယ်လို့ ကျနော်တို့ ကြားရပါတယ်။ အဲဒီအချက်ကိုတော့ သူတို့ ထုတ်ပြန်ချက်မှာ ပါတာမတွေ့ရဘူး။ သဘောကတော့ စစ်ဆက်တိုက်ဦးမယ်။ စစ်တိုက်ဖို့ သက်တမ်း ထပ်တိုးပေးပါဆိုပြီး တပ်ချုပ်ဘက်က ပြောတာမျိုးလို့သိရတယ်” ဟု နေပြည်တော် စစ်ဘက်သတင်းရင်းမြစ်က ပြောဆိုသည်။"]
https://yktnews.com/2023/03/93629/	အကြမ်းဖက်စစ်ကောင်စီကို အမြစ်ပြတ် တိုက်ခိုက်နိုင်ရန် CNA နှင့် YPDF တို့ လက်မှတ်ရေးထိုး ပူးပေါင်း	["အကြမ်းဖက်စစ်ကောင်စီကို အမြစ်ပြတ် တိုက်ခိုက်နိုင်ရန် CNA နှင့် YPDF တို့ လက်မှတ်ရေးထိုး ပူးပေါင်း", "ရန်ကုန်၊ မတ် ၂၂", "အကြမ်းဖက်စစ်ကောင်စီကို အမြစ်ပြတ်တိုက်ထုတ်နိုင်ရန် ချင်းအမျိုးသားတပ်မတော် (CNA) နှင့် ယော ဒေသပြည်သူ့ကာကွယ်ရေးတပ်ဖွဲ့ (YPDF) တို့အကြား ပူးပေါင်းဆောင်ရွက်ရေး နားလည်မှု စာချွန်လွှာ လက်မှတ်ရေးထိုးခဲ့ကြောင်း ယောဒေသပြည်သူ့ကာကွယ်ရေးတပ်ဖွဲ့ ဗဟိုဦးဆောင်ကော်မတီဥက္ကဌ ရဲဘော်ယောလေးက ရန်ကုန်ခေတ်သစ်သတင်းဌာနထံ သို့ ပြောကြား သည်။", "ယမန်နေ့ မတ်လ ၂၁ ရက် နေ့က ချင်းအမျိုးသားတပ်မတော် (CNA)ဌာချုပ် Victoria Base တွင် နားလည်မှု စာချွန်လွှာ လက်မှတ်ရေးထိုးခြင်း အခမ်းအနားကို လုပ်ဆောင်ခဲ့ခြင်းဖြစ်ပြီး ချင်းအမျိုးသားတပ်မတော် (CNA) မှ စစ်ဦးစီးချုပ်နှင့် ကာကွယ်ရေးဌာန တာဝန်ရှိသူများ၊ ယောဒေသ ပြည်သူ့ကာ ကွယ်ရေးတပ်ဖွဲ့ (YPDF) မှ ဗဟိုဦဆောင်ကော်မတီ ဥက္ကဌ ရဲဘော်ယောလေးနှင့် တပ်ဖွဲ့တာဝန်ရှိသူများ တက်ရောက်ခဲ့ကြောင်း သိရသည်။", "“အဓိက ကတော့ စစ်အာဏာရှင်အမြစ်ဖြတ်တိုက်ထုတ်ရာမှာ နယ်မြေချင်းထိစပ်နေတဲ့ တိုင်းရင်းသား အချင်းချင်း ပူးပေါင်းဆောင်ရွက်တဲ့ သဘောပါဗျ၊ နောက်ပြီး သူတို့က တော်လှန် ရေး အတွေ့အကြုံသက်တမ်း ၃၅ နှစ်ပြည့်ပြီ။ ကျနော်တို့က အခုမှ ၂ နှစ်သားပဲ ရှိသေးတယ်၊ အဲဒီအတွက် အတွေ့အကြုံရှိ တဲ့သူကို ဆရာတင်ပြီးပူးပေါင်းဆောင်ရွက်ကြတဲ့ သဘောပါပဲ” ဟု ယောဒေသကာကွယ်ရေးတပ်ဖွဲ့ ဗဟိုဦး‌ဆောင်ကော်မ တီ ဥက္ကဌ ရဲဘော်ယောလေးက ရန်ကုန်ခေတ်သစ်သတင်းဌာနထံသို့ ပြောကြားသည်။", "၎င်းတို့ တပ်ဖွဲ့ နှစ်ဖွဲ့သည် နွေဦးတော်လှန်ရေး ကာလပြီးဆုံးချိန်အထိ စစ်အာဏာရှင် အမြစ်ဖြတ်တိုက်ထုတ် တော်လှန်ရန်၊ ကိုယ့်ကံကြမ္မာကိုယ် ဖန်တီးခွင့် ရရှိရန်တို့အတွက် သဘောတူဆုံးဖြတ်ခဲ့ကြောင်း သိရသည်။", "“နောက်တစ်ခုက ယောနဲ့ချင်းဆိုတာ ဟိုးကတည်းက အေးအ တူပူအမျှ နေလာခဲ့ကြတဲ့သူတွေလည်း ဖြစ်တယ်၊ စစ်ရေးဆိုင် ရာကိစ္စရပ်တွေကို သူတို့ရဲ့ ဦးဆောင်မှု၊ လမ်းညွှန်မှုနဲ့ ကိုယ့်ဒေသ ကိုယ့်လူမျိုး လွတ်မြောက်ရေးကို ပူးပေါင်းလုပ်ဆောင်ကြတာပါ” ဟု ယောဒေသကာကွယ်ရေးတပ်ဖွဲ့ ဗဟိုဦးဆောင် ကော်မတီ ဥက္ကဌ ရဲဘော်ယောလေးက ဆက်လက်ပြောဆိုသည်။"]
https://yktnews.com/2023/11/131562/	အကြမ်းဖက်စစ်ကောင်စီတပ်များ တပ်စွဲထားသော လွိုင်ကော်တက္ကသိုလ်ကို KNDF အပါအဝင် မဟာမိတ်တပ်များက ထိန်းချုပ်	["အကြမ်းဖက်စစ်ကောင်စီတပ်များ တပ်စွဲထားသော လွိုင်ကော်တက္ကသိုလ်ကို KNDF အပါအဝင် မဟာမိတ်တပ်များက ထိန်းချုပ်", "ရန်ကုန်၊ နိုဝင်ဘာ ၁၆", "ကရင်နီပြည်နယ်၊ လွိုင်ကော်မြို့ရှိ အကြမ်းဖက်စစ်ကောင်စီတပ်များ တပ်စွဲထားသော လွိုင်ကော်တက္ကသိုလ်ကို KNDF အပါအဝင် မဟာမိတ်တပ်များက ထိန်းချုပ်နိုင်ပြီဖြစ်ကြောင်း KNDF ဒုစစ်ဦးစီးချုပ် မာဝီက သူ၏ လူမှုကွန်ရက်မှတစ်ဆင့် သတင်းထုတ်ပြန်သည်။", "“မောနင်းပါ ကျနော်တို့ လွိုင်ကော်တက္ကသိုလ်ကို တပ်စွဲထားတဲ့ စစ်ကောင်စီတပ်ရင်းတွေကိုဖယ်ရှားပြီး ထိန်းချုပ်ထားနိုင်ခဲ့ပါပြီ” ဟု KNDF ဒုစစ်ဦးစီးချုပ် မာဝီက သူ၏ လူမှုကွန်ရက်တွင် ရေးသားထားသည်။", "ကရင်နီပြည်နယ်တွင် “၁၁.၁၁ စစ်ဆင်ရေး” (11.11 Operation) ၏ အစိတ်အပိုင်းတစ်ခုဖြစ်သော KNDF စစ်ကြောင်းက တတိယနေ့ နှင့် စတုတ္ထနေ့ စစ်ဆင်ရေးတွင် လွိုင်ကော်တက္ကသိုလ်ထဲ တပ်စွဲထားသော တပ်မ(၆၆)လက်အောက်ခံ ခမရ ၄၂၅ နှင့် ခမရ ၆ တပ်ရင်းတို့အား အပြီးသတ်ချေမှုန်းကာ နောက်ဆုံးလက်ကျန် တပ်ဖွဲ့ဝင်များမှ လက်နက်ချအညံ့ခံပြီး လက်နက်ခဲယမ်းများ သိမ်းဆည်းရရှိခဲ့ကြောင်း ယမန်နေ့က သတင်းထုတ်ပြန်ခဲ့သည်။", "နိုဝင်ဘာလ(၁၃)ရက်နေ့တစ်နေ့လုံး လွိုင်ကော်တက္ကသိုလ်ဝန်းထဲတွင် တပ်စွဲထားသော စစ်ကောင်စီ၏ ခမရ ၄၂၅ တပ်ရင်းမှူး နှင့် ဒု-ရင်းမှူးအပါအဝင် တပ်ရင်းတစ်ရင်းလုံးနီးပါးသေဆုံးခဲ့ပြီး ခမရ ၆ ၏ အင်အား တစ်ဝက်နီးပါးကိုပါ ချေမှုန်းနိုင်ခဲ့ကြောင်း၊", "နိုဝင်ဘာလ ၁၄ ရက်နေ့တွင် လွိုင်ကော်တက္ကသိုလ်ဝင်းအတွင်း တပ်စွဲကျန်ရှိနေသော ခမရ ၆ မှ တပ်ဖွဲ့ဝင်များ အား အပြီးသတ်ချေမှုန်းရန် စစ်ဆင်ရေးကို မနက်ပိုင်းမှစ၍ ညနေပိုင်းအထိ ဆောင်ရွက်ခဲ့ကြောင်း၊ ကျန်ရှိစစ်ကောင်စီ တပ်ဖွဲ့များကို လက်နက်ချအညံ့ခံရန် မိမိတိုဘက်မှ အခွင့်အရေးပေးခဲ့ပြီးနောက် တပ်ခွဲမှူး ဦးစီးသော စစ်ကောင်စီတပ်သား ၃၂ ဦး လက်နက်ချ အညံ့ခံခဲ့ကြောင်း သိရှိရသည်။", "လွိုင်ကော်တက္ကသိုလ်တွင် တပ်စွဲထားသည့် စစ်ကောင်စီတပ်ရင်း ၂ ရင်းအား ချေမှုန်းတိုက်ခိုက်ခဲ့သည့် KNDF စစ်ကြောင်း၏ စစ်ဆင်ရေးတွင် စစ်ကောင်စီ တပ်ရင်းမှူး နှင့် ဒု-ရင်းမှူးများအပါအဝင် တပ်ဖွဲ့ဝင် ၁၁၀ ကျော်အား သုတ်သင်နိုင်ခဲ့ပြီး စစ်သုံ့ပန်း ၃၈ ယောက်၊ လက်နက်ကြီး၊ လက်နက်ငယ်မျိုးစုံ ၁၂၈ လက် နှင့် ခဲယမ်းပစ္စည်းများအား သိမ်းဆည်းနိုင်ခဲ့ကြောင်း သိရှိရသည်။", "လက်နက်ချ အညံ့ခံသည့် စစ်ကောင်စီသုံ့ပန်းများအား KNDF ၏ စစ်ဘက်ဆိုင်ရာအက်ဥပဒေ နှင့် သုံ့ပန်းဆိုင်ရာမူဝါဒများအတိုင်း ခံစားခွင့်ပေးထားပြီး ကျန်းမာရေးစောင့်ရှောက်မှုများပါ အပြည့်အဝပေး၍ ထိန်းသိမ်း ထားရှိကြောင်း သိရှိရသည်။"]
https://yktnews.com/2025/03/208573/	အကြမ်းဖက်စစ်ခေါင်းဆောင် မင်းအောင်လှိုင် ထိုင်းနိုင်ငံဘန်ကောက်မြို့တွင် ကျင်းပမည့် BIMSTEC အစည်းအဝေး တက်မည်	["အကြမ်းဖက်စစ်ခေါင်းဆောင် မင်းအောင်လှိုင် ထိုင်းနိုင်ငံဘန်ကောက်မြို့တွင် ကျင်းပမည့် BIMSTEC အစည်းအဝေး တက်မည်", "ရန်ကုန်၊ မတ် ၂၃", "အကြမ်းဖက်စစ်ခေါင်းဆောင် မင်းအောင်လှိုင် ထိုင်းနိုင်ငံဘန်ကောက်မြို့တွင် ကျင်းပမည့် BIMSTEC အစည်းအဝေးသို့ တက်ရောက်မည်ဖြစ်ကြောင်း ထိုင်းသတင်းဌာနများက သတင်းဖော်ပြသည်။", "BIMSTEC အစည်းအဝေးတက်ရောက်ရန် ဧပြီလ ၃ ရက်မှ ၄ ရက်အထိ ဘန်ကောက်မြို့သို့ လာရောက်မည်ဖြစ်ပြီး အဆိုပါအစည်းအဝေးကို ထိုင်းနိုင်ငံက အိမ်ရှင်အဖြစ် လက်ခံကျင်းပမည်ဖြစ်ကြောင်း သိရှိရသည်။", "BIMSTEC အစည်းအဝေး၏ ၆ ကြိမ်မြောက် ထိပ်သီးအစည်းအဝေးသို့ တက်ရောက်မည့် မင်းအောင်လှိုင်မှာ ထိုင်းနိုင်ငံသို့ ပထမဆုံး လာရောက်ခြင်းလည်းဖြစ်သည်။", "ယင်းအစည်းအဝေးကို ထိုင်းဝန်ကြီးချုပ် Paetongtarn Shinawatra က သဘာပတိအဖြစ် တာဝန်ယူကျင်းပမည်ဖြစ်ပြီး BIMSTEC အဖွဲ့ဝင်နိုင်ငံများလည်း တက်ရောက်ကြမည်ဖြစ်သည်။", "BIMSTEC အဖွဲ့ဝင်နိုင်ငံများတွင် အိန္ဒိယ၊ သီရိလင်္ကာ၊ ဘင်္ဂလားဒေ့ရှ်၊ ဘူတန်၊ မြန်မာ၊ နီပေါနှင့် ထိုင်းနိုင်ငံတို့ပါဝင်သည်။"]